

**РЕПУБЛИКА БЪЛГАРИЯ**

**МИНИСТЕРСТВО НА ПРАВОСЪДИЕТО**

**ОТЧЕТ**

**за изпълнение на програмния бюджет**

**за периода от 01.01.2022 г. до 31.12.2022 г.**

**СЪДЪРЖАНИЕ**

 **стр.**

|  |  |
| --- | --- |
| **Увод**  | **3** |
| **1. Политика в областта на правосъдието** | **12** |
| Програма „Правна рамка за функционирането насъдебната система” | **13** |
| Програма „Регистри” | **58** |
| Програма „Охрана на съдебната власт” | **66** |
| Програма „Равен достъп до правосъдие” | **74** |
| **2. Политика в областта на изпълнение на наказанията** | **77** |
| Програма „Затвори – изолация на правонарушители” | **82** |
| Програма „Следствени арести и пробация” | **86** |
| **3. Програма** „**Администрация”** | **89** |

**УВОД**

 Отчетът за изпълнението на утвърдените политики и програми по бюджета на Министерството на правосъдието за периода от 01.01.2022 г. до 31.12.2022 г. е изготвен на основание чл.133, ал. 3 от Закона за публичните финанси и съгласно указания БЮ № 3 от 03.07.2022 г. на Министерство на финансите за формата, съдържанието и сроковете за съставяне и представяне на подробен отчет към полугодието и годината за изпълнението на програмните бюджети за 2022 г. от първостепенните разпоредители с бюджет, които прилагат програмен формат на бюджет.

**МИСИЯ**

 Министерството на правосъдието разработва, координира и провежда държавната политика в областта на създаването на ефективно законодателство и съдействие за подобряване дейността на съдебната система с оглед постигане на ефективно, справедливо, прозрачно и достъпно правосъдие.

 Важна част от дейността на Министерството на правосъдието е свързана с укрепването на пенитенциарната система и инфраструктурата по сигурността в затворите и следствените арести.

**ОТЧЕТ**

**ЗА ИЗПЪЛНЕНИЕТО НА ПРОГРАМНИЯ БЮДЖЕТ**

**НА МИНИСТЕРСТВОТО НА ПРАВОСЪДИЕТО**

**ЗА ПЕРИОДА ОТ 01.01.2022 г. до 31.12.2022 г.**

Относно настоящия отчет трябва да се има предвид следното: съгласно Решение № 892 на Министерския съвет от 30 декември 2021 г. за предприемане на действия за подготовката на структурни и други промени в централната администрация на изпълнителната власт се предвижда преминаването на Агенцията по вписванията (АВ) от Министерството на правосъдието (МП) към структурата на Министерския съвет (МС) и преминаването на дирекция “Съдебна защита” от Министерството на финансите (МФ) към Министерството на правосъдието. В резултат, съгласно Закона за държавния бюджет на Република България за 2022 г., бюджетът на АВ за 2022 г. е предвиден към бюджета на МС, а бюджетът на дирекция “Съдебна защита” за 2022 г. е в бюджета на МП. С Промяна на бюджета на МП през м. ноември 2022 г. бюджетът на АВ е върнат в МП, а бюджетът на дирекция “Съдебна защита” в МФ.

**ОТЧЕТ НА ПРИХОДИТЕ ПО БЮДЖЕТА НА МИНИСТЕРСТВОТО НА ПРАВОС**Ъ**ДИЕТО**

|  |  |  |  |
| --- | --- | --- | --- |
| **ПРИХОДИ** | **Закон** | **Уточнен план** | **Отчет към 31.12.2022** |
| **(в лева)** |
| **Общо приходи:** | **6 000 000** | **53 179 541** | **66 712 144** |
| *Данъчни приходи* |   |   |   |
| *Неданъчни приходи* | **6 000 000** | **53 179 541** | **66 712 144** |
| Приходи и доходи от собственост |   |   | 45 230 |
| Държавни такси | 5 764 000 | 52 764 000 | 66 374 364 |
| Глоби, санкции и наказателни лихви | 36 000 | 192 979 | 237 578 |
| Приходи от концесии |   |   |   |
| Други | 200 000 | 222 562 | 54 972 |
| *Помощи, дарения и други безвъзмездно получени суми* |   |   |  |

Към 31.12.2022 г. приходите по бюджета на Министерството на правосъдието са в размер на 66 712 144 лв., при уточнен годишен план 53 179 541 лв.

С най-голям относителен дял са приходите от държавни такси, които за периода са в размер на 66 374 364 лв., от които събирани от АВ са 59 984 845 лв., от Централния регистър на особените залози 3 246 983 лв. и от услуги от администрацията на министерството 3 141 694 лв.

***Агенция по вписванията*** е администратор на приходи от такси и глоби, които постъпват на основание Закона за кадастъра и имотния регистър (ЗКИР), Закона за търговския регистър и регистъра на юридическите лица с нестопанска цел, Закона за регистър БУЛСТАТ, Семейния кодекс и Тарифа за държавните такси, събирани от Агенция по вписванията.

За периода от 01.01.2022 г. до 31.12.2022 г. са отчетени приходи от държавни такси в размер на 59 984 845 лв., разпределени както следва:

* Кадастър и имотен регистър – 53 687 538 лв.
* Търговски регистър и регистър на юридическите лица с нестопанска цел – 5 779 595 лв.
* Регистър БУЛСТАТ – 369 172 лв.
* Регистър на имуществените отношения на съпрузите – 148 540 лв.

***Централният регистър на особените залози*** е администратор на приходите на основание Закона за особените залози. Към 31.12.2022 г. по бюджета на ЦРОЗ са реализирани приходи в размер на 3 246 983 лв., при уточнен план 4 000 000 лв.

**ОТЧЕТ НА РАЗХОДИТЕ ПО БЮДЖЕТА НА МИНИСТЕРСТВОТО НА**

 **ПРАВОСЪДИЕТО ПО БЮДЖЕТНИ ПРОГРАМИ В РАМКИТЕ НА**

**ИЗПЪЛНЯВАНИТЕ ПОЛИТИКИ**

Програмният бюджет на Министерство на правосъдието включва седем програми, като шест от тях са насочени към изпълнението на две политики, а седма е програма „Администрация”:

 **І. Политиката в областта на правосъдието** се изпълнява чрез следните четири програми:

* + - Програма „Правна рамка за функционирането на съдебната система”
		- Програма „Регистри”
		- Програма „Охрана на съдебната власт”
		- Програма „Равен достъп до правосъдие”

 **ІІ. Политиката в областта на изпълнение на наказанията**се изпълнява чрез следните две програми:

* + - Програма „Затвори - изолация на правонарушители”
		- Програма „Следствени арести и пробация”

 Изпълнението на областите на политики и бюджетни програми през 2022 г. се осъществява от администрацията на Министерство на правосъдието и администрацията на шест второстепенни разпоредители с бюджет към министъра на правосъдието:

* + - Агенция по вписванията
		- Централен регистър на особените залози
		- Национално бюро за правна помощ
		- Главна дирекция „Охрана”
		- Бюро по защита на застрашени лица
		- Главна дирекция „Изпълнение на наказанията”

|  |
| --- |
| **Приложение № 2а** – Отчет на разходите по области на политики и бюджетни програми (по бюджета на Министерство на правосъдието) |
| **Класификационен код** | **РАЗХОДИ**  | **Закон** | **Уточнен план** | **Отчет към 31.12.2022**  |
| **(в лева)** |
|   | **Общо разходи по бюджета на ПРБ** | **372 434 800** | **421 497 629** | **416 241 458** |
| **1400.01.00** | **І. Политика в областта на правосъдието** | **130 606 400** | **160 626 248** | **156 549 291** |
| **1400.01.01** | Бюджетна програма "Правна рамка за функционирането на съдебната система" | 35 557 300 | 32 625 307 | 29 911 744 |
| **1400.01.02** | Бюджетна програма "Регистри" | 1 011 300 | 32 506 271 | 31 954 565 |
| **1400.01.03** | Бюджетна програма "Охрана на съдебната власт" | 83 844 200 | 84 651 070 | 84 129 796 |
| **1400.01.04** | Бюджетна програма "Равен достъп до правосъдие" | 10 193 600 | 10 843 600 | 10 553 186 |
| **1400.02.00** | **ІІ. Политика в областта на изпълнение на наказанията** | **229 528 200** | **252 157 345** | **251 433 648** |
| **1400.02.01** |  Бюджетна програма "Затвори - изолация на правонарушители" | 161 783 000 | 186 834 504 | 186 120 430 |
| **1400.02.02** |  Бюджетна програма "Следствени арести и пробация" | 67 745 200 | 65 322 841 | 65 313 218 |
| **1400.03.00** | **Програма „Администрация”** | **12 300 200** | **8 714 036** | **8 258 519** |

**ОТЧЕТ НА КОНСОЛИДИРАНИТЕ РАЗХОДИ ПО БЮДЖЕТНИТЕ ПРОГРАМИ В РАМКИТЕ НА ИЗПЪЛНЯВАНИТЕ ПОЛИТИКИ**

|  |
| --- |
| **Приложение № 2б** – Отчет на консолидираните разходи по бюджетните програми на Министерството на правосъдието |
| **Код** | **ОБЛАСТИ НА ПОЛИТИКИ И БЮДЖЕТНИ ПРОГРАМИ НА МИНИСТЕРСТВОТО НА ПРАВОСЪДИЕТО** **(в лева)** | **Консолидирани разходи**  | **Ведомствени разходи** | **Администрирани разходи** |
| ***Общо разходи*** | ***По бюджета на ПРБ*** | ***По други бюджети и сметки за средства от ЕС*** | ***Общо ведомствени*** | ***По бюджета на ПРБ*** | ***По други бюджети и сметки за средства от ЕС*** | ***Общо администрирани*** | ***По бюджета на ПРБ*** | ***По други бюджети и сметки за средства от ЕС*** |
|   | **Общо разходи** | **431 865 313** | **416 241 458** | **15 623 855** | **349 126 302** | **349 126 302** | **0** | **82 739 011** | **67 115 156** | **15 623 855** |
| **1400.01.00** | **І. Политика в областта на правосъдието** | **158 264 972** | **156 549 291** | **1 715 681** | **126 382 710** | **126 382 710** | **0** | **31 882 262** | **30 166 581** | **1 715 681** |
| **1400.01.01** | Бюджетна програма "Правна рамка за функционирането на съдебната система" | **31 361 315** | **29 911 744** | **1 449 571** | **9 567 697** | **9 567 697** | **0** | **21 793 618** | **20 344 047** | **1 449 571** |
| **1400.01.02** | Бюджетна програма "Регистри" | **31 954 565** | **31 954 565** | **0** | **31 954 565** | **31 954 565** | **0** | **0** | **0** | **0** |
| **1400.01.03** | Бюджетна програма "Охрана на съдебната власт" | **84 129 796** | **84 129 796** | **0** | **83 987 001** | **83 987 001** | **0** | **142 795** | **142 795** | **0** |
| **1400.01.04** | Бюджетна програма "Равен достъп до правосъдие" | **10 819 296** | **10 553 186** | **266 110** | **873 447** | **873 447** | **0** | **9 945 849** | **9 679 739** | **266 110** |
| **1400.02.00** | **ІІ. Политика в областта на изпълнение на наказанията** | **265 341 822** | **251 433 648** | **13 908 174** | **214 485 073** | **214 485 073** | **0** | **50 856 749** | **36 948 575** | **13 908 174** |
| **1400.02.01** | Бюджетна програма "Затвори - изолация на правонарушители" | **200 028 604** | **186 120 430** | **13 908 174** | **152 189 044** | **152 189 044** | **0** | **47 839 560** | **33 931 386** | **13 908 174** |
| **1400.02.02** | Бюджетна програма "Следствени арести и пробация" | **65 313 218** | **65 313 218** | **0** | **62 296 029** | **62 296 029** | **0** | **3 017 189** | **3 017 189** | **0** |
| **1400.03.00** | **Бюджетна програма "Администрация"** | **8 258 519** | **8 258 519** | **0** | **8 258 519** | **8 258 519** | **0** | **0** | **0** | **0** |

Към 31.12.2022 г. за изпълнение на политиките и програмите на Министерство на правосъдието са извършени общо консолидирани разходи в размер на 431 865 313 лв., от които 349 126 302 лв. са ведомствени и 82 739 011 лв. администрирани разходи.

 Част от администрираните разходи в размер на 15 623 855 лв. са по проекти, финансирани по Оперативна програма „Добро управление“, Норвежки финансов механизъм и Европейската комисия.

**ФИНАНСИРАНЕ НА КОНСОЛИДИРАНИТЕ РАЗХОДИ**

|  |  |
| --- | --- |
| **Приложение № 3** – Финансиране на консолидираните разходи |  |
| **Финансиране на консолидираните разходи, обхванати в програмния бюджет** **(в лева)** | **Закон** | **Уточнен план** | **Отчет** |
| **Общо консолидирани разходи:** | **372 434 800** | **421 497 629** | **431 865 313** |
| **Общо финансиране:** | **372 434 800** | **421 497 629** | **431 865 313** |
|  **От бюджета на ПРБ** | 372 434 800 | 421 497 629 | 416 241 458 |
|  **От други бюджети и сметки за средства от ЕС, в т.ч. от:** |  |  | 15 623 855 |
| * Централен бюджет, в т.ч.:
 |   |   |   |
| Държавни инвестиционни заеми |   |   |   |
| * Сметки за средства от ЕС (ССЕС на НФ и на ДФЗ)
 |   |   | 1 071 807 |
| * Други програми и инициативи, по които Република България е страна-партньор
 |   |   | 14 552 048 |
| * Други програми и други донори по бюджета на ПРБ
 |   |   |   |
| * Други бюджетни организации, включени в консолидираната фискална програма
 |   |   |   |
| * Други, в т.ч. предоставени трансфери за други бюджети за сметка на планирани разходи по бюджета на ПРБ
 |  |  |  |

**ПРЕГЛЕД НА НАСТЪПИЛИТЕ ПРЕЗ ОТЧЕТНИЯ ПЕРИОД ПРОМЕНИ В ОРГАНИЗАЦИОННАТА СТРУКТУРА**

 Към 31.12.2022 г. общата численост на персонала в системата на МП е определена на

7 153 щ. бр., както следва:

- Агенция по вписванията – 594 щ. бр.;

- Централен регистър на особените залози - 28 щ. бр.;

- Национално бюро за правна помощ - 23 щ. бр.;

- Бюро по защита на застрашени лица - 121 щ. бр.;

- Главна дирекция „Охрана” – 1 540 щ. бр.;

- Главна дирекция „Изпълнение на наказанията” – 4 587 щ. бр.;

- Администрацията на Министерство на правосъдието - 260 щ. бр.

 С Постановление № 5 на МС от 21.01.2022 г. за изменение на Постановление № 155 на Министерския съвет от 2015 г. за определяне на второстепенните разпоредители по бюджета на Министерството на правосъдието се извършва намаляване числеността на щатната структура на Бюрото по защита на застрашени лица (БЗЗЛ) с 25 щатни бройки, които се прехвърлят в Главна дирекция „Охрана“, считано от 01.02.2022 г.

 С преходните и заключителни разпоредби на ЗИД на ЗЗЛЗВНП са направени промени в разпоредбата на чл. 391, ал. 3, т. 3 от Закона за съдебната власт (ЗСВ) относно правомощията на Главна дирекция „Охрана“ (ГДО) към министъра на правосъдието, с които е възложено на ГДО да организира и осъществява охраната на съдии, прокурори и следователи, застрашени във връзка с изпълнение на служебните им задължения, като условията и редът за организиране и осъществяване на охраната се определят с инструкция на министъра на правосъдието, съгласувана с пленума на Висшия съдебен съвет.

 Намаляването на числеността на щатната структура на БЗЗЛ е обусловено от ЗИД на ЗЗЛЗВНП, с който разпоредбите на чл. 14, ал. 3, т. 2 и 3, касаещи функциите по принудително довеждане на лица до органи на съдебната власт и функциите по охраняване и обезпечаване на действията по разследване от служителите на БЗЗЛ са отменени.

 **ПРЕГЛЕД НА НАСТЪПИЛИТЕ ПРЕЗ ОТЧЕТНИЯ ПЕРИОД ПРОМЕНИ НА ПОКАЗАТЕЛИТЕ ПО БЮДЖЕТА**

|  |  |  |  |  |  |  |
| --- | --- | --- | --- | --- | --- | --- |
| **№ по ред** | **Наименование на акта** | **Норм. oснование** | **Мотиви** | **Наименование на бюджетната програма** | **Ефект върху бюджета (увеличение/намаление на разходите по програми) в лв.** | **Влияние върху показателите за изпълнение** |
| **1** | РМС № 182 от 31 март 2022 г. за изпълнение на плащанията по решенията на Европейския съд по правата на човека по делата „Баневи срещу България“ (жалба № 25658/19), „Мирослава Тодорова срещу България“ (жалба № 40072/13), „Васил Василев срещу България“ (жалба № 7610/15), „Генов и Сърбинска срещу България“ (жалба № 52358/15), „Павлови срещу България“ (жалба № 72059/16) и „Стоянов и Табаков срещу България“ (жалба № 64387/14) | чл. 109, ал. 5 от ЗПФ | Изпълнение на плащанията по решения на ЕСПЧ | Правна рамка за функционирането на съдебната система | 107 551 | няма влияние |
| **2** | Промяна от Министерство на финансите предвид направени предложения за първото тримесечие във връзка с получени трансфери от Министерство на труда и социалната политика | чл. 110, ал. 4 от ЗПФ | Получени трансфери от Министерство на труда и социалната политика (Агенция по заетостта) | Затвори – изолация на правонарушителите, Следствени арести и пробация, Регистри, Администрация | 12 556 | няма влияние |
| **3** | ПМС № 67 от 29 април 2022 г. за одобряване на допълнителни разходи по бюджета на МП за изплащане на обезщетения през 2022 г. по решения на ЕСПЧ и ПМС № 77 от 5 май 2022 г. за изплащане на обезщетения по чл.60з от Закона за съдебната власт за периода от 1 януари 2022 г. до 21 март 2021 г. | чл. 109, ал. 5 от ЗПФ | Изпълнение на плащанията по решения на ЕСПЧ и изплащане на обезщетения по чл.60з от Закона за съдебната власт за периода от 1 януари 2022 г. до 21 март 2021 г. | Правна рамка за функционирането на съдебната система | 393 499 | няма влияние |
| **4** | С чл.25 от Постановление № 31 на Министерския съвет от 17 март 2022 г. за изпълнението на държавния бюджет на Република България за 2022 г. са одобрени допълнителни разходи по бюджета на Министерството на правосъдието за 2022 г. | чл. 109, ал. 5 от ЗПФ | Покриване на разходите за обслужването от банките на операциите на бюджетните организации по събирането на приходи и други постъпления чрез картови плащания | Администрация | 5 000 | няма влияние |
| **5** | РМС № 313 от 13 май 2022 г. за изпълнение на плащанията по решенията на Европейския съд по правата на човека по делата „Сакскобургготски и Хробок срещу България“ (Жалби №38948/10 и 8954/17) „Божилови срещу България (жалба № 9051/18), „Екимджиев и други срещу България“ (жалба № 70078/12) и „Анатолий Маринов срещу България (жалба № 26081/17) и РМС № 350 от 30 май 2022 г. за сключване на приятелски споразумения по делата пред Европейския съд по правата на човека „Димитров срещу България“ (жалба №7102/21), „Мишев срещу България“ (жалба № 11564/21), „Сиромашки срещу България“ (жалба № 12679/21), „Зинелов срещу България“ (жалба № 15442/21) и „Димитров срещу България“ (жалба № 19699/21) | чл. 109, ал. 5 от ЗПФ | Изпълнение на плащанията по решения на ЕСПЧ | Правна рамка за функционирането на съдебната система | 90 417 | няма влияние |
| **6** | Постановление на Министерския съвет № 177 от 14 юли 2022 г. за одобряване на допълнителни разходи по бюджета на Министерството на правосъдието за 2022 г. | чл. 109, ал. 5 от ЗПФ | допълнителни разходи за персонал | Затвори - изолация за правонарушителите, Следствени арести и пробация, Охрана на съдебната власт | 10 968 000 | няма влияние |
| **7** | Промяна от Министерство на финансите предвид направени предложения за второто тримесечие във връзка с получени трансфери от Министерство на труда и социалната политика | чл. 109, ал. 4 от ЗПФ | предоставени трансфери от Министерството на труда и социалната политика по програмите и мерките за заетост от Националния план за действие по заетостта за 2022 г. | Затвори - изолация за правонарушителите, Следствени арести и пробация, Администрация | 13 288 | няма влияние |
| **8** | С Постановление № 206 от 29 юли 2022 г. на Министерския съвет, Решение № 255 на Министерския съвет от 26 април 2022 г. за одобряване на едностранни декларации по делата „Христова и други срещу България“ (жалба №56681/15) „Георгиева и Трифонова срещу България (жалба № 45046/15), „Илиеви срещу България“ (жалба № 67380/14) и „Божилов и други срещу България (жалба № 56383/15) и за сключване на приятелско споразумение по Дело „Лазаров срещу България“(жалба № 56605/15), Решение № 467 на Министерския съвет от 12 юли 2022 г. за изпълнение на плащанията по решенията на Европейския съд по правата на човека по делата „Рока България АД срещу България“ (жалба №47080/14), „Игнатов срещу България“ (жалба № 50494/19), „Димов срещу България“ (жалба № 14642/15) и „Ю. П. срещу България“ (жалба № 23614/20). | чл. 109, ал. 5 от ЗПФ | Изпълнение на плащанията по решения на ЕСПЧ и изплащане на обезщетения по чл.60з от Закона за съдебната власт за периода от 1 април 2022 г. до 30 юни 2022 г. | Политика в областта на правосъдието | 594 764 | няма влияние |
| **9** | Постановление на Министерския съвет № 243 от 11 август 2022 г. за одобряване на допълнителни разходи по бюджета на Министерството на правосъдието за 2022 г. | чл. 109, ал. 5 от ЗПФ | осигуряване на част от финансовите средства във връзка с увеличената обща численост на персонала в Главна дирекция „Изпълнение на наказанията“, определена на 4 588 щатни бройки с § 1, т. 3 от Постановление № 14 на Министерския съвет от 21 януари 2021 г | Затвори - изолация за правонарушителите, Следствени арести и пробация | 4 862 000 | няма влияние |
| **10** | Постановление № 241/04.08.2022 г. за приемане на план-сметка за разходите по подготовката и произвеждането на изборите за народни представители на 2 октомври 2022г. | чл. 109, ал. 3 от ЗПФ | план-сметка за разходите по подготовката и произвеждането на изборите за народни представители на 2 октомври 2022 г. | Охрана на съдебната власт | 105 000 | няма влияние |
| **11** | ПМС № 79 от 13 април 2016 г., за осигуряване на средства за изпълнение на дейности по Национална програма „Информационни и комуникационни технологии“ (ИКТ) в системата на предучилищното и училищното образование“ и за закупуване на познавателни книжки, учебници и учебни комплекти | чл. 110, ал. 4 и ал. 10 от ЗПФ | закупуване на познавателни книжки, учебници и учебни комплекти | Затвори – изолация на правонарушителите | 212 | няма влияние |
| **12** | РМС № 624 от 1 септември 2022 г.за изплащане на обезщетения по решенията на Европейския съд по правата на човека по делата „Христова и други срещу България“ (жалба №48411/15) „Генчев срещу България (жалба № 57868/16) и „Али Реза срещу България (жалба № 35422/16) | чл.109, ал.5 РМС 624/2022 | Изпълнение на плащанията по решения на ЕСПЧ | Правна рамка за функционирането на съдебната система | 28 164 | няма влияние |
| **13** | Неизвършените структурни промени, свързани с дейността на дирекция "Съдебна защита" към МФ | чл.110, ал.4 | Връщане на бюджета на дирекция "Съдебна защита" от МП в МФ | Правна рамка за функционирането на съдебната система | -641 300 | няма влияние |
| **14** | Постановление № 322 на Министерския съвет от 12 октомври 2022 г. за одобряване на допълнителни разходи за Главна дирекция „Охрана“ | чл.109, ал.5 РМС 322/2022 | Проектиране, основен ремонт и преустройство на имот – публична държавна собственост | Охрана на съдебната власт | 35 800 | няма влияние |
| **15** | РМС № 58 от 10 февруари 2022 г.за изплащане на обезщетения по решения на Европейския съд по правата на човека  | чл.109, ал.5 | Изпълнение на плащанията по решения на ЕСПЧ | Правна рамка за функционирането на съдебната система | 199 868 | няма влияние |
| **16** | Неизвършените структурни промени, свързани с дейността на Агенцията по вписванията | чл.110, ал.4 | Връщане на бюджета на АВ от МС в МП | Регистри | 31 621 300 | няма влияние |
| **17** | Постановление № 241/04.08.2022г. за приемане на план-сметка за разходите по подготовката и произвеждането на изборите за народни представители на 2 октомври 2022г. | чл.109, ал.5 ПМС 241 /2022 | Разходи по подготовката и произвеждането на изборите за народни представители на 2 октомври | Охрана на съдебната власт | -53 280 | няма влияние |
| **18** | чл. 77, ал. 5, т. 2 и ал. 6 от Закона за държавния бюджет на Република България за 2022 г. и чл.6 от ПМС № 31 от 17.03.2022 г. за изпълнението на държавния бюджет на Република България за 2022 г. | чл.110, ал.4 | Във връзка с изразходваните средства за социално-битово и културно обслужване на персонала към 20.12.2021 г. | Регистри, Охрана на съдебната власт, Затвори – изолация на правонарушителите, Следствени арести и пробация, Равен достъп до правосъдие | 0 | няма влияние |
| **19** | Промяна от Министерство на финансите предвид направени предложения за първото тримесечие във връзка с получени трансфери от Министерство на труда и социалната политика | чл. 110, ал. 4 от ЗПФ | Получени трансфери от Министерство на труда и социалната политика (Агенция по заетостта) | Затвори – изолация на правонарушителите, Администрация | 10 504 | няма влияние |
| **20** | Постановление на Министерския съвет № 345 от 26 октомври 2022 г. за одобряване на допълнителни разходи по бюджета на Министерството на правосъдието за дължими суми по влезли в сила решения на международни съдилища, международни арбитражни съдилища или по споразумения, вкл. по реда на Глава III „А“ от ЗСВ | чл.109, ал.5 ПМС №345/2022 | Изплащането на обезщетения по чл. 60з от Закона за съдебната власт за второ тримесечие на 2020 г. | Правна рамка за функционирането на съдебната система | 120 700 | няма влияние |
| **21** | С писмо на Министерството на финансите № 03-00-972/14.11.2022 г. е извършена промяна по бюджета на Министерството на правосъдието | чл.110, ал.4 | Покриване на разходите за обслужването от банките на операциите на бюджетните организации по събирането на приходи и други постъпления чрез картови плащания | Регистри | 59 000 | няма влияние |
| **22** | Получени суми от застрахователни обезщетения | чл.110, ал.4 | Получени суми от застрахователни обезщетения | Охрана на съдебната власт, Затвори – изолация за правонарушителите, Следствени арести и пробация | 179 541 | няма влияние |
| **23** | Получен трансфер от бюджета на съдебната власт за изплатено застрахователно обезщетение | чл.110, ал.4 | Получени суми от застрахователни обезщетения | Охрана на съдебната власт | 3 090 | няма влияние |
| **24** | чл. 64б, ал. 4 от Закона за гражданското въздухоплаване, чл. 12, ал. 2 и 3 от Устройствения правилник на Държавния авиационен оператор | чл.110, ал.4 | Преминаване през Правителствената зала (ВИП „А“) на Летище София | Администрация | -1 037 | няма влияние |
| **25** | Вътрешно компенсирани промени  | чл.110, ал.3 | Анализа на подадена информация за очакваното изпълнение на бюджета | Равен достъп до правосъдие, Охрана на съдебната власт | 0 | няма влияние |
| **26** | Постановление № 431 на Министерския съвет от 15.12.2022 г. за одобряване на вътрешнокомпенсирани промени на утвърдените разходи по области на политики/бюджетни програми по бюджета на МП за 2022 г. | чл.109, ал.3 | Осигурени допълнителни разходи по бюджета на Главна дирекция „Изпълнение на наказанията“ | Затвори – изолация на правонарушенията, Правна рамка за функционирането на съдебната система, Регистри, Охрана на съдебната власт, Администрация | 0 | няма влияние |
| **27** | Постановление на Министерския съвет № 435 от 15 декември 2022 г. за одобряване на допълнителни разходи по бюджета на Министерството на правосъдието за дължими суми по влезли в сила решения на международни съдилища, международни арбитражни съдилища или по споразумения, вкл. по реда на Глава III „А“ от ЗСВ | чл.109, ал.5 ПМС №435/2022 | Изплащането на обезщетения по чл. 60з от Закона за съдебната власт за четвърто тримесечие на 2020г. | Правна рамка за функционирането на съдебната система | 164 400 | няма влияние |
| **28** | РМС № 93 от 10 24 ноември 2022 г.за изплащане на обезщетения по решения на Европейския съд по правата на човека  | чл.109, ал.5 РМС №934/2022 | Изпълнение на плащанията по решения на ЕСПЧ | Правна рамка за функционирането на съдебната система | 129 944 | няма влияние |
| **29** | чл. 77, ал. 5, т. 2 и ал. 6 от Закона за държавния бюджет на Република България за 2022 г. и чл.6 от ПМС № 31 от 17.03.2022 г. за изпълнението на държавния бюджет на Република България за 2022 г. | чл.110, ал.4 | Във връзка с изразходваните средства за социално-битово и културно обслужване на персонала към 20.12.2021 г. | Охрана на съдебната власт, Затвори – изолация на правонарушителите, Следствени арести и пробация, Равен достъп до правосъдие, Администрация, Правна рамка за функциониране на съдебната система | 0 | няма влияние |
| **30** | Промяна от Министерство на финансите предвид направени предложения за първото тримесечие във връзка с получени трансфери от Министерство на труда и социалната политика | чл. 110, ал. 4 от ЗПФ | Получени трансфери от Министерство на труда и социалната политика (Агенция по заетостта) | Затвори – изолация на правонарушителите, Регистри, Администрация | 53 848 | няма влияние |
| **31** | Вътрешно компенсирани промени  | чл. 112, ал. 2 и ал. 8 от ЗПФ | Във връзка с извършения анализ на очакваното изпълнение | Затвори - изолация на правонарушителите, Следствени арести и пробация, Правна рамка за функционирането на съдебната система, Регистри, Охрана на съдебната власт | 0 | няма влияние |
| **32** | Вътрешно компенсирани промени  | чл. 112, ал. 2 и ал. 8 от ЗПФ | Във връзка с извършения анализ на очакваното изпълнение | Равен достъп до правосъдие, Затвори - изолация на правонарушителите, Следствени арести и пробация, Правна рамка за функционирането на съдебната система | 0 | няма влияние |
| **33** | Вътрешно компенсирани промени  | чл. 112, ал. 2 от ЗПФ | Във връзка с анализ на изпълнението на бюджета на АВ | Регистри | 0 | няма влияние |

**ПРЕГЛЕД НА ИЗПЪЛНЕНИЕТО НА**

**ПОЛИТИКАТА В ОБЛАСТТА НА ПРАВОСЪДИЕТО**

***Стратегическа цел***

Ефективно, прозрачно, справедливо и достъпно правосъдие

***Оперативни цели***

* Реформиране и оптимизиране работата на съдебната власт;
* Гарантиране правовия ред в страната, борбата с престъпността и ограничаване на корупцията.

В рамките на политиката в областта на правосъдието през 2022 г. се изпълняват четири бюджетни програми. Изпълнението на дейностите за пълноценното участие на Република България в съдебното сътрудничество в рамките на Европейския съюз, създаването на ефективно законодателство, усъвършенстването на международната правна помощ и сътрудничество, осигуряването на защитата на пострадалите от престъпления, ускоряването на процедурата относно придобиване, загубване и възстановяване на българско гражданство, подобряването на политиката в областта на международното осиновяване, осигуряването на равен достъп до правосъдие, обезпечаването на сигурността и опазването на обществения ред в съдебните сгради, опазването на здравето и живота на магистрати и свидетели, действията за създаването на единен регистърен център и др. са насочени към изпълнението на стратегическата цел.

|  |
| --- |
| **Приложение № 5** – Отчет на показателите за полза/ефект |
| **Политика в областта на правосъдието** | **Мерна единица**  | **Целева стойност** | **Отчет** |
| ***Показатели за полза/ефект*** |
| 1. Брой изготвени законопроекти и подзаконови нормативни актове, които осигуряват нормативната основа за функциониране на съдебната власт, включително, свързани с въвеждането, изпълнението и прилагането на актове на ЕС в областите от компетентност на МП | Брой | 8 | 35 |
|  |  |  |  |

**Преглед на изпълнението на**

**Програма „Правна рамка за функционирането на съдебната система”**

 Програмата включва всички действия по привеждане на българското законодателство в съответствие с европейското и осигуряване на пълноценното участие на България в съдебното сътрудничество в рамките на Европейския съюз. Основен неин приоритет е участието в изграждането на справедлива, достъпна и ефективна съдебна система, чрез осигуряване на адекватна правна рамка, с цел защита правата и законните интереси на физическите и юридическите лица.

***Цели на програмата***

* Ефективна съдебна система;
* Усъвършенстване на законодателната рамка за функциониране на съдебната система;
* Утвърждаване на европейските стандарти в правораздаването;
* Адаптиране към условията на членство в Европейския съюз;
* Постигане на ефективно, бързо, прозрачно, справедливо и достъпно правосъдие;
* Усъвършенстване на международното сътрудничество при защита правата на пострадалите от престъпления и тяхната компенсация съгласно Закона за подпомагане и финансова компенсация на пострадали от престъпления (ЗПФКПП);
* Реализиране на максимален брой молби за промяна на гражданството и своевременно изготвяне на удостоверенията и уведомленията по чл. 37 и 39 от Закона за българското гражданство (ЗБГ);
* Защита правата на гражданите, жертви на домашното насилие.

***Организационни структури, участващи в програмата***

Дейностите по програма „Правна рамка за функционирането на съдебната система” се осъществяват от следните административни структури на Министерство на правосъдието:

* Дирекция „Съвет по законодателство”;
* Дирекция „Международно правно сътрудничество и европейски въпроси”;
* Инспекторат на министъра на правосъдието по Закона за съдебната власт;
* Дирекция „Взаимодействие със съдебната власт“;
* Дирекция „Процесуално представителство на РБ пред Европейския съд по правата на човека”;
* Дирекция „Стратегическо развитие и програми“
* Дирекция „ Електронно правосъдие и регистри”;
* Дирекция „Българско гражданство”;
* Дирекция „Международна правна закрила на детето и международни осиновявания”.

***Отговорност за изпълнението на програмата***

Ресорните заместник-министри, директорите на дирекции от специализираната администрация на Министерство на правосъдието и ръководителят на Инспектората по Закона за съдебната власт.

 ***Постигнати резултати и изпълнени дейности***

 Въз основа на Конституцията на Република България министърът на правосъдието осъществява взаимодействието между съдебната и изпълнителната власт, като от една страна координира провеждането на държавната политика в областта на правосъдието, а от друга страна оказва сам и чрез съответните структурни звена на Министерството на правосъдието съдействие на органите на съдебната власт при изпълнението на техните функции.

 ***Законодателство***

За периода от 01.01.2022 г. до 31.12.2022 г. са изготвени следните законопроекти и проекти на подзаконови нормативни актове, които осигуряват нормативната основа за функциониране на съдебната власт, включително свързани с въвеждането, изпълнението и прилагането на актовете на ЕС в областите от компетентност на МП:

- Проект на Закон за изменение и допълнение на Гражданския процесуален кодекс

С проекта на Закон за изменение и допълнение на Гражданския процесуален кодекс се цели осъществяването на процесуалното представителство на държавата да бъде възложено на министъра на правосъдието. Това ще доведе до оптимизиране на процесите на държавно управление и концентрация на еднородни функции в един орган.

Основните промени, които се предвиждат със законопроекта са следните:

• изменение в чл. 31, ал. 1 ГПК, с което процесуалното представителство на държавата ще премине от министъра на финансите към министъра на правосъдието;

• допълнение в чл. 32, с което министърът на правосъдието да може да упълномощава и по-широк кръг субекти – ръководителите на държавните учреждения и кметовете на общините, с оглед на обстоятелството, че голяма част от делата, по които държавата е конституирана като страна, са в различни съдебни райони и имат различен предмет;

• уредба относно финансовото, кадровото и материалното обезпечаване на дейността по чл. 31, ал. 1 ГПК;

• уредба относно предаването на архивните и висящи дела, свързани с дейността по чл. 31, ал. 1, както и документалния фонд, свързан с процесуалното представителство пред чужди юрисдикции, включително и по международни арбитражни, съхранявани в Министерството на финансите;

• уредба относно правоприемството по висящите съдебни дела по чл. 31, ал. 1 ГПК; производствата пред чужди юрисдикции, включително и международните арбитражни производства; по договорите, свързани с процесуално представителство и правни съвети по международни арбитражни дела и дела пред чуждестранни юрисдикции, ĸaĸтo и предоставяне на правни съвети и представителство в преговори и медиация, свързани c разрешаването на правни спорове.

• предвижда се в тримесечен срок от обнародването на този закон в „Държавен вестник“ Министерският съвет да приведе в съответствие с него подзаконовите нормативни актове, свързани с преминаването на дейността по чл. 31, ал. 1 от министъра на финансите към министъра на правосъдието.

Проектът на Закон за изменение и допълнение на Гражданския процесуален кодекс е публикуван за обществени консултации на портала за обществени консултации и на сайта на Министерството на правосъдието на 14.01.2022 г.

Законопроектът е одобрен с Решение № 113/07.03.2022 г. на Министерския съвет.

- Проект на Закон за изменение и допълнение на Закона за съдебната власт

Със законопроекта се предлага отмяна на „кариерни бонуси“ за членовете на Висшия съдебен съвет, главния инспектор и инспекторите от Инспектората към Висшия съдебен съвет и административните ръководители и техните заместници, тъй като кариерното израстване на магистратите следва да зависи единствено и само от работата им именно като магистрати. Предлага се и закриване на Специализирания наказателен съд, Апелативния специализиран наказателен съд и съответните им специализирани прокуратури, като се урежда статусът на работещите в тях съдии и прокурори, както и приключването в разумен срок на висящите дела.

Законът за изменение и допълнение на Закона за съдебната власт е обнародван в Държавен вестник, бр. 32 от 26.04.2022 г., в сила от 27.07.2022 г.

- Проект на Постановление на Министерския съвет за изменение на Наредбата за единните държавни изисквания за придобиване на висше образование по специалността „Право“ и професионална квалификация „юрист“, приета с Постановление № 75 на Министерския съвет от 1996 г.

С проекта на Постановление се предлага изменение на § 3 от Преходните и заключителните разпоредби, така че и за учебната 2022 - 2023 година студентите да се приемат при условията и по реда на чл. 68 от Закона за висшето образование, без да се провеждат писмени конкурсни изпити по чл. 4 от Наредбата. Изменението е продиктувано от извънредните обстоятелства във връзка с пандемията от COVID-19 и има за цел осигуряване на възможност за прием на студенти по специалността „Право“ без полагане на присъствени приемни изпити и струпване на големи групи от хора.

Постановление № 92 на МС от 2022 г. за изменение на Наредбата за единните държавни изисквания за придобиване на висше образование по специалността "Право" и професионална квалификация "юрист", приета с Постановление № 75 на Министерския съвет от 1996 г. е обнародвано в ДВ, бр. 39 от 2022 г.

- Проект на Закон за изменение и допълнение на Наказателния кодекс

С предложения законопроект се целят изменения, свързани с редица постановени от Европейския съд по правата на човека („ЕСПЧ”, ,,Съдът“), осъдителни решения срещу България, установяващи нарушения на свободата на изразяването на мнения, регламентирана в чл. 10 от Конвенцията за защита на правата на човека и основните свободи на Съвета на Европа (,,Конвенцията“). В богатата си практика по темата ЕСПЧ изрично подчертава важността на разпространението на информация, както и на дебатите по въпроси от обществен интерес. Според Съда свободата на изразяване и политическият дебат стоят „в основата на концепцията за демократичното общество, която е залегнала в цялата Конвенция“. Анализът на постановените срещу България осъдителни решения показва, че по отношение на институтите на обидата и клеветата действащото българско законодателство не е съобразено с изискванията на Конвенцията и практиката на ЕСПЧ.

Законопроектът е одобрен с Решение № 693/21.09.2022 г. на Министерския съвет и е внесен за разглеждане и приемане в 48-то Народно събрание. Приет е в пленарна зала на първо гласуване на 9 ноември 2022 г.

- Проект на Закон за изменение и допълнение на Закона за съдебната власт

Със Закона за изменение и допълнение на Наказателно-процесуалния кодекс (обн., ДВ, бр. 103 от 2020 г.) се извършиха промени в Наказателно-процесуалния кодекс (НПК) и Закона за съдебната власт (ЗСВ), свързани с предвидените в Регламент (ЕС) 2017/1939 на Съвета от 12 октомври 2017 г. за установяване на засилено сътрудничество за създаване на Европейска прокуратура (ОВ, L 283/1 от 31 октомври 2017 г.), наричан по-нататък „Регламент (ЕС) 2017/1939“ процедури за съобщаване и сътрудничество, статуса и правомощията на европейските прокурори и европейските делегирани прокурори при разследване, наказателно преследване, обжалване и изпълнение. С този закон европейският прокурор и европейските делегирани прокурори бяха оправомощени да изпълняват функциите на прокурора, предвидени в НПК и ЗСВ, като се гарантира тяхната независимост съобразно изискванията на регламента. Независимостта е основополагащ принцип, който гарантира водещата функция на Европейската прокуратура при разследването на дела от нейната материална компетентност. Статусът на европейския прокурор и европейските делегирани прокурори се приравни на статуса на националните прокурори, което позволява европейският прокурор и европейските делегирани прокурори да упражняват правомощията си по Регламент (ЕС) 2017/1939 в пълен обем.

Промените предвиждат обособяване на европейските делегирани прокурори в самостоятелна организационна структура в прокуратурата, а административните функции на ръководител ще се осъществяват от оправомощен от Европейската прокуратура европейски делегиран прокурор.

В законопроекта е предвидено и допълнение на чл. 30, ал. 2 ЗСВ, с което се цели създаване на гаранции за ясна и прозрачна процедура за конкурентен подбор за определяне на кандидати от България в Агенцията на Европейския съюз за сътрудничество в областта на наказателното правосъдие (Евроюст), които да отговорят на очакванията на Регламент (ЕС) 2018/1727. Съгласно изискването на Регламента, в националните бюра следва да се определят професионалисти с доказано високо ниво на дългогодишен практически опит в областта на наказателното правосъдие, от които да се избира националният член от България в Евроюст, неговият заместник и помощникът на националния член. Изборът ще става въз основа на подбор, проведен по правила, приети от пленума на ВСС.

Очакваните резултати от приемането на законопроекта са осигуряване на необходимите условия, които ще позволят на Европейската прокуратура ефективно да изпълнява възложените ѝ функции.

Законът за изменение и допълнение на Закона за съдебната власт е обнародван в „Държавен вестник“ бр. 62 от 2022 г.

- Проект на Закон за защита на лицата, подаващи сигнали или публично оповестяващи информация за нарушения

Законопроектът за защита на лицата, подаващи сигнали или публично оповестяващи информация за нарушения, транспонира Директива (ЕС) 2019/1937 на Европейския парламент и на Съвета от 23 октомври 2019 година относно защитата на лицата, които подават сигнали за нарушения на правото на Съюза. Уреждат се условията, редът и мерките за защита на лицата в публичния и частния сектор, които подават сигнали или публично оповестяват информация за нарушения на българското законодателство или актове на Европейския съюз.

Основната цел на законопроекта е осигуряването на защита на лицата в публичния и частния сектор, които подават сигнали или оповестяват публично информация за нарушения на българското законодателство или актове на ЕС, станала им известна при или по повод извършване на тяхната работа или изпълнение на служебните им задължения.

Законопроектът е включен в Националния план за възстановяване и устойчивост.

Oдобрен e с Решение № 709/29.09.2022 г. на Министерския съвет и е внесен за разглеждане и приемане в 48-то Народно събрание. Отхвърлен е в пленарна зала на първо гласуване на 14.12.2022 г.

Следва да се отбележи, че в 48-то Народно събрание е внесен законопроект за защита на лицата, подаващи сигнали или публично оповестяващи информация за нарушения № 48-354-01-11/12.01.2023 г., от Десислава Атанасова и група народни представители, който е приет в пленарна зала на второ гласуване на 27 януари 2023 г.

Законът е обнародван в ДВ, бр 11 от 2023 г.

- Проект на Закон за изменение и допълнение на Търговския закон

Промените в Търговския закон имат за цел цялостно подобряване на ефективността на рамката за несъстоятелност и стабилизация в България. Законопроектът транспонира Директива (ЕС) 2019/1023 на Европейския парламент и на Съвета от 20 юни 2019 година за рамките за превантивно преструктуриране, за опрощаването на задължения и забраната за осъществяване на дейност, за мерките за повишаване на ефективността на производствата по преструктуриране, несъстоятелност и опрощаване на задължения и за изменение на Директива (ЕС) 2017/1132 (Директива за преструктурирането и несъстоятелността). Законопроектът е включен в Националния план за възстановяване и устойчивост.

Законопроектът е одобрен с Решение № 755/11.10.2022 г. на Министерския съвет и е внесен за приемане в 48-то Народно събрание. Приет е в пленарна зала на първо гласуване на 21.12.2022 г.

- Проект на Постановление на Министерския съвет за приемане на Наредба за единните държавни изисквания за придобиване на висше образование по специалността „Право“ и професионална квалификация „юрист“

Актуализацията на уредбата цели постигане на модерно образование по единни критерии, съответно на стремежа студентите в специалност „Право“ да получават задълбочена подготовка, осигуряваща придобиване на теоретични знания и практически умения посредством самостоятелна подготовка и групови занимания, насърчаваща критичното мислене и инициативността, развиваща личния потенциал и повишаваща шансовете за успешна професионална реализация в конкурентна среда.

Наредбата е приета с Постановление № 165 от 12.07.2022 г. и е обнародвана в Държавен вестник бр. 55 от 2022 г.

- Проект на Закон за изменение и допълнение на Закона за защита от домашното насилие

Основна причина, която налага приемането на проекта на Закон за изменение и допълнение на Закона за защита от домашното насилие е изключителното изостряне на домашното насилие в последните няколко години и увеличаване на броя на пострадалите и жертвите, което поставя проблема като приоритетен.

Очакваните резултати, които ще се постигнат с въвеждане на предвидените нормативни промени в българското законодателство, са:

- Осигуряване на бърза, ефективна и адекватна защита и подкрепа на пострадалите от домашно насилие лица  или лица в риск и упражняване на  превантивно и възпиращо действие върху извършителя на насилието;

- Изпълнение на международните стандарти в тази област, вкл. и препоръки на Европейската комисия и на различни контролни и мониторингови механизми по конвенции на ООН в областта на правата на човека и имащи отношение към проблемите на насилието над жени, и в частност домашното насилие.

Законопроектът е одобрен с Решение № 503/21.07.2022 г. на Министерския съвет.

Във връзка с Указ № 212 от 02.08.2022 г. на Президента на Република България за назначаване на служебно правителство от 02.08.2022 г. (обн., ДВ, бр. 61 от 02 август 2022 г.), е стартирана повторна съгласувателна процедура по чл.32, ал. 1 от Устройствения правилник на Министерския съвет и на неговата администрация. Към настоящия момент все още не е постъпила одобрена финансова обосновка.

Следва да се отбележи, че в 48-то Народно събрание бе внесен идентичен Законопроект за изменение и допълнение на Закона за защита от домашно насилие № 48-254-01-70/24.11.2022 г. от Надежда Георгиева Иванова и група народни представители, който бе отхвърлен на първо гласуване в пленарна зала на 27 януари 2023 г.

- Проект на Закон за изменение и допълнение на Закона за екстрадицията и Европейската заповед за арест

Причините, които налагат приемането на проекта на Закон за изменение и допълнение на Закона за екстрадицията и Европейската заповед за арест (ЗИД на ЗЕЕЗА) са продиктувани от спешната необходимост да се осигури пълното въвеждане на изискванията на определени разпоредби относно европейската заповед за арест (ЕЗА) и процедурите за предаване между държавите членки, с което се укрепват процесуалните права на лицата и се насърчава прилагането на принципа за взаимно признаване на решения, постановени в отсъствието на заинтересованото лице по време на съдебния процес (Рамковото решение относно взаимното признаване на решенията, постановени в отсъствието на заинтересованото лице), в резултат на решението от 10 март 2021 г. на Съда на Европейския съюз (СЕС) по дело С-648/20, PPU, както и на констатациите на Европейската комисия (ЕК) във връзка с неправилно въвеждане на разпоредби на посоченото рамково решение, отразени в официално уведомително писмо № C (2022) 786 final от 9 февруари 2022 г. относно процедура за нарушение № 2021/2262.

Законопроектът е одобрен с Решение № 1037/20.12.2022 г. на Министерския съвет и е внесен за приемане в 48-то Народно събрание.

- Проект на Закон за изменение и допълнение на Гражданския процесуален кодекс

Законопроектът въвежда електронната форма като правило при воденето на заповедното производство. Законопроектът е включен в Националния план за възстановяване и устойчивост.

Проектът е публикуван за обществено обсъждане с период за провеждане на обществени консултации от 6 юли – 5 август 2022 г.

Следва да се отбележи, че в 48-то Народно събрание бе внесен идентичен Законопроект за изменение и допълнение на Гражданския процесуален кодекс № 48-254-01-35, от Надежда Йорданова и група народни представители, който е приет в пленарна зала на второ гласуване на 25 януари 2023 г.

- Проект на Наредба за условията и реда за формиране и изплащане на допълнителното възнаграждение за постигнати резултати в служебната дейност на служителите в Главна дирекция „Изпълнение на наказанията“ и териториалните ѝ звена

Целта на акта е, в съответствие със законовата уредба на чл. 22а от ЗИНЗС, да допринесе за по-благоприятни условия на труд на служителите, които работят в местата за изпълнение на наказанието, лишаване от свобода и пробационните служби /пенитенциарните служители/. Изплащането на допълнително възнаграждение за постигнати резултати в служебната дейност е инструмент за подобряване на ефективността и ефикасността при изпълнение на основните задачи и дейности, повишаване на удовлетвореността и мотивацията на служителите.

Издадена от министъра на правосъдието, oбн., ДВ, бр. 71 от 2.09.2022 г., в сила от 1.01.2023 г.

- Проект на Наредба за условията и реда за формиране и изплащане на допълнителното възнаграждение за постигнати резултати в служебната дейност на служителите в Главна дирекция „Охрана“ и териториалните ѝ звена

Целта на акта е, в съответствие със законовата уредба на чл. 393, ал. 3 от ЗСВ, да допринесе за по-благоприятни условия на труд на служителите в системата по охрана на органите на съдебната власт. Изплащането на допълнително възнаграждение за постигнати резултати в служебната дейност е инструмент за подобряване на ефективността и ефикасността при изпълнение на основните задачи и дейности на ГДО, свързани с осигуряване на реда в съдебните сгради и сигурността на органите на съдебната власт при осъществяване на техните правомощия, конвоиране на обвиняеми и подсъдими до органите на съдебната власт и др.

Издадена от министъра на правосъдието, oбн., ДВ, бр. 72 от 9.09.2022 г., в сила от 1.01.2023 г.

- Проект на Закон за изменение и допълнение на Наказателно-процесуалния кодекс

Предлаганият проект на Закон за изменение и допълнение на Наказателнопроцесуалния кодекс (ЗИД на НПК) е във връзка с изпълнение на осъдителни решения на ЕСПЧ срещу България по групи решения С.З./Колеви срещу България и Великова срещу България и в изпълнение на посочените в Плана за възстановяване и устойчивост мерки за реформи в наказателния процес.

Посочените мерки предвиждат въвеждане на съдебен контрол върху постановлението на прокурора за отказ да образува наказателно производство, повишаване ефективността на съдебната фаза в наказателния процес, въвеждане на ефективен механизъм за търсене на отговорност от главния прокурор и неговите заместници чрез създаване на гаранции за практическа, институционална и йерархическа независимост на разследването срещу тях и повишена отчетност на главния прокурор.

 С оглед на големия обществен интерес към посочените теми законопроектът и мотивите към него са публикувани на интернет страницата на Министерство на правосъдието за предварителни обществени консултации.

Законопроектът е включен в НПВУ със срок на изпълнение в края на първото тримесечие на 2023 г.

Законопроектът е одобрен с Решение № 1075/30.12.2022 г. на Министерския съвет и е внесен за разглеждане и приемане в 48-то Народно събрание. Приет е в пленарна зала на първо гласуване на 27 януари 2023 г.

- Проект на Наредба за изменение и допълнение на Наредба № Н-1 от 2022 г. за информационната система на съдебното изпълнение

Причината, която налагат приемането на проекта на Наредба за изменение и допълнение на Наредба № Н-1 от 2022 г. за информационната система на съдебното изпълнение (обн., ДВ, бр. 7 от 2022 г., в сила от 01.09.2022 г.), е възникналата необходимост от прецизиране на разпоредбите на Наредбата относно данните, които се събират и въвеждат в информационната система на съдебното изпълнение (ИССИ) по чл. 3, електронните административни услуги по чл. 7, т. 6 и 7 и правото на достъп по чл. 10.

Издадена от министъра на правосъдието, oбн., ДВ, бр. 71 от 2.09.2022 г.

- Проект на Наредба за изменение и допълнение на Наредба № 8 от 2008 г. за функциите и организацията на дейността на бюрата за съдимост

Настоящите промени в Наредба № 8 от 26.02.2008 г. за функциите и организацията на дейността на бюрата за съдимост (обн., ДВ, бр. 24 от 4.03.2008 г.), наричана по-долу „Наредбата”, се налагат поради необходимостта от оптимизация в максимална степен на работните процеси в бюрата за съдимост във връзка с въвеждането в експлоатация на новоизградената Централизираната автоматизирана информационна система „Съдебен статус“, както и интеграцията ѝ с други информационни системи.

Издадена от министъра на правосъдието, oбн., ДВ, бр. 70 от 30.08.2022 г.

- Проект на Закон за изменение и допълнение на Закона за особените залози

С предложените изменения и допълнения на ЗИДЗОЗ се цели:

- предоставяне на качествени, ефективни и леснодостъпни електронни услуги за гражданите и бизнеса чрез създаване, поддържане и развитие на функционален и надежден електронен Централен регистър на особените залози;

 - осигуряване на по-висока степен на защита на интересите на гражданите и обществеността срещу злоупотреба с лични данни и престъпна дейност;

- укрепване на вътрешния пазар и финансовата стабилност чрез защита на надеждността на стопанския оборот и осигуряване на по-висока степен на правна сигурност в икономическия, обществен и стопански живот в страната.

Законопроектът е одобрен с Решение № 16/06.01.2023 г. на Министерския съвет и е внесен за разглеждане и приемане в 48-то Народно събрание.

Следва да се отбележи, че част от разпоредбите на законопроекта, а именно Преходните и заключителни разпоредби, които касаят продължаване на действието на нормите, които уреждат преминаването на Централния регистър на особените залози към Агенцията по вписванията, са инкорпорирани в проекта на Закон за търговския регистър и регистъра на юридическите лица с нестопанска цел, като последният е приет на второ гласуване в Комисията по правни въпроси на 31 януари 2023 г.

- Проект на Закон за изменение и допълнение на Закона за съдебната власт

С проекта на Закон за изменение и допълнение на Закона за съдебната власт се цели осигуряване на възможност за безпроблемна работа в правораздавателната система в процеса на въвеждане на реално и пълноценно електронно правосъдие. Измененията в Закона за съдебната власт (ЗСВ) от своя страна рефлектират и върху уредбата на електронното правосъдие в Гражданския процесуален кодекс (ГПК), Наказателнопроцесуалния кодекс (НПК) и Административнопроцесуалния кодекс (АПК).

Предложените изменения и допълнения в нормативната уредба са мотивирани от необходимостта от законодателни промени в ЗСВ и процесуалните закони в частта за електронното правосъдие, въз основа на съществуващите възможности чрез Единната информационна система на съдилищата (ЕИСС), съответно чрез Единният портал за електронно правосъдие (ЕПЕП) да бъдат извършвани от съда и страните предвидените в процесуалните закони изявления и процесуални действия.

Проектът е публикуван за обществени консултации на интернет страницата на Министерството на правосъдието и на Портала за обществени консултации с период за провеждане от 22.12.2022 г. до 23.01.2023 г.

- Проект на Закон за изменение и допълнение на Наказателния кодекс

Със законопроекта за изменение и допълнение на Наказателния кодекс (ЗИД на НК) се предлагат промени, които имат за цел да отговорят на образуваната от Европейската комисия (ЕК) процедура за нарушение № 2020/2321, за което на 18 февруари 2021 г. българската държава е информирана с Официално уведомително писмо № C (2021) 813 final от Генералния секретариат на ЕК. Процедурата е образувана за неправилно транспониране от Република България в националното законодателство на определени разпоредби от Рамково решение 2008/913/ПВР на Съвета от 28 ноември 2008 г. относно борбата с определени форми и прояви на расизъм и ксенофобия посредством наказателното право (наричано по-нататък „Рамково решение 2008/913/ПВР“ или „Рамковото решение“). Процедурата е образувана за неправилно транспониране в националното законодателство на разпоредбите на чл. 1, параграф 1, буква „в“; чл. 1, параграф 1, буква „г“ и чл. 4 от Рамковото решение. Със законопроекта се цели преодоляване на конкретните критики на ЕК и пълно въвеждане в националното законодателство на разпоредбите на Рамковото решение.

Законопроектът е одобрен с РМС № 819/24.10.2022 г. и е внесен за разглеждане и приемане в 48-то Народно събрание. Приет е в пленарна зала на първо гласуване на 9.11.2022 г.

- Проект на Инструкция за организацията и реда за осъществяване на конвойната дейност от служителите на Главна дирекция „Охрана”

Целта на акта, в съответствие със законовата разпоредба на чл. 391, ал. 8 от ЗСВ, с инструкция да бъдат уредени действията по управление, ръководство и контрол на конвойната дейност в ГДО за осигуряване на оптимално разпределение и правилно използване на силите и средствата, организиране на взаимодействието и координацията за изпълнение на поставените задачи в зависимост от особеностите при изпълнение на конвойната дейност.

Инструкция № И-1 от 30.09.2022 г. за организацията и реда за осъществяване на конвойната дейност от Главна дирекция "Охрана" е издадена от министъра на правосъдието и е oбнародвана в ДВ, бр. 80 от 7.10.2022 г.

- Проект на Закон за изменение и допълнение на Закона за съдебната власт

С проекта на Закон за изменение и допълнение на Закона за съдебната власт (ЗИД на ЗСВ) се цели да се осигури изпълнение на мярка „Укрепване ролята на Инспектората към Висшия съдебен съвет за превенция и противодействие на корупцията в съдебната власт (Q4/2022)“, заложена в Реформа 2: „Противодействие на корупцията“ в НПВУ.

Резултатите, които се очаква да се постигнат с въвеждане на предвидените нормативни промени, са укрепване на ролята и капацитета на Инспектората към Висшия съдебен съвет за превенция и противодействие на корупцията в съдебната власт. Проектът на ЗИД на ЗСВ не съдържа разпоредби, транспониращи актове.

Проектът на Закон за изменение и допълнение на Закона за съдебната власт е одобрен с Решение № 773 на Министерския съвет от 12 октомври 2022 г. и е внесен за разглеждане и приемане в 48-то Народно събрание.

Приет е на първо гласуване в пленарна зала на 26.01.2023 г.

- Постановление на Министерския съвет за създаване на Съвет за криминологични изследвания и за приемане на правилник за неговата дейност

Наказателната политика не може да се фокусира само върху последващ отговор при извършено престъпление, тоест – само върху наказателната репресия. Тя трябва да има предвид и възможностите за ограничаване на престъпността и причините, които я обуславят. Именно за да се изследват тези причини е необходимо създаването на Съвет за криминологични изследвания към Министерския съвет, който да набере достатъчно по обем обективни данни и най-важното – да извърши анализ по тях. Такава структура е съществувала в България между 1967 и 2008 година, когато е преустановила дейността си. След закриването на съвета, предложения за възстановяване на дейността му периодично се правят от представители на академичната общност, в това число пеналисти и криминолози. Възобновяването на дейността на този съвет ще подпомогне и фактическото изпълнение на предвидените в приетата с Решение на Министерския съвет от 2020 година Концепция за наказателната политика на България за периода 2020 – 2025 година.

Министерският съвет е приел Постановление № 317/07.10.2022 г. за създаване на съвет за криминологични изследвания и за приемане на правилник за неговата дейност. Постановлението е обнародвано в ДВ, бр. 82 от 2022 г.

- Проект на Постановление на Министерския съвет за координация по прилагането на ограничителните мерки на Европейския съюз

Проектът е изготвен в активно сътрудничество между Министерството на външните работи и Министерството на правосъдието на Република България в изпълнение на решение от оперативно заседание на Министерския съвет, както и при предварително експертно консултиране със заинтересованите институции и ведомства. Проектът на ПМС има за цел надграждане на националната координация в Република България по прилагането на ограничителните мерки, приети с актове на Европейския съюз, както и въвеждането на единна институционална структура по въпроси, свързани с прилагането на санкциите, работеща при кратки срокове и ясно дефинирани процедури в услуга на гражданите и действащите в Република България икономически оператори.

Проектът е публикуван за обществено обсъждане с период за провеждане на обществени консултации: от 16.09.2022 г. до 30.09.2022 г.

- Проект на Инструкция за взаимодействие между Министерството на правосъдието и Националната служба за охрана при осъществяване дейността на Бюрото по защита на застрашени лица

Целта на предложения проект на акт е привеждането на подзаконовата уредба в съответствие с нормативен акт от по-висока степен, за да бъдат създадени материалните предпоставки за безпроблемното функциониране на Бюрото по защита на застрашени лица при изпълнението на законово определените му функции. Своевременното актуализиране на регламентацията на условията и реда за осъществяване на взаимодействието между Министерството на правосъдието и Националната служба за охрана при осъществяване функциите на Бюрото по защита на застрашени лица ще създаде предпоставка за осъществяване на необходимите комплексни мерки за защита и намаляване на риска от извършване на противоправни посегателства спрямо застрашени/защитени лица и пряко свързаните с тях лица.

Инструкция № И-3 от 18.10.2022 г. за взаимодействие между Министерството на правосъдието и Националната служба за охрана при осъществяване дейността на Бюрото по защита на застрашени лица е издадена от министъра на правосъдието и началника на Националната служба за охрана, oбн., ДВ, бр. 92 от 18.11.2022 г., в сила от 18.11.2022 г.

- Проект на Инструкция за взаимодействие между Министерството на правосъдието и Министерството на отбраната, структурите на пряко подчинение на министъра на отбраната и Българската армия при осъществяване дейността на Бюрото по защита на застрашени лица

Целта е да се регламентира организацията и осъществяването на взаимодействие между Министерство на правосъдието и Министерството на отбраната и структурите на пряко подчинение на министъра на отбраната и Българската армия, при осъществяване дейността на Бюрото по защита на застрашени лица. Издаването на инструкцията допринася за своевременно, ефективно и законосъобразно изпълнение на дейностите на БЗЗЛ и създава предпоставка за осъществяване на необходимите комплексни мерки за защита и намаляване на риска от извършване на противоправни посегателства спрямо застрашени/защитени лица и пряко свързаните с тях лица.

Инструкция № И-4 от 4.11.2022 г. за взаимодействие между Министерството на правосъдието и Министерството на отбраната, структурите на пряко подчинение на министъра на отбраната и Българската армия при осъществяване дейността на Бюрото по защита на застрашени лица е издадена от министъра на правосъдието и министъра на отбраната, oбн., ДВ, бр. 92 от 18.11.2022 г., в сила от 18.11.2022 г.

- Проект на Постановление за изменение и допълнение на нормативни актове на Министерския съвет

Основните цели, които се поставят с предложените промени в нормативния акт, са:

- Привеждане на Постановление № 155 на Министерския съвет от 2015 г. за определяне на второстепенните разпоредители по бюджета на Министерството на правосъдието в съответствие с промените в Закона за особените залози, регламентиращи преминаването на Централния регистър на особените залози към Агенцията по вписванията;

- Привеждане на Устройствения правилник на Агенцията по вписванията в съответствие с изискванията на Закона за особените залози чрез промяна на числеността и функциите на персонала на Агенцията по вписванията;

- Привеждане на Устройствения правилник на Агенцията по вписванията в съответствие със Закона за киберсигурност и Наредбата за минималните изисквания за мрежова и информационна сигурност, приета с Постановление № 186 на Министерския съвет от 2019 г. (обн., ДВ, бр. 59 от 2019 г.), като се създаде щатна бройка за служител по мрежова и информационна сигурност на пряко подчинение на изпълнителния директор;

- Привеждане на Устройствения правилник на Агенцията по вписванията в съответствие с изискванията на Закона за администрацията и препоръките на Държавна агенция „Електронно управление“ за постигане на по-добра организация на работата, като част от функциите, изпълнявани от Главна дирекция „Регистри“ преминат в дирекция „Информационно обслужване и технологии;

Проектът е публикуван за обществено обсъждане с период за провеждане на обществени консултации: от 30.09.2022 г. до 31.10.2022 г.

- Проект на Закон за изменение и допълнение на Закона за правната помощ

С проекта на Закон за изменение и допълнение на Закона за правната помощ се цели изпълнението на мярка ,,Влизане в сила на законодателни изменения в Закона за правната помощ (Q4/2022)“, заложена в Националния план за възстановяване и устойчивост на Република България. Измененията в действащата нормативна уредба са насочени към подобряване на достъпа до правосъдие, чрез осигуряването на по-благоприятни условия, които се състоят в следното:

Гарантиране на достъпа до правосъдие на гражданите, чрез използването на съществуващите видове правна помощ в извънсъдебни производства и процедури за извънсъдебно решаване на спорове.

Разширяване на кръга от лица със специфичен профил, имащи достъп до системата за правна помощ.

Освобождаване на гражданите от заплащане на съдебни такси и разноски по граждански и административни производства по преценка на съда, в случаите когато им е допусната правна помощ, по социални причини, установени с документи от съответните органи и невъзможност да заплатят за защита от упълномощен адвокат .

Освобождаване на гражданите по всички видове производства от възстановяването на разноските за правна помощ в полза на НБПП.

По-висока ефективност на процедурите, касаещи правната помощ.

Законопроектът е одобрен с Решение № 835/27.10.2022 г. на Министерския съвет и е внесен за разглеждане и одобрение в 48-то Народно събрание.

Законът е приет на 16.12.2022 г. и е обнародван в Държавен вестник бр. 102 от 2022 г.

- Проект на Закон за изменение и допълнение на Закона за кадастъра и имотния регистър

Основната цел, която се поставя с предложените промени в ЗИД на ЗКИР, е създаване на електронни партиди на недвижимите имоти и електронни партидни дела с вписаните актове и приложените към тях документи, като основна предпоставка за създаване на имотен регистър.

Законопроектът е одобрен с Решение № 852/31.12.2022 г. на Министерския съвет и е внесен за разглеждане и приемане в 48-то Народно събрание. Приет е в пленарна зала на второ гласуване на 19.01.2023 г. Законът е обнародван в ДВ, бр. 8 от 2023 г.

- Проект на Закон за изменение и допълнение на Закона за медиацията

Проектът на Закон за изменение и допълнение на Закона за медиацията е включен в Националния план за възстановяване и устойчивост със срок на изпълнение в края на четвърто тримесечие на 2022 г.

Проектът предвижда въвеждане на задължителна съдебна медиационна процедура по определени видове граждански и търговски дела и цели да насърчи използването на алтернативни способи за разрешаване на спорове, намаляване натовареността на съдилищата и повишаване на ефективността в сферата на гражданското и търговското правораздаване.

Въвеждането на модел за задължителна медиация ще гарантира:

1. Утвърждаване на културата на споразумението като начин за решаване на спорове, което досега е много слабо познато, респективно до увеличаване на използването на извънсъдебната медиация като цяло и гарантиране правата и интересите на страните;

2. Намаляване на натовареността на съдилищата и съответно повишаване на ефективността в сферата на гражданското и търговското правораздаване;

3. Повишаване доверието в съдебната система и подобряване на бизнес средата.

Законопроектът е одобрен с Решение № 851/28.10.2022 г. на Министерския съвет и е внесен за разглеждане и приемане от 48-то Народно събрание. Приет е в пленарна зала на второ гласуване на 19.01.2023 г.

- Проект на Закон за противодействие на корупцията сред лица, заемащи висши публични длъжности

Проектът на Закон за противодействие на корупцията сред лица, заемащи висши публични длъжности е включен в Националния план за възстановяване и устойчивост със срок на изпълнение в края на третото тримесечие на 2022 г.

Основната цел на предлагания законопроект за противодействие на корупцията сред лица, заемащи висши публични длъжности е създаването на ефективен орган за борба с корупцията.

Проектът предвижда административна и структурна реформа, като действащата Комисия за противодействие на корупцията и за отнемане на незаконно придобитото имущество се разделя на 2 части: 1. Комисия за противодействие на корупцията, която включва осъществяване на превантивни дейности, разследващи и оперативно издирвателни функции и 2. Комисия за конфликт на интереси и за отнемане на незаконно придобитото имущество.

Законопроектът е одобрен с Решение № 861/01.11.2022 г. на Министерския съвет и е внесен за разглеждане и приемане в 48-то Народно събрание. Приет е в пленарна зала на първо гласуване на 7 декември 2022 г.

- Проект на Закон за изменение и допълнение на Закона за търговския регистър и регистъра на юридическите лица с нестопанска цел

Предложеният законопроект има за цел да транспонира в българското законодателство част от изискванията на Директива (ЕС) 2019/1151 на Европейския парламент и на Съвета от 20 юни 2019 г. във връзка с използването на цифрови инструменти и процеси в областта на дружественото право (Директивата), с която се изменя Директива (ЕС) 2017/1132 на Европейския парламент и на Съвета от 14 юни 2017 г. относно някои аспекти на дружественото право.

Законопроектът е одобрен с Решение № 987/07.12.2022 г. на Министерския съвет и е внесен за разглеждане и приемане от 48-то Народно събрание. Приет е в пленарна зала на първо гласуване на 25.01.2023 г. и в Комисията по правни въпроси на второ гласуване на 31 януари 2023 г.

- Проект на Закон за несъстоятелност на физическите лица

С предлагания законопроект се уреждат условията и редът за погасяване на задължения на добросъвестни длъжници, които не са търговци или предприемачи, след откриване на производство по несъстоятелност. Предвижда се производство, което води до опрощаване на задължения, натрупани от изпаднали в несъстоятелност физически лица, каквато възможност е предвидена в чл. 1, параграф 4 от Директива (ЕС) 2019/1023 на Европейския парламент и на Съвета от 20 юни 2019 година за рамките за превантивно преструктуриране, за опрощаването на задължения и забраната за осъществяване на дейност, за мерките за повишаване на ефективността на производствата по преструктуриране, несъстоятелност и опрощаване на задължения и за изменение на Директива (ЕС) 2017/1132 (Директива за преструктурирането и несъстоятелността) (Директива (ЕС) 2017/1132).

Подготовката на законопроекта е в изпълнение и на ангажиментите на Република България по Националния план за възстановяване и устойчивост, приет с Решение № 411 на Министерския съвет от 2021 г. Основната цел на Плана за възстановяване и устойчивост е да способства икономическото и социално възстановяване от кризата, породена от COVID-19 пандемията. В преследването на тази цел са групирани набор от мерки и реформи, които да имат съществен принос към възстановяването на потенциала за растеж на икономиката и да го развият като осигурят устойчивост на негативни външни въздействия. Това ще позволи в дългосрочен план постигането на стратегическата цел за конвергенция на икономиката и доходите до средноевропейските. Планът полага основите за зелена и цифрова трансформация на икономиката, в контекста на амбициозните цели на Зелената сделка.

Законопроектът е одобрен с Решение № 870/03.11.2022 г. на Министерския съвет и е внесен за разглеждане и приемане от 48-то Народно събрание. На 30 ноември 2022 г. е приет на първо гласуване в Комисията по правни въпроси.

- Проект на Правилник за изменение на Правилника за устройството и дейността на Главна дирекция „Охрана”

Основната цел на предлаганите промени в Правилника за устройството и дейността на Главна дирекция „Охрана” е да се актуализират разпоредбите съобразно действащото законодателство.

Към настоящия момент ЗСВ неколкократно е изменян и допълван, като част от измененията касаят дейността на Главна дирекция „Охрана“.

С предложения проект разпоредбата на чл. 2, ал. 3 на Правилника се прецизира, като се отразява промяната на чл. 391, ал. 1 от ЗСВ, а именно, че Главна дирекция „Охрана“ осъществява и дейността по охраната на сградите на Министерството на правосъдието, предназначени за централната администрация, както и на сградата на Агенцията по вписванията.

Издаден от министъра на правосъдието, oбн., ДВ, бр. 1 от 3.01.2023 г.

- Проект на Постановление на Министерския съвет за изменение и допълнение на нормативни актове на Министерския съвет

С проекта на Постановление се предлага изменение на Постановление № 155 на Министерския съвет от 2015 г. за определяне на второстепенните разпоредители по бюджета на Министерството на правосъдието и изменение и допълнение на Устройствения правилник на Министерство на правосъдието, приет с Постановление № 38 на Министерския съвет от 2015 г.

С приемане на предложените нормативи промени ще се обезпечи упражняването на правомощията на министъра на правосъдието, произтичащи от възложените му допълнителни функции по силата на европейските и национални мониторингови механизми, както и въз основа на специални закони. Това ще доведе до по-оптимално осъществяване на публичните политики в областта на правосъдието.

Проектът на Постановление е публикуван за обществени консултации с период за провеждане от 05.12.2022 г. до 04.01.2023 г.

Министерският съвет е приел Постановление № 12/26.01.2023 г. за изменение и допълнение на нормативни актове на Министерския съвет. Постановлението е обнародвано в ДВ, бр. 10 от 2023 г.

- Проект на Наредба за вписването, квалификацията и възнагражденията на вещите лица

Целта на предложения проект на акт е в съответствие със законовата делегация на чл. 403, ал. 1 ЗСВ да детайлизира условията и реда за вписването, квалификацията и възнагражденията на вещите лица. Приложното поле на проекта на наредба обхваща реда и сроковете за предложения за включване и промени на списъците на специалистите, утвърдени за вещи лица; условията, на които трябва да отговарят специалистите, утвърдени за вещи лица; условията и реда за определяне възнагражденията на вещите лица; правото на достъп до Информационната система "Единен регистър на вещите лица" и данните, които се въвеждат в нея. Предвижда се проектът на наредба да се прилага за специалисти, утвърдени за вещи лица, назначени от органите на съдебната власт, органите на досъдебното производство, както и тези по изпълнителни дела.

С издаването на подзаконовия акт ще бъдат конкретизирани условията и редът за вписването, квалификацията и възнагражденията на вещите лица, което ще позволи ефективното участие на вещи лица в съответните производства

Проектът е публикуван за обществени консултации на интернет страницата на Министерството на правосъдието и на Портала за обществени консултации с период за провеждане от 22.12.2022 г. до 23.01.2023 г.

- Изготвени становища по конституционни дела, по които страна е министърът на правосъдието.

- Извършени съгласувания на изпратени на основание чл. 32 от Устройствения правилник на Министерския съвет и на неговата администрация въпроси, на които членовете на Министерския съвет са вносители.

- Извършени оценки на въздействието и последващи оценки на въздействието.

***Международно правно сътрудничество и европейски въпроси***

**Нормотворческа дейност -** изпълнение на задълженията в областта на правосъдието, произтичащи от членството на България в Европейския съюз.

За периода 1 януари – 31 декември 2022 г. дирекция МПСЕВ участва активно в законодателната и международната дейност на Министерството на правосъдието, допринасяйки съществено за постигане на важни резултати в изпълнение на целите на министерството по следните теми:

* Взаимодействие с Европейската прокуратура

Участие при обсъждането в НС на:

- проект на ЗИД на Закона за ратифициране на Европейската конвенция за взаимопомощ по наказателно-правни въпроси и допълнителните протоколи към нея (ДВ, бр. 8 от 28 януари 2022 г.);

- проект на ЗИД на Закона за ратифициране на Конвенцията, приета от Съвета в съответствие с чл. 34 от Договора за Европейския съюз, за взаимопомощ по наказателноправни въпроси между държавите членки на Европейския съюз, и на Протокола към нея с цел гарантиране на ефективното прилагане на Регламент (ЕС) 2017/1939 на Съвета за установяване на засилено сътрудничество за създаване на Европейска прокуратура (ДВ, бр. 8 от 28 януари 2022 г.);

- изпратени на ЕК, ГСС и Европейската прокуратура нотификации във връзка с определянето на Европейската прокуратура като компетентен орган за целите на прилагането на Конвенцията, приета от Съвета в съответствие с чл. 34 от Договора за Европейския съюз, за взаимопомощ по наказателноправни въпроси между държавите членки на Европейския съюз, и на Протокола към нея;

- изпратена на Съвета на Европа нотификация за определянето на Европейската прокуратура като компетентен орган за целите на Европейската конвенция за взаимопомощ по наказателноправни въпроси и допълнителните протоколи към нея;

- комуникация с Европейската прокуратура във връзка с компетентните органи по чл. 117 от Регламента;

- комуникация с Европейската прокуратура във връзка с подбора на кандидатите за европейски делегиран прокурор от Република България;

- координация и сътрудничество с ЕК, Европейската прокуратура и с Прокуратурата на Република България във връзка с прилагането на Регламента за Европейската прокуратура и транспонирането и прилагането на Директива (ЕС) 2017/1371 относно борбата с измамите, засягащи финансовите интереси на Съюза, по наказателноправен ред.

- участие в работна група, натоварена с извършването на анализ на становището на Правната служба на Европейската прокуратура (ЕРРО), съгласувано на заседание на Колегията на Европейската прокуратура, относно несъответствията на българското наказателно право с Директива (ЕС) 2017/1371 относно борбата с измамите, засягащи финансовите интереси на Съюза, по наказателноправен ред и с изготвянето на предложения за законодателни изменения за преодоляването им.

- редовна координация и сътрудничество с комисаря по правосъдие на ЕК, централната служба на Европейската прокуратура и с Прокуратурата на Република България във връзка с осигуряване на прилагането на Регламента и ефективното функциониране на Европейската прокуратура.

- подготовка и участие в среща на министъра на правосъдието с европейския главен прокурор (17.02.2022 г., 10.06.2022 г. и на 13.10.2022 г.).

* Взаимодействие с Евроюст
* Сътрудничество и предоставяне на информация по преписки за правна помощ по наказателни дела и по въпросници в областите на компетентност на Евроюст във връзка със системата ECRIS, решенията на Съда на ЕС по Европейската заповед за арест и Европейската заповед за разследване и периодичната актуализация на отражението на COVID-пандемията върху международното правно сътрудничество.
* Подготовка на решение на Министерския съвет във връзка с мандата на националния член от Република България в Евроюст, неговите заместник и помощник (януари 2022 г.)

- Участие в преговорите в Съвета на ЕС във връзка с предложението за изменение на Регламент (ЕС) 2018/1727 за Агенцията на Европейския съюз за сътрудничество в областта на наказателното правосъдие (Евроюст) и на Решение на Съвета 2005/671/ПВР за обмена на информация и сътрудничеството по отношение на терористичните престъпления с цел създаване на регистър на Евроюст за противодействие на тероризма (антитерористичен регистър) (CTR) – постигнат общ подход на Съвет ПВР през м. юни 2022 г.

* Участие в изготвянето на проект на ЗИД на ЗСВ относно създаване на процедура за подбор на национален член от Република България в Евроюст и неговите заместник и помощник (м. март 2022 г.).
* Европейска заповед за арест и европейска заповед за разследване

- Участие в работна група за привеждане на Закона за екстрадицията и Европейската заповед за арест (ЗЕЕЗА) в съответствие с изискванията на практиката на Съда на Европейския съюз (решение от 10 март 2021 г. по дело С-648/20, PPU) и на Рамково решение 2002/584/ПВР относно европейската заповед за арест (ЕЗА) и процедурите за предаване между държавите членки. Законопроектът за изменение и допълнение на ЗЕЕЗА е внесен в 48-то Народно събрание на 20 декември 2022 г.

- Участие в работна група за привеждане на Закона за европейската заповед за разследване в съответствие с изискванията на практиката на Съда на Европейския съюз (решение от 11 ноември 2021 г. по дело C-852/19, Гаванозов II и решение от 16 декември 2021 г. по дело C-724/19, HP).

* Обезпечаване и конфискация на облаги от престъпна дейност

- Одобрен от МС и внесен в НС ЗИД на Закона за признаване, изпълнение и постановяване на актове за обезпечаване на имущество и на Закона за признаване, изпълнение и изпращане на решения за конфискация или отнемане и решения за налагане на финансови санкции за целите на осигуряването на ефективното прилагане на Регламент 2018/1805 относно взаимното признаване на актове за обезпечаване и конфискация. Законът е приет от Народното събрание на 8 юли 2022 г. (ДВ, бр. 56 от 19 юли 2022 г.).

- Изпратени на ЕК декларации и нотификации по Регламента.

- Изготвяне на рамкова позиция и указания за заседания на формати на Съвета и участие в заседания на Работна група „Сътрудничество по наказателноправни въпроси” (COPEN) по предложението за Директива на Европейския парламент и на Съвета относно отнемането и конфискацията на активи.

* Противодействие на компютърните престъпления

През м. март 2022 г. беше одобрен от МС и внесен в НС проект на ЗИД на Наказателния кодекс, който цели пълното въвеждане на Директива 2013/40/ЕС относно атаките срещу информационните системи в българското законодателство. Законът е приет от Народното събрание на 1 юли 2022 г. и обнародван в Държавен вестник - бр. 53 на 8 юли 2022 г.

* Право на информация в наказателния процес

- Участие в работна група за привеждане на българското законодателство в пълно съответствие с Директива 2012/13/ЕС относно правото на информация в наказателното производство.

* Подобряване на националната правна рамка на несъстоятелността

- Участие в подготовка на законодателни изменения с цел подобряване на рамката на несъстоятелността в България, включително и за транспониране в националното законодателство на изискванията на Директива (ЕС) 2019/1023 за рамките за превантивно преструктуриране, за опрощаването на задължения и забраната за осъществяване на дейност, за мерките за повишаване на ефективността на производствата по преструктуриране, несъстоятелност и опрощаване на задължения – работни групи към МП и Европейската комисия (ЕК).

- Изготвяне на становища във връзка с процедура за нарушение поради нетранспониране в срок на изискванията на Директива (ЕС) 2019/1023 за рамките за превантивно преструктуриране, за опрощаването на задължения и забраната за осъществяване на дейност, за мерките за повишаване на ефективността на производствата по преструктуриране, несъстоятелност и опрощаване на задължения.

* Подобряване на правната рамка за борба с расизма и ксенофобията посредством наказателното право

- Участие в изготвянето на документация за внасяне в Министерския съвет на ЗИД на НК във връзка с процедура за нарушение № 2020/2321 по отношение на неправилно транспониране на определени разпоредби от Рамково решение 2008/913/ПВР на Съвета от 28 ноември 2008 г. относно борбата с определени форми и прояви на расизъм и ксенофобия посредством наказателното право.

* Брачни въпроси и въпроси, свързани с родителската отговорност

- Участие в работната група за анализ и изготвяне на законодателни предложения във връзка с прилагането на Регламент № 1111/2019 относно компетентността, признаването и изпълнението на решения по брачни въпроси и въпроси, свързани с родителската отговорност и относно международното отвличане на деца.

* Признаване на произход и създаване на европейско удостоверение за произход

- Събиране, обобщаване и изпращане на информация във връзка с проучване за подпомагане на изготвянето на оценка на въздействието на възможна законодателна инициатива на Европейския съюз относно признаването на родителството между държавите членки.

- Първоначален анализ на предложение за Регламент на Съвета относно компетентността, приложимото право, признаването на решения и приемането на автентични актове в областта на произхода и относно създаването на европейско удостоверение за произход.

* Цифровизация на съдебното сътрудничество по граждански и наказателни дела

- Изготвяне на рамкова позиция и указания за заседанията на работната група към Съвета по предложенията за Регламент на Европейския парламент и на Съвета относно цифровизацията на съдебното сътрудничество и на достъпа до правосъдие по трансгранични гражданскоправни, търговскоправни и наказателноправни въпроси и за изменение на определени актове в областта на съдебното сътрудничество и Директива на Европейския парламент и на Съвета за изменение на Директива (ЕС) 2003/8/ЕО на Съвета, на рамкови решения 2002/465/ПВР, 2002/584/ПВР, 2003/577/ПВР, 2005/214/ПВР, 2006/783/ПВР, 2008/909/ПВР, 2008/947/ПВР, 2009/829/ПВР и 2009/948/ПВР на Съвета и на Директива 2014/41/ЕС на Европейския парламент и на Съвета по отношение на цифровизацията на съдебното сътрудничество. Постигнат е общ подход по двете предложения на Съвет ПВР, м. декември 2022 г.

- Изготвяне на рамкова позиция и указания за заседанията по преговорите в Съвета на ЕС във връзка с предложението за Регламент за изменение на Регламент (ЕС) 2018/1726 и за създаване на платформа за сътрудничество в подкрепа на функционирането на съвместни екипи за разследване – постигнат общ подход на Съвет ПВР, м. юни 2022 г.

* Актуализиране на правната рамка за защита при вреди от дефектни продукти
* Изготвяне на рамкова позиция и указания за участие в заседанията на работната група към Съвета по предложението за Директива на Европейския парламент и на Съвета за адаптиране на правилата за извъндоговорна гражданска отговорност към изкуствения интелект.
* Адаптиране на правилата за извъндоговорна гражданска отговорност към изкуствения интелект
* Изготвяне на рамкова позиция и указания за участие в заседанията на работната група към Съвета по предложението за Директива относно отговорността за дефектни продукти Предложение за Директива на Европейския парламент и на Съвета за адаптиране на правилата за извъндоговорна гражданска отговорност към изкуствения интелект.
* Съдебно сътрудничество по граждански и търговски дела – връчване на документи и събиране на доказателства

- Участие в работната група за анализ и изготвяне на законодателни предложения във връзка с прилагането на Регламент (ЕС) 2020/1783 на Европейския парламент и на Съвета от 25 ноември 2020 година относно сътрудничеството между съдилища на държавите членки при събирането на доказателства по граждански или търговски дела (събиране на доказателства) и на Регламент (ЕС) 2020/1784 на Европейския парламент и на Съвета от 25 ноември 2020 година относно връчване в държавите членки на съдебни и извънсъдебни документи по граждански или търговски дела („връчване на документи“)

 -Участие в работната група за изготвяне на нотификации по двата регламента и публикуване на нотификациите на страницата на Европейския портал за електронно правосъдие.

* Защита от стратегически съдебни производства, насочени срещу участието на обществеността

- Изготвяне на рамкова позиция и указания и участия в заседанията на работната група към Съвета по предложенията за Директива на Европейския парламент и на Съвета относно защитата на лицата, ангажирани в участието на обществеността, от стратегически съдебни производства („стратегически съдебни производства, насочени срещу участието на обществеността“) - SLAPP.

* Улесняване на дейността на дружествата

- Участие в обсъждането на актуални въпроси на дружественото право в рамките на експертната група CLEG към ЕК, вкл. в обмена на опит по транспонирането на Директива 2019/1151 във връзка с използването на цифрови инструменти и процеси в областта на дружественото право и Директива 2019/2121 във връзка с презграничните преобразувания, сливания и разделяния.

- Изготвяне на рамкова позиция и участие в работната група към Съвета по законодателно предложение относно устойчивото корпоративно управление и надлежната проверка (due diligence) на определени предприятия при осъществяване на тяхната дейност.

- Изготвяне на позиции и писма във връзка с дело 789/21 на Европейската комисия срещу Република България относно неизпълнение на ангажимента за свързване на търговския регистър към системата BRIS.

- Изготвяне на становища по процедура за нарушение поради нетранспониране в срок на изискванията на Директива 2019/1151 във връзка с използването на цифрови инструменти и процеси в областта на дружественото право.

* Улесняване на свободното движение на гражданите

- Координиране на дейността на национално равнище във връзка с прилагането на Регламент (ЕС) 2016/1191 за насърчаване на свободното движение на гражданите чрез опростяване на изискванията за представяне на някои официални документи в ЕС.

- Участие в обсъждането в рамките на Комитета за официалните документи към ЕК.

* Защита на лицата, подаващи сигнали за нарушения на правото на ЕС

- Участие в процеса по изготвянето на окончателния текст на проект на Закон за защита на лицата, подаващи сигнали или публично оповестяващи информация за нарушения, с който се цели пълното въвеждане в българското законодателство на Директива 2019/1937 относно защитата на лицата, които подават сигнали за нарушения на правото на Съюза. Законопроектът е одобрен от МС на 28 септември 2022 г.

* Опазване на околната среда чрез наказателно право

- Участие в Работна група „Сътрудничество по наказателноправни въпроси” (COPEN) към Съвета на Европейския съюз във връзка с преговорите по предложението за Директива на Европейския парламент и на Съвета относно защитата на околната среда чрез наказателно право и заменяща Директива 2008/99/ЕО от 19 ноември 2008 г. и изготвяне на позиции и указания по текстовете на директивата. Общ подход по директивата беше приет на Съвет ПВР през м. декември 2022 г. с декларация от страна на България.

* Борба с насилието над жени и домашното насилие

- Участие в Работна група „Сътрудничество по наказателноправни въпроси” (COPEN) към Съвета на Европейския съюз във връзка с преговорите по предложението за Директива на Европейския парламент и на Съвета относно борбата с насилието над жени и домашното насилие и изготвяне на позиции и указания по текстовете на директивата.

* Права на пострадалите и на непълнолетните обвиняеми в наказателния процес

- Участие при обсъждането в НС на проект на ЗИД на Наказателно-процесуалния кодекс, с който се цели въвеждането в националното законодателство на Директива 2012/29/ЕС за установяване на минимални стандарти за правата, подкрепата и защитата на жертвите на престъпления и за замяна на Рамково решение 2001/220/ПВР на Съвета и на Директива (ЕС) 2016/800 относно процесуалните гаранции за децата, които са заподозрени или обвиняеми в рамките на наказателнoто производство.

* Защита на уязвимите възрастни

- Участие в семинар, организиран от Чешкото председателство по въпросите на трансграничната защита на уязвимите възрастни с фокус по въпросите, свързани с разширяване и допълване посредством бъдещ европейски акт на Конвенцията от 13 януари 2000 г. относно международната защита на пълнолетни лица на Хагската конференция по международно частно право.

* Международноправни аспекти на ситуацията в Украйна
* Дейности във връзка с разследването на Прокурора на МНС на престъпленията на международното наказателно право, извършени на територията на Украйна.
* Активно участие в координацията на равнище ЕС в област „Правосъдие“ при подпомагането на разследването на МНС и съвместните екипи, координирани от Евроюст по престъпленията на територията на Украйна.
* Участие в оперативната група „Замразяване и изземване“ (“Freeze and Seize“ Task Force) към ГД „Правосъдие“ на ЕК за координиране на дейностите, свързани със замразяването на активи, насочени към ефективното прилагане на финансовите санкции, наложени от Европейския съюз.
* Запознаване и подготовка за рамкова позиция по предложението на ЕК за Директива относно определянето на престъпленията и санкциите, свързани с нарушаване на ограничителните мерки на Съюза.

**Участие в работата на Европейския съюз и Хагската конвенция по международно частно право**

 Продължи ефективната защита на интересите на Република България в преговорите по нови актове на ЕС и прилагането на действащото европейско законодателство относно правното сътрудничество и дружественото право чрез:

- Участие на управленско и експертно равнище в срещите на Съвета по европейски въпроси (СЕВ) и представяне на позиции, доклади и отчети по въпроси от компетентността на МП, вкл. подготовка и внасяне за одобрение от Министерския съвет на позициите и докладите от участието на министъра на правосъдието в заседанията на Съветите „ПВР“ - 4 февруари, 4 март, 9 юни 2022, 12 юли 2022 г., 13 октомври и 9 декември 2022 г.

- Участие на експертно равнище в работните групи към Съвета на ЕС и представяне на позиции по темите: ефективно правораздаване и гарантиране на върховенството на правото в условията на пандемията от COVID-19; дигитализация на правосъдието; институционализиране и функциониране на Европейската прокуратура; обмен на електронни доказателства; закрилата на жертвите на престъпления и по-специално на жертвите на тероризъм и уязвимите възрастни лица; отнемане на облаги от престъпна дейност; компютризирана система за комуникация при трансгранични граждански и наказателни производства (e-CODEX); сътрудничество с ХКМЧП, UNCITRAL и UNIDRIOT; разширяване на списъка от престъпления на ЕС по чл. 83 (1) ДФЕС с включване на престъпленията от омраза и езика на омразата, домашното насилие и нарушаването на ограничителните мерки на ЕС; дейности в областта на правосъдието във връзка със ситуацията в Украйна; присъединяване на Европейския съюз към Конвенцията за признаване и изпълнение на чуждестранни съдебни решения по граждански и търговски дела, приета от Хагската конференция през 2019 г. и др.

- Участие в Европейска конференция по въпросите на несъстоятелността и преструктурирането, проведена в рамките на Чешкото председателство на Съвета на Европейския съюз, септември 2022 г., Прага.

- Защита на доклада за Република България, изготвен след провеждане на оценката на България в рамките на 9-тия кръг от взаимни оценки между държавите членки на ЕС на тема „Инструменти за взаимно признаване в областта на лишаването от свобода и мерките, ограничаващи свободата“.

- Подготовка и съгласуване на позиции по преюдициални запитвания пред Съда на Европейския съюз по дела относно издаване и изпълнение на Европейска заповед за арест, защитата на личните данни, презумпцията за невиновност, признаване на родителство и издаване на акт за раждане и др.

- Изготвяне и изпращане на дължимите нотификации до Генералния секретариат на Съвета на ЕС и до Европейската комисия относно въвеждането и прилагането на нови актове на Съюза;

- Предоставяне на допълнителна информация на ЕК във връзка с процедури за нарушение по актовете на ЕС относно презумпцията за невиновност, борбата с тероризма, борбата с определени форми и прояви на расизъм и ксенофобия посредством наказателното право, процесуалните гаранции на децата, обвиняеми в наказателното производство, защитата на пострадалите от престъпления, защитата на лицата, които подават сигнали за нарушения на правото на ЕС, правото на достъп до адвокат, свързването на Търговския регистър със системата BRIS, ECRIS, Европейската заповед за арест, правото на информация в наказателните производства и др.

- Участие в работни групи, натоварени с анализ и изготвяне на законодателни предложения за изменение на ЗЕЕЗА и ЗЕЗР във връзка с актуалната практика на СЕС и процедурата за нарушение от ЕК. Проект на ЗИД на ЗЕЕЗА е изпратен за междуведомствено съгласуване и обществено обсъждане.

Продължи изпълнението на задълженията на Република България като член на Хагската конференция по международно частно право чрез изготвяне на становища относно приемане на нови държави членки, участия в заседания (Съвет по общи въпроси и политика и др.), предоставяне и актуализиране на информация и попълване на въпросници във връзка с прилагането на конвенциите за апостила, за събиране на доказателства, за връчване на документи и за признаване на съдебни решения.

**Участие в работата на Съвета на Европа, ООН, ОИСР и други международни организации**

* Борба с корупцията, изпирането на пари, трафика на хора и организираната престъпност

- Интензивно сътрудничество със Съвета на Европа, ООН, ОИСР и други международни организации по линия на превенцията и противодействието на корупцията и оценката на България в рамките на Групата държави срещу корупцията (GRECO), механизма за оценка на Конвенцията на ООН срещу корупцията (UNCAC) и Работната група за борба с подкупването в международните търговски сделки на ОИСР.

- Участие в заседанието на Работната група за борба с подкупването в международните търговски сделки на ОИСР през м. март 2022 г., октомври и декември 2022 г.

- Участие в заседанията на Групата държави срещу корупцията (GRECO) през март, юни и декември 2022 г. Подготовка и координация на посещението в България на оценяващия екип на GRECO за Пети кръг на оценка, което се проведе в периода 31 май – 3 юни 2022 г. в София. Участие в дискусиите по приемането на доклада за България от Петия кръг на оценки на ГРЕКО през декември 2022 г. в Страсбург.

- Участие в заседание на Конференцията на страните към Конвенцията на Съвета на Европа относно изпиране, издирване, изземване и конфискация на облагите от престъпление и относно финансирането на тероризма (COP 198), координиране на процеса по изготвяне на отговори по Въпросник на Конференцията на страните по чл. 6 „Управление на обезпечено или иззето имущество“ от Конвенцията, както и изискване и обобщаване на информация от компетентните институции във връзка с необходимостта от попълване на въпросник и защита на българската позиция по него.

- Участие в онлайн срещи с оценителите и предоставяне на ДАНС на информация в рамките на проверката на България в Петия кръг на взаимни оценки в Комитета на Съвета на Европа срещу изпирането на пари (MONEYVAL). Участие в 63-то пленарно заседание на Комитета (16-20 май 2022 г.) за защита на оценителния доклад за България, приет в рамките на заседанието.

- Предоставени становища, позиции, отговори на въпросници и допълнителна информация по докладите на Групата държави срещу трафика на хора (GRETA), трафика на културни ценности, трафика на човешки органи, фалшифицирането на медицински средства и др. формати на Съвета на Европа.

* Ефективност на правосъдието и права на човека

- Участие в работата на Европейската комисия за ефективност на правосъдието към Съвета на Европа (CEPEJ).

- Участие в работата на Европейската мрежа за киберправосъдие към Съвета на Европа (CEPEJ).

- Участие в заседания на Националния координационен механизъм по правата на човека.

- Предоставяне на информация, попълване на въпросници, принос към планове за действие и отчети по изпълнението на мерките и препоръките към България в рамките на всички инструменти по правата на човека на Съвета на Европа и на ООН.

- Участие в изготвянето на акт на Министерския съвет за определяне реда за изплащане и размера на еднократните обезщетения по индивидуални жалби, уважени от органите на ООН, контролиращи изпълнението на основните международни договори в областта на правата на човека.

- Участие в изготвянето на процедурни правила за определяне на национални експертни кандидатури за членове на органи на ООН, контролиращи изпълнението на основните международни договори в областта на правата на човека и на мониторинговите механизми на Съвета на Европа.

- Участие в изготвянето на Национална програма за превенция на насилието и злоупотребата с деца (2023-2026 г.) и План за действие за изпълнение на Националната програма за превенция на насилието и злоупотребата с деца (2023-2024 г.);

- Участие в изготвянето на проект на Национален план за действие за борба с антисемитизма и опазване на еврейското наследство;

- Координиране на подготовката за посещение в София на делегация на Европейския комитет за предотвратяване на изтезанията и нечовешкото или унизително отнасяне или наказание на Съвета на Европа (КПИ); подготовка и координация на проведените разговори на високо равнище с делегация на КПИ в София 31 май – 1 юни 2022 г. и провеждане на разговори на високо равнище; изпратен отговор на българските власти на доклада на КПИ от визитата през 1-13.10.2021 г. (месец септември 2022 г.).

* Несъстоятелност

- Участие в сесиите на Работна група V „Несъстоятелност“ на Комисията на ООН по търговско право (UNCITRAL).

- Участие в работна среща в онлайн формат, организирана от Международния валутен фонд, за обсъждане на актуални теми в сферата на несъстоятелността.

- Участие в среща относно изпълнението на реформите в сферата на несъстоятелността в рамките на структурна мисия в България на ОИСР, проведена в периода 12-16 септември 2022 г. във връзка с подготовката за Икономическото проучване на ОИСР за България за 2023 г.

* Противодействие на тероризма

- Участие в работни сесии по теми от компетентността на Министерството на правосъдието в рамките на посещението в Република България, в периода от 4 до 8 април 2022 г., на екип от експерти от Изпълнителния комитет за противодействие на тероризма към Съвета на сигурност на ООНс цел подробен преглед на прилагането на резолюциите на Съвета за сигурност по противодействие на тероризма. Предоставяне на принос по доклада на Комитета от посещението в България.

**Присъединяване на България към ОИСР**

- Организация и координация за подготовка и участие в преговорния процес за присъединяване на България към ОИСР по теми от компетентност на Министерството на правосъдието.

- Изготвяне на самооценки по правните инструменти на ОИСР в областите, по които МП е водещо и партниращо ведомство.

**Други теми**

- Подготовка на материали във връзка с подписването от страна на Република България на Втория допълнителен протокол към Конвенцията за престъпленията в кибернетичното пространство, вкл. за международната конференция (12-13 май 2022 г.), по време на която Протоколът беше подписан;

**-** Участие в заседание на Експертния комитет по престъпления от омраза (PC/ADI-CH) на Съвета на Европа във връзка с изготвянето на Препоръка за борба с престъпленията от омраза;

- Участие в Работната група по околната среда и наказателното право към Европейския комитет по проблемите за престъпността на Съвета на Европа във връзка с прецизиране на необходимостта от изготвянето на нова Конвенция на Съвета на Европа за опазване на околната среда чрез наказателно право, която да замени съществуващата Конвенция от 1998 г. (ETS № 172);

* Координация и сътрудничество с МВнР при изпълнението на международните задължения на България по инструментите на Съвета на Европа и ООН в областта на правата на човека (правата на децата, насилието срещу жени, предотвратяването на дискриминацията, престъпленията от омраза, антисемитизма и др.);
* Предоставяне на становища и разпространяване на полезна информация до компетентните национални органи във връзка с прилагането на Споразумението за търговия и сътрудничество между ЕС и Обединеното кралство в частта относно правното сътрудничество;

- Иницииране създаването и участие в междуведомствена работна група за изпълнение на препоръките от доклада по фаза 4 за България, приет през м. октомври 2021 г. от Работната група за борба с подкупването в международните търговски сделки на ОИСР, включително подготовка на проекти на ЗИД на ЗАНН, НК и НПК.

- Изготвяне и изпращане до Европейската комисия на статистиката за прилагането на Европейската заповед за арест за 2021 г.

- Координиране и подготовка във връзка с процедурата по подписване на Програма за сътрудничество между Министерството на правосъдието на Република България и Министерството на правосъдието на Социалистическа република Виетнам за периода 2023-2024 г., одобрена с решение на Министерския съвет от 22 юни 2022 г.

- Работа по проекти на договори в областта на международното правно сътрудничество с Бразилия и Обединените арабски емирства.

 - Участие в работата на Съвместната комисия по франкофония към МВнР.

 **Международна правна помощ**

За периода, в изпълнение на функциите си на централен орган по международното правно сътрудничество служителите са обработили следния брой преписки:

* Международна правна помощ по наказателни дела

|  |  |  |  |  |
| --- | --- | --- | --- | --- |
| № | вид правна помощ | сигнатура | брой новообразувани преписки | брой изходяща кореспонденция |
| 1 | Молби за правна помощ до РБ по наказателни дела в съдебна и досъдебна фаза /вкл. входящи молби за трансфер на наказателно производство/ | 99-… | 598 | 2346 |
| 2 | Молби за правна помощ на ВКП на РБ до компетентните органи на други държави /вкл. изходящи молби за трансфер на наказателно производство/ | 99-ВК-… | 678 | 2409 |
| 3 | Молби от компетентните органи на други държави за екстрадиция на лица, локализирани на територията на България  | 99-Е-… | 251 | 197 |
| 4 | Молби от компетентните органи на РБ до компетентните органи на други държави за екстрадиция на лица, локализирани на тяхна територия  | 99-Н-Е-… | 126 | 215 |
| 5 | Трансфер на осъдени лица, чужди граждани излежаващи присъди в България  | 99-Т-… | 4 | 20 |
| 6 | Трансфер на осъдени бълг. граждани, излежаващи присъди в други държави  | 99-Н-Т-… | 25 | 252 |
| 7 | Молби за взаимно признаване на присъди по ЕКМПП – изходящи и входящи | 99-Н-РР-99-РР-…. | 191 | 899 |
| 8 | Молби за взаимно признаване на финансови санкции по Рамково решение 2005/214/ПВР – входящи и изходящи | 99-М-…99-НМ-… | 1318 | 18 |
| 9 | Молби за взаимно признаване на решения за конфискация по Рамково решение 2006/783/ПВР – входящи и изходящи  | 99-К-…99-НК-… | 1- | 1- |
| 10 | Молби за взаимно признаване на решения за пробация по Рамково решение 2008/947/ПВР – входящи и изходящи | 99-РВ-…99-Н-РВ-... | 3713 | 211 |
| 11 | МПП от РБ по нак. дела в съдебна фаза /вкл. входящи молби за трансфер на наказателно производство/ | 99-Н-… | 190 | 474 |
| 12 | Чуждестранни запитвания по механизма Петрухин до РБ  | 99-ЕР-… | 7 | 14 |
| 13 | Български запитвания по механизма Петрухин  | 99-Н-ЕР-… | 1 | 2 |
| 14 | Европейски трансфер на осъдени лица, чужди граждани излежаващи присъди в България  | 99-ЕТ-… | 11 | 14 |
| 15 | Европейски трансфер на осъдени бълг. граждани, излежаващи присъди в други държави  | 99-Н-ЕТ.. | 81 | 88 |
| **Общ брой новозаведени преписки по наказателни дела:** **Изходяща кореспонденция по наказателни дела:**  | **3361 бр.** **6170 бр.** |

* Международна правна помощ по граждански дела

|  |  |  |  |  |
| --- | --- | --- | --- | --- |
| № | вид правна помощ | сигнатура | брой новообразувани преписки | брой изходяща кореспонденция |
| 1 | МПП по граждански дела до компетентните органи на РБ  | 99-С | 419 | 892 |
| 2 | МПП по граждански дела от компетентните съдебни органи на РБ  | 99-Н-С | 370 | 1348 |
| 3 | Екзекватура на съдебни решения, постановени в РБ или други в държави  | 99-Р-99-РР- | 43 | 52147 |
| **Общ брой новозаведени преписки по наказателни дела:** **Изходяща кореспонденция по граждански дела:**  | **796 бр.** **2306 бр.** |

***Програми и проекти***

***Участие в управление и мониторинг на програми и проекти, в подкрепа изпълнението на политиките в системата на Министерство на правосъдието, финансирани от фондовете на ЕС и други международни донорски програми***

Изпълнението и управлението на проектите и програмите налага модерни модели на работа и практики в редица институции в сектор „Правосъдие“.

***Управление на програми***

През отчетния период е подписано Рамково споразумение между правителството на България и Федералния съвет на Швейцария за изпълнението на Втори швейцарски принос към избрани държави членки на ЕС за намаляване на икономическите и социалните различия в ЕС. Предвидено е Министерство на правосъдието да бъде програмен оператор на програмата за борба с корупцията и насърчаване на интегритета. Очаква се работа по изпълнението на конкретните цели на Мярката за подкрепа да доведе до допълващ и кумулативен ефект върху институционалния интегритет и механизмите за прозрачност в България, свързани с борбата с корупцията и насърчаване на интегритета. Подготвено е и изпратено, след предварителен преглед от Националното координационно звено, предложението за подкрепа по Втория швейцарски принос към Националното координационно звено и Базелския институт за управление. Проведени са срещи с представителите на Швейцарското посолство и с партниращи организации, препоръчани от Швейцария.

През отчетния период продължи работата по програма „Правосъдие“ на Норвежкия финансов механизъм (НФМ) 2014-2021 с бенефициентите Главна дирекция „Изпълнение на наказанията“ (ГДИН), Националния институт по правосъдието (НИП), Висшия съдебен съвет (ВСС), Национално бюро за правна помощ (НБПП) и дирекция ППРБЕСПЧ в администрацията на МП по 8 договора за предоставяне на безвъзмездна финансова помощ, а именно:

* „Осигуряване на сигурни и безопасни условия в местата за лишаване от свобода“
* „Повишаване на капацитета на персонала, изграждане на пилотен затвор, свързан с учебен център, и подобряване на рехабилитацията на лишените от свобода“
* „Засилване прилагането на алтернативни мерки на лишаването от свобода“
* „Засилване на националния капацитет за ефективно изпълнение на решенията на Европейския съд по правата на човека“
* „Съвременна учебна среда за съдии, прокурори и други правни специалисти“
* „Превенция и противодействие срещу насилието срещу жени и домашното насилие“
* „Повишаване на професионализма в съдебната система“
* „Подобряване на достъпа до правосъдие на лица, живеещи под прага на бедност“.

В изпълнение на тези договори:

- Изучаването на предмета „Защита правата на човека“ е въведено като задължителна учебна дисциплина в българските юридически факултети с приемане на Наредба за единните държавни изисквания за придобиване на висше образование по специалността „право“ и професионална квалификация „юрист“.

- Предоставят се безплатни правни консултации, включително с мобилни екипи от адвокати и ромски медиатори за уязвими групи в три региона – Стара Загора, Варна и Велико Търново;

- Повишава се капацитета на българските магистрати, като се осигуряват стажове в структури на Европейския съд по правата на човека и на Съвета на Европа, обучения и обучителни материали, технологично оборудване и софтуерни приложения за служителите в съдебната система;

- Повишава се професионалната квалификация и обучение на служителите в областта на пенитенциарната система. Разработена е стратегия за обучение на персонала, включваща нови учебни програми за първоначално и продължаващо обучение както и Оценка и анализ на нуждите от обучение. Създадена е и платформа за електронно обучение;

- Осигурява се сигурна и безопасна материална среда в затворите и арестите.

На основание чл. 6.9 от Регламента за изпълнението на НФМ 2014-2021 екипът за управление изготви предложение за модификация на програма „Правосъдие“, свързано с финансовото обезпечаване на изграждането на пилотния затвор, предвиден по предефиниран проект № 2 на Главна дирекция „Изпълнение на наказанията“ (ГДИН) „Повишаване на капацитета на персонала, изграждане на пилотен затвор, свързан с учебен център и подобряване на рехабилитацията на лишените от свобода“. Измененията ще осигурят ефективното и навременно постигане на заложените цели и въздействие по горепосочения проект. Основната цел е осигуряването на допълнителни средства с оглед изграждане на пилотен затвор свързан с център за обучение на персонала и изграждане на преходно отделение (Half way house)“. Одобрената модификация към Програмното споразумение относно изпълнението на Програма „Правосъдие“ по Норвежкия финансов механизъм 2014-2021 г. е в сила от 05.01.2023 г.

По програмата е предвидено изпълнение и на проекти, финансирани чрез малка грантова схема (МГС). Чрез нея ще бъдат подкрепени проекти, които допринасят за повишаване на капацитета и информираността в областта на детското правосъдие и на противодействието на домашното насилие и насилието срещу жени. Подписани са договори за изпълнение на 8 проекта за предоставяне на безвъзмездна финансова помощ – 4 проекта в областта на детското правосъдие и 4 проекта в областта на домашното насилие и насилието по полов признак. Проектите са на обща стойност 2 384 659 евро. Дейностите по изпълнение на тези проекти предвиждат повишаване капацитета и осведомеността относно домашното насилие и насилието на полов признак, както и в областта на правосъдието за деца; превенция и противодействие на насилието срещу жени; въвеждане на ефективни интегрирани подходи в областта на домашното насилие и насилието на полов признак и детското правосъдие и други.

В процес на изпълнение са три проекта по Оперативна програма „Добро управление“, един по Програма „Правосъдие“ на Европейската комисия и два по Инструмента за техническа подкрепа на ЕК:

„Разработване и внедряване на електронна информационна система за единна входна точка за запори“

Проектът е разработен в изпълнение на мярка 5.19 от Пътната карта към Стратегията за електронно управление в Република България 2014-2020 г.

Стойността на договора за безвъзмездна финансова помощ е 298 757,30 лв., а срокът за изпълнение на проекта е 30.06.2023 г. Към момента информационната система е разработена и предстои да бъде внедрена в продукционна среда след приемането на Наредба за воденето, съхраняването и достъпа до информационната система за единна входна точка за запорите на движими вещи, подлежащи на регистрация по силата на закон, и за организацията, правилата и дейността на онлайн платформата за електронни публични търгове. Проектът на наредба е публикуван на портала за обществени консултации със срок до 17.2.2023 г.

„Реализиране на централизирана автоматизирана информационна система „Съдебен статус“

Проектът е в изпълнение на Стратегията за развитие на електронното управление в Република България за периода 2016-2020 г., т. 5.8. от Пътна карта за изпълнение на Стратегията. В рамките на проекта е изградена ЦАИС “Съдебен статус”. Системата е внедрена в експлоатация в 113 бюра съдимост и в Министерство на правосъдието. Извършена е регистрация на електронната административна услуга „Електронно свидетелство за съдимост“ в Регистъра на услугите към Административния регистър.

„Реализиране на национален регистър на пълномощните“

На 07.10.2022 г. Министерството на правосъдието, в качеството си на бенефициент по проектa, е изпратило писмо с рег. № 93-00-135/17/07.10.2022 г. до ръководителя на Управляващия орган на Оперативна програма „Добро управление“ за прекратяване, на основание чл. 19д, ал. 1 от Административнопроцесуалния кодекс, на Административен договор за предоставяне на безвъзмездна финансова помощ № BG05SFOP001-1.002-0020-C09/18.04.2017 г. и договорът е прекратен. Причините са следните:

- Изпълнението на дейност 2 „Разработване и внедряване на информационна система „Регистър на пълномощните“ по проекта e пряко свързана с приемането на промени в Закона за нотариусите и нотариалната дейност. Липсата на законова регламентация на регистъра не позволява неговото функциониране.

- Проектът на Закон за допълнение на Закона за нотариусите и нотариалната дейност бе публикуван за обществени консултации на 09.12.2019 г., преминал е през междуведомствено съгласуване, но поради противоречия с Нотариалната камара, законопроектът не е бил внесен за разглеждане в Министерския съвет и Народното събрание.

- С поредица писма Нотариалната камара изразява категорична позиция, че създаването на Национален регистър на пълномощните е ненужно. Основният аргумент, който се представя е, че такъв регистър вече съществува, а именно информационната система на Нотариалната камара – „Единство“.

 „Намери адвокат“

На 9 декември 2022 г. е подписан официално договорът с Европейската комисия (ЕК) за изпълнението на проект „Намери адвокат“ по хоризонтална програма „Правосъдие-2022-Е-Правосъдие“ на ЕК. Целта на проекта е да се рационализират и опростят съдебните процедури не само в Република България, но и в цяла Европа, да се осигури по-добър достъп до правосъдие и засилено сътрудничество между административните и съдебните органи със съвременни средства за електронна комуникация. Приоритетите на проекта до голяма степен следват политическите цели, определени като част от различните многогодишни планове за действие на Европейския съюз (ЕС), приети до този момент в областта на електронното правосъдие. Проект „Намери адвокат“ ще осигури механизъм „едно гише“, единна точка за достъп за търсене на адвокати от различни държави членки, участващи в системата.

Проектът започна да се изпълнява през месец януари 2023 г.

 „Установяване на балансирано разпределение на работното натоварване в съдебната система“

Проектът е финансиран по Инструмента за техническа подкрепа.

Предоставянето на техническа подкрепа за въвеждане на балансирано разпределение на работното натоварване в съдебната система е ключова стъпка за покриването на заложените индикатори за България по линия на различни механизми на ЕС. Изпълнението на проекта започна през м. ноември 2022 г.

„Подпомагане прилагането на ефективни процедури по несъстоятелност в България“

Одобрено е искането за подкрепа по линия на Инструмента за техническа подкрепа за създаването и прилагането на по-ефективни рамка и процедури по несъстоятелност в България. Искането е насочено към подобряване ефективността на производството по несъстоятелност, повишаване на доверието в съдебната система, премахване на злоупотребите с производството по несъстоятелност, повишаване на капацитета на синдиците, както и ускоряване на процедурите по несъстоятелност.

Чрез успешната реализация на проектите и програмите се допринася за по-ефективно изпълнение на политиките в сектор „Правосъдие“, включително за дейности, за които средствата от държавния бюджет не са достатъчни.

***Участие в междуведомствени звена и международни формати за планиране и наблюдение на изпълнението програми и проекти***

През отчетния период служители на МП бяха включени в общо 21 междуведомствени работни групи и международни работни формата за планиране и наблюдение на изпълнението програми и проекти, на които предоставиха информация и взеха участие в проведени заседания, работни срещи и семинари. Голяма част от тях са с международно участие и участие на представители на професионалната общност и неправителствения сектор.

Участието в тези формати допринася за по-доброто планиране, реализиране и отчитане при изпълнението на програми и проекти.

***Предоставена актуална информация за прилагането на Актуализираната стратегия за продължаване на реформата в съдебната система и гарантиране на върховенството на правото***

През отчетния период са изработени 45 документа с информация за състоянието на съдебната реформа и предприетите действия от българските институции в контекста на показателите по Механизма за сътрудничество и оценка, хоризонталния Механизъм за върховенство на правото, и на реформите по Националния план за възстановяване и устойчивост (Плана).

През периода усилията бяха насочени към финалното съгласуване и одобряване на Плана от страна на Европейската комисия, като бе осигурено участието в координационни срещи на техническо и политическо ниво, както и изготвянето и обобщаването на информация, свързана с формулиране на мерките от Плана. Беше осигурено участие на експертно ниво в срещите с Европейската комисия по ключови реформи, като препоръките от страна на комисията бяха своевременно отразявани. С оглед изпълнението на реформите в предвидените в Плана срокове, бяха стартирани дейности по изпълнение на заложените реформи и тяхното отчитане, съобразно утвърдени от ЕК образци. Дейностите включваха и консултации и организиране на посещение (на 26 и 27 септември 2022 г.) на Европейската комисия за демокрация чрез право (Венецианската комисия) във връзка с искания за становища по два от ключовите етапа от Плана. За представянето на Плана и изпълнението на реформите, касаещи върховенството на правото, бяха изготвяни позиции, опорни точки и изказвания на министъра на правосъдието. За гарантиране на ефективното изпълнение на мерките и правилното разходване на предвидения финансов ресурс, Министерският съвет изготви проекти на правилници за предоставяне на средствата на крайните получатели, а от страна на Министерството на финансите бяха изпратени за съгласуване оперативни споразумения за изпълнението на реформите от Плана, по които МП изрази бележки и отправи предложения.

По отношение на Механизма за върховенство на правото, през м. февруари 2022 г. беше организирано събирането на информация от компетентните институции и предоставянето на принос от страна на Република България за Годишния доклад относно ситуацията с върховенството на правото в Европейския съюз за 2022 г., като беше отчетено изпълнението на мерките от компетентността на Министерството на правосъдието. Във връзка с Плана за изпълнение на мерките, бе предоставена информация и относно предприети антикорупционни мерки от Министерството на правосъдието във връзка с провеждани политики за борба с пандемията от COVID-19.

Организирана беше и техническа среща с представители на Европейската комисия във връзка с изготвянето на третия годишен доклад за върховенство на правото.

Третият годишен доклад за върховенството на правото беше публикуван на 13 юли 2022 г. Черновата на документа беше предоставена на Министерството на правосъдието за коментари и предложения за редакции.

За първи път в годишния доклад бяха включени препоръки към България, като Европейската комисия очаква те да бъдат изпълнени до публикуването на следващия годишен доклад по хоризонталния механизъм през 2023 г. За осигуряване функционирането на Националния координационен механизъм за върховенство на правото бяха инициирани изменения и допълнения в разпоредбите на ПМС № 240/2019 г., приети с ПМС № 237/2022 г. (Обн. ДВ бр. 62, от дата 5.8.2022 г.). Съветът за прилагане на Националния координационен механизъм за върховенство на правото и конституирания към него Граждански съвет проведоха своето първо заседание на 19.09.2022 г. Съветът следва да извършва вътрешно наблюдение и координация на дейностите в областта на съдебната реформа, борбата с корупцията и организираната престъпност, медийния плурализъм и други институционални въпроси, свързани с принципите на взаимозависимост и взаимоограничаване. По време на проведеното заседание беше обсъден подход за действие по изпълнението на отправените от Европейската комисия препоръки в третия годишен Доклад относно върховенството на правото в Европейския съюз за 2022 г.

Второто заседание на Съвета бе проведено на 5.12.2022 г. като основни акценти на обсъждане бяха предприемане на мерки за изменение на ПМС №240/2019 г., като в състава на Гражданския съвет да бъде включен един представител на Висшия адвокатски съвет, създаване на организация за сформиране на експертна работна група в рамките на Съвета, която да разглежда въпросите, свързани с проблемите от третия стълб на Механизма за върховенство на правото и съответно изпълнението на отправените в тази част препоръки от Доклада за 2022 г.

В допълнение, в резултат на изпълнението на акцентите от стълб III „Свобода на медиите и медиен плурализъм“ в рамките на Механизма за върховенство на правото, служители от министерството участваха в заседанията на работна група, съсредоточена върху изпълнението на глава III - Медиен плурализъм, и Плана за мерки в отговор на препоръките и посочените предизвикателства, съдържащи се в Доклада на Европейската комисия от 30 септември 2020 г. относно върховенството на правото за 2020 г. В поредица от заседания, работната група се срещна с различни представители на журналистически организации, медии и професионални организация, с които бяха дискутирани проблемите, пред които се изправят журналистите, медиите и организациите при изпълнение на служебните си ангажименти и набелязаха конкретни мерки за тяхното преодоляване.

През м. декември 2022 г. стартира работата по изготвянето на приноса на България по четвъртия годишен доклад за върховенство на правото, като бяха изпратени писма до компетентните институции за предоставяне на информация за напредъка по изпълнение на препоръките и акцентите от предходния годишен доклад.

В тази връзка по инициатива на Европейската комисия (ЕК) на 6 декември 2022 г. се проведе среща на техническо ниво между представители на ЕК и на българските институции, ангажирани в изпълнението на препоръките от третия Годишен доклад за върховенство на правото.

През периода бе подготвяна информация във връзка с участието на министъра на правосъдието и членовете на политическия кабинет в следните срещи по теми, свързани със съдебната реформа и противодействието на корупцията: среща на министъра на правосъдието с извънредния и пълномощен посланик г-н Кристоф Айхорн и г-н Щефан Рьокен – пълномощен министър на ФР Германия на 07.02.2022 г., национална позиция във връзка със зададени ключови въпроси по механизма за върховенство на правото, която бе изразена и по време на неформална среща на Съвет „Общи въпроси“ в Арл, Франция по темата за върховенство на правото; информация във връзка с получени допълнителни въпроси от Мониторинговата група за демокрацията, върховенството на закона и основните права (DRFMG) относно закриването на специализираното правосъдие; среща на 18 март 2022 г. с представители на Република Северна Македония на тема антикорупционни политики и по-специално антикорупционната комисия; среща на министъра на правосъдието с представители на Световната банка на 20 януари 2022 г.; заседание на Националния съвет по антикорупционни политики на 30.06.2022 г.; среща на работна група „Шенгенски въпроси“ на 08.09.2022 г.; среща на министър-председателя на Република България с посланици на държавите членки на 08.09.2022 г.; среща на министъра на външните работи в конференция за борбата с корупцията на 28.11.2022 г. в Хага; елементи на изказване на заместник-министъра на правосъдието за участие в Международна конференция за противодействие на корупцията, 6-10 декември, Вашингтон; срещи на министъра на правосъдието с посланици и дипломати от посолствата на Румъния, ФР Германия, кралство Нидерландия, Франция, САЩ, Чешката република, Дания, Групата на световната банка и за интервюта в средствата за масова информация, както и в контекста на процедурата за присъединяване на България към ОИСР.

През отчетния период с резолюция на министър-председателя, министърът на правосъдието беше определен за лице за контакт за подготовката на Срещата на върха за демокрация, която предстои да се проведе на 29-30 март 2023 г. Във връзка с участието на президента на Р България в срещата и домакинството на България на антикорупционна кохорта в нейния контекст, беше изготвяна кореспонденция и информация по относими теми и развития в сътрудничество с Министерството на външните работи, на Базелския институт за управление и на Центъра за изследване на демокрацията.

През периода стартира изготвянето на новата Програма на правителството за управление на Република България за периода 2021-2025 г., където са включени мерки от Споразумението за съвместно управление на Република България в периода 2021 г. – 2025 г., Националния план за възстановяване и устойчивост и Националната програма за развитие България 2030.

Във връзка с изпълнението на мерките от Плана за действие за изпълнение на последващите ангажименти след присъединяването към ERM II, служители на министерството взеха участие в среща с представители на Международния валутен фонд.

С оглед актуализиране на стратегическата рамка, през м. април представител на министерството взе участие в заседание на Координационния комитет за управление, наблюдение, контрол и отчитане на изпълнението на Националната програма за развитие: България 2020 и Националната програма за развитие БЪЛГАРИЯ 2030, на което бяха одобрени структура на плана за действие за изпълнение на Националната програма за развитие България 2030 за периода 2022-2024 г., график на дейностите и отговорни ведомства за изпълнение на приоритетите от програмата.

През м. май приключи дейността по изготвяне на тригодишен план за изпълнение на мерките от Приоритет 10 „Институционална рамка“ от Националната програма за развитие България 2030, който беше адаптиран с оглед подписаното Споразумение за съвместно управление на Република България в период 2021 г. – 2025 г. и Националния план за възстановяване и устойчивост на Република България.

Като част от инструментариума на ЕС в областта на върховенството на правото и ключов принос към европейския семестър е Информационното табло на ЕС в областта на правосъдието, което представя годишен преглед на показателите за ефективността, качеството и независимостта на правосъдните системи. На 19 май Европейската комисия публикува годишното издание на Информационното табло в областта на правосъдието за 2021 г., като отчита положителни тенденции в дейността на съдебната власт, посочени както следва: значителен напредък по отношение на достъпността на широката общественост до онлайн информация за съдебната власт - от осмо място до първо място; първо място по отношение на онлайн достъпа на широката общественост до публикувани съдебни решения; първо място по отношение на правосъдието, съобразено с интересите на децата, и второ място по отношение на специфичните мерки в производства, в които участват деца като жертви, заподозрени или обвиняеми; първо място по специфични разпоредби за достъп до правосъдие за хора с увреждания (за първи път са представени данни за достъпността на правосъдието за хора с увреждания); първо място по теми от проучвания, проведени сред ползвателите на услугите на съдилищата или сред практикуващите юристи; първо място по общи държавни разходи за съдилищата като процент от БВП; запазва се второто място по отношение на промените в процесуалните правила във върховните съдилища, предизвикани от пандемията COVID-19.

През м. октомври беше създадена организация за събиране и обобщаване на информация във връзка с изготвянето на Информационното табло в областта на правосъдието за 2022 г., като информацията беше своевременно изпратена на Европейската комисия.

***Организирани и/или проведени работни срещи с национални и международни институции и НПО за координиране на дейността и отчитане на прилагането на Актуализираната стратегия за продължаване на реформата в съдебната система и гарантиране на върховенството на правото***

През отчетния период бяха проведени и бе осигурено участието в 25 срещи, като в това число спадат видеоконферентни разговори и комуникация с отговорните институции по прилагане на реформите в областта на върховенството на правото, както и участие във видеоконферентни срещи с представители на ЕК относно конкретизирането на основни насоки за подготовката на Националния план за възстановяване и устойчивост, на таблицата за допълняемост между различните инструменти, систематизирана по цели на политиката, на таблицата за допълняемост между различните инструменти, систематизирана по цели на политиката, на верификационните механизми от Анекса за одобряване на оперативните договорености на Плана за възстановяване и устойчивост на Република България след проведения интензивен диалог между страните, срещи в рамките на работна група по Стълб III „Свобода на медиите и медиен плурализъм“, представянето и защитата на българския План за възстановяване и устойчивост в Икономически и финансов комитет, техническа мисия на Европейската комисия по реформите от Плана за възстановяване и устойчивост, както и срещи в рамките на подготовката на третия годишен доклад по Механизма за върховенство на правото.

На 28.09.2022 г. Съветът по прилагане на Актуализираната стратегия за продължаване на реформата в съдебната система проведе работно заседание. Сред обсъжданите теми бяха законопроектът за изменение и допълнение на Закона за съдебната власт, свързани със съдебните заседатели и новият Закон за противодействие на корупцията сред лица, заемащи висши публични длъжности.

С Постановление № 317 на Министерския съвет от 7 октомври 2022 г. се създаде Съвет за криминологични изследвания, който проведе първото си заседание на 28 ноември 2022 г. По време на заседанието бе конституиран съветът и бе обсъдена и приета Годишната работна програма за 2023 г., включваща престъпленията по автомобилния транспорт (чл. 343 - 343г от Наказателния кодекс), престъпленията по чл. 279-281 от Наказателния кодекс (незаконното преминаване и превеждане през границата, както и незаконното подпомагане на чужденци да пребивават и преминават в страната в нарушение на закона) и трафика на хора.

В периода 26 – 30 септември 2022 г. представители на министерството взеха участие в работно посещение в Република Румъния по покана на фондация „Рисърч & Трейнинг пойнт“ в партньорство с фондация „Америка за България“ и Посолството на Република Румъния в Република България с цел обмен на опит в сферата на противодействието на корупцията. В рамките на посещението са проведени технически срещи с представители на следните румънски институции: Националната агенция по интегритет, Министерството на правосъдието, Главна дирекция за борба с корупцията към Министерството на вътрешните работи, Дирекция “Разследване на организираната престъпност и тероризма”, Националната дирекция за борба с корупцията и Националната агенция за управление на конфискувано имущество.

***Международна правна закрила на детето и международни осиновявания***

Министърът на правосъдието ръководи дейностите, свързани с международното осиновяване по Семейния кодекс и осъществява функциите, възложени на министерството като централен орган в областта на международната правна закрила на детето, международното осиновяване и международното сътрудничество по въпросите, свързани със задължения за издръжка, съответстващо на международните правила и добри практики.

Функционалните задължения на дирекция Международна правна закрила на детето и международни осиновявания (МПЗДМО) са насочени в две насоки – международно осиновяване на деца и международна правна закрила на деца. В тази връзка са поставени две основни цели:

* *Отговорна и прозрачна политика в областта на международното осиновяване*

През периода 01.01.2022 г. - 31.12.2022 г. продължи прилагането на индивидуален подход и преценката на интереса при международно осиновяване за всяко дете, вписано в регистъра на деца, които могат да бъдат осиновени от лица с обичайно местопребиваване в чужбина, като са вписани 196 деца. Общият брой получени и обработени досиета на деца е 205, а на получените и обработени актуални документи за деца – 3 895.

През периода са организирани и проведени 31 заседания на Съвета по международно осиновяване. На проведените заседания са взети решения за отправяне на 154 предложения към министъра на правосъдието за определяне на подходящ осиновяващ за 207 деца. За 89 деца е констатирано настъпване на условията по чл.112, ал.6 СК за предприемане на специални мерки за осиновяване. От Съвета по международно осиновяване са обсъден 6 доклада за настъпили промени в обстоятелствата, при които е издадено разрешение за посредничество и 2 доклада относно констатираните възможности за осъществяване на посредничество при международно осиновяване по подадени заявления за издаване на нови разрешения. В съответствие с решенията на Съвета, министърът на правосъдието е издал 5 заповеди за изменение на разрешението за посредничество по отношение на променените обстоятелства и 2 нови разрешения за посредничество при международно осиновяване.

През периода са получени и обработени 189 заявления/преписки на осиновяващи с обичайно местопребиваване в чужбина за осиновяване на дете с обичайно местопребиваване в България, включително 79 по реда на специалните мерки, а общият брой получени и обработени актуални документи за осиновяващи е 2 946. Вписаните в регистъра осиновяващи са 146. На акредитираните организации за посредничество при международно осиновяване е предоставена допълнителна информация за 596 деца на по-висока възраст и/или с особености в здравословното състояние и/или развитие за търсене на осиновяващи чрез специалните мерки. От министъра на правосъдието са дадени 112 съгласия за осиновяване на 146 деца. Служебно внесените преписки в Софийски градски съд за допускане на осиновяване са 117, както и влезлите в сила решения за допускане на осиновяване.

В изпълнение на утвърдения със заповед на министъра на правосъдието годишен план за 2022 г., са извършени планови проверки по дейността на 6 акредитирани организации.

С оглед прецизиране на дейността по международно осиновяване и своевременно осигуряване правото на всяко дете да бъде отглеждано в семейна среда, през периода са организирани и проведени поредица срещи с акредитираните организации за посредничество, с ресорен заместник-министър на труда и социалната политика и заместник-изпълнителен директор на АСП, както и междуведомствени срещи на експертно ниво. Съвместно с акредитираните организации за посредничество при международно осиновяване бе инициирано разработването на актуални методически указания за вписване в регистъра по чл.83, ал.2 от Семейния кодекс.

Експерти от дирекция МПЗДМО взеха активно участие при изготвянето на методически указания/насоки за работата на съдебните изпълнители и социалните служби по случаите на деца, въвлечени в родителски конфликти.

Предоставяните продукти/услуги са:

- вписване в регистър на осиновяващи с обичайно местопребиваване в чужбина, които желаят да осиновят дете с обичайно местопребиваване в Република България – 146;

- вписване в регистър на осиновяващи с обичайно местопребиваване в Република България, които желаят да осиновят дете с обичайно местопребиваване в чужбина – 0;

- издаване на разрешение за посредничество при международно осиновяване – 2;

- издаване на изрично писмено съгласие или отказ от министъра на правосъдието за осиновяване – 112.

Целевата група, към която са насочени предоставяните продукти/услуги са осиновяващи от страната и чужбина; деца за международно осиновяване; юридически лица с нестопанска цел за обществено полезна дейност, кандидатстващи и получили разрешение за посредничество при международно осиновяване.

*- Подобряване на практическото изпълнение на задълженията на централен орган в областта международната правна закрила на деца при трансгранични родителски отвличания, упражняване правото на лични отношения, мерки за закрила и сътрудничество по задължения за издръжка*

 През периода 01.01.2022 г. - 31.12.2022 г. са постъпили 26 нови молби за връщане на деца по Хагската конвенция за гражданските аспекти на международното отвличане на деца от 1980 г. и 4 молби за съдействие за упражняване на правото на лични отношения по същата конвенция. Общо новопостъпилите молби за периода са 30. Продължава работата по 21 случая на подадени молби за отвлечени деца и за лични отношения, постъпили от предходни години. Общо активните молби, по които са извършвани действия през периода в изпълнение на задълженията, предвидени в Хагската конвенция от 1980 г. са 51. От тях молбите, подадени от други държави за обработване и решаване в България са 44, а молбите, адресирани от България до други държави са 7. При повечето от молбите се запазва тенденцията за усложняване от фактическата страна на отвличането на деца, поради което се предприемат в по-голям обем и по-специфични действия, според изискванията на международните правила. Продължава активната работа с отделите за закрила на детето към дирекциите „Социално подпомагане“ в страната по случаите на родителски отвличания и на закрила на правото на лични отношения, съобразно процедурите по Хагската конвенция от 1980 г.

 Активно се работи и в рамките на предвиденото в Хагската конвенция от 1996 г. сътрудничество чрез централните органи. През периода 01.01.2022 г. - 31.12.2022 г. са постъпили и са обработени 62 молби.

 Получени и обработени са 66 искания за сътрудничество и обмен на информация за деца по чл. 55 от Регламент № 2201/2003 г., отменен от Регламент (ЕО) 2019/1111, считано от 01.08.2022 г. В сферата на действията по тези искания се поддържа и връзка с дирекция „Консулски отношения“, МВнР и ДАЗД за оперативно координиране на експертно ниво и налагане на приоритетен обмен на информация за деца по реда на приложимите международни актове.

 Изготвени са 72 отговора/правни становища и анализи по случаи, свързани с правата на деца и/или работа с деца. Все по-активно експерти от дирекцията сътрудничат и координират действията на други компетентни институции от страната при работа по конкретни случаи на деца с международен елемент и преценка на възможностите за съдействие по случаи на български деца в чужбина, за които са получени грами от българските посолства. Разгледани са 45 грами.

 Експерти от дирекция МПЗДМО продължават активното участие и осигуряването технически и експертно на дейността на междуведомствена работна група за привеждане на българското законодателство в съответствие с Регламент (ЕО) 2019/1111 на Съвета от 25 юни 2019 г. относно компетентността, признаването и изпълнението на решения по брачни въпроси и въпроси, свързани с родителската отговорност, и относно международното отвличане на деца, който от 01.08.2022 г. замени Регламент № 2201/2003.

 Международно събиране на издръжка:

 В периода 01.01.2022 г. – 31.12.2022 г. продължи срочното обработване на молби, изпратени до и от държави членки на Европейския съюз чрез Министерството на правосъдието, като централен орган по Регламент (ЕО) № 4/2009 г. за сътрудничество по въпроси, свързани със задължения за издръжка, както и на молби до и от държави, страни по Хагската конвенция за международно събиране на издръжка за деца и други членове на семейството от 23.11.2007 г. Засилва се тенденцията за увеличаване броя, както на постъпващите в България, така и на изпратените от България молби и искания във връзка със задължения за издръжка.

 Постъпилите и обработени нови молби по чл. 56 от Регламент (ЕО) № 4/2009 г. са 32, а по чл. 10 от Хагската конвенция от 2007 г. - 4. Общо в периода са извършени действия и е водена кореспонденция по 171 молби за постановяване, признаване и/или изпълнение на съдебни решения за издръжка, получени през 2022 и през предходни години. През периода са обработени 108 искания за предоставяне на информация чрез специфичните мерки по чл. 53 от Регламент (ЕО) № 4/2009 г. и чл. 10 от Хагската конвенция от 2007 г. относно адреси и имущество на длъжници.

 Извън обработените молби и искания за специфични мерки във връзка със задължения за издръжка, в периода са обработени и 17 запитвания, свързани с прилагането на Регламента/ Хагската конвенция от 2007 г., по които е изготвено и предоставено експертно становище.

 В периода 17-19.05.2022 г. експерти от министерството осигуриха участие в проведеното хибридно първо заседание на Специалната комисия за преглед на практическото действие на Хагската конвенция от 2007 г. и Протокола за приложимото право към задълженията за издръжка, организирано от Хагската конференция по международно частно право. На 15.12.2022 г. бе осигурено участие в проведената хибридно 88-ма среща на националните лица за контакт на Европейската съдебна мрежа по граждански и търговски дела и среща на централните органи по Регламент (ЕО) № 4/2009 г. Постигнато е подобрение на методите на работа чрез привеждане в съответствие с добри практики на основните европейски централни органи.

 ***Българско гражданство***

Дирекция „Българско гражданство“ подпомага министъра на правосъдието при прилагане на Закона за българското гражданство.

За периода от 01.01.2022 г. до 31.12.2022 г. са проведени общо 12 279 интервюта с кандидати, подали документи за придобиване, възстановяване или освобождаване от българско гражданство в МП /в т.ч. с 5 070 лица, направили предварителна електронна резервация на дата и час за подаване на документи и провеждане на интервю и с 7 209 лица, за които не се изисква предварителна резервация/. Въз основа на подадените молби лично в Министерството на правосъдието или в дипломатическите и консулските представителства на Република България в чужбина, и приложените към тях документи, са образувани общо 20 825 броя преписки за промяна на гражданството. За посочения период са сканирани и насочени по електронен път към Министерството на вътрешните работи и Държавна агенция „Национална сигурност“ за извършване на съгласувателна процедура общо 18 700 броя преписки.

През 2022 г. са обработени над 13 000 броя преписки, по които има изразени писмени становища от Министерство на вътрешните работи и Държавна агенция „Национална сигурност“, съгласно чл. 33, ал. 3 от Закона за българското гражданство, които са включени в проекти на протоколи за разглеждане на заседания на Съвета по гражданството. Едновременно с това са обработени и включени за повторно разглеждане и преписки, извадени за допълнителна проверка във връзка с изискването на § 2, т. 1 от Допълнителните разпоредби на Закона за българското гражданство, по които на кандидатите е дадена възможност да представят документ, удостоверяващ наличието на възходящ „българин“.

През цитирания период са изготвени общо 50 проекта на протоколи за заседания на Съвета по гражданството. Подготвени и проведени са 34 заседания на Съвета по гражданството, на които са разгледани общо 13 004 преписки. За всяко заседание на Съвета, от секретарите са изготвени окончателни протоколи – 50 броя за отчетния период, в които са обективирани решенията на Съвета по гражданството, както и предложения на министъра на правосъдието по чл. 34 от ЗБГ.

През отчетния период са изготвени 50 броя предложения на министъра на правосъдието до Вицепрезидента на Република България за издаване на указ или отказ за издаване на указ. Издадените въз основа на указ удостоверения по чл. 37, ал. 1 ЗБГ са 11 866 броя за отчетния период, като броят им е обвързан с издадените укази от Вицепрезидента на Република България. Издадените уведомления по чл. 37, ал. 2 от закона са над 24 200 броя за отчетния период.

През отчетния период са изпълнени 134 броя указа на Вицепрезидента на Република България, с които е променено гражданството на 10 327 лица.

Издадените удостоверения за гражданство на основание чл. 39 от Закона за българското гражданство за отчетния период са общо 4 515 броя.

Ежедневно се актуализира електронния регистър на дирекцията за лицата с променено гражданство като за отчетния период броят на актуализациите е над 44 156.

За периода от 01.01.2022 г. до 31.12.2022 г. от дирекция „Българско гражданство“ са изготвени над 3 200 броя отговори на въпроси, свързани с производството по българско гражданство, в т.ч. и отговори на запитвания по конкретни процедури, изпращани на електронния адрес на дирекция „Българско гражданство“ в услуга на гражданите.

През отчетния период представители на дирекцията са взели участие в:

1. Междуведомствена работна група по напредъка на България за включване в Програмата за безвизови пътувания на САЩ;

2. Предоставяне на писмена информация и участие в он-лайн срещи с експерти от Съвета на Европа и други български институции във връзка с изпълнението на проект, финансиран по Програмата за Подпомагане на Структурните Реформи на Европейската Комисия;

3. Участие при посещение на ОИСР за Икономически преглед на България;

4. Работна група със задача да се изготви проект на Правилник за устройството, организацията и дейността на Консултативния съвет, орган към Държавна агенция за българите в чужбина, както и проект на Наредба за воденето, съхранението и достъпа до електронния регистър с данни за лицата, за които Консултативния съвет е установявал българския произход;

5. Междуведомствена работна група, която да извърши преглед на текущото състояние на законодателството – нормативни актове, които съдържат текстове, изискващи сканирани документи и полагането на печат върху документи, както и да направи предложения за изменения в законодателството за отпадане на всички печати и сканирани документи;

6. Междуведомствена работна група, която изготви проект на Закон за изменение и допълнение на Закона за българското гражданство.

 На основание чл. 14а от Наредба № 1 от 19 февруари 1999 г. за прилагане на Глава пета от Закона за българското гражданство, за администриране на производствата по глава пета от Закона за българското гражданство, дирекция „Българско гражданство“ използва автоматизирана информационна система. Електронизирането на производството по промяна на гражданството е изцяло в полза на обществото. Гражданите предварително могат да направят електронна резервация за дата и час за подаване на документи за промяна на гражданството и за провеждане на интервю в Министерство на правосъдието, да получават онлайн информация относно статуса на преписките им за промяна на гражданството в реално време и електронно да резервират дата и час за получаване на удостоверението си в изпълнение на указ на Вицепрезидента на Република България.

 За отчетния период основната цел на програмата за реализиране на максимален брой молби за промяна на гражданството и своевременно изготвяне на удостоверенията и уведомленията по чл. 37 и 39 от ЗБГ е постигната в значителна степен.

***Електронно правосъдие и регистри***

 *Дейности по предоставяне на административни услуги*

През отчетния период усилията са насочени в изпълнение на планираните мерки в Пътната карта за изпълнение на Стратегията за въвеждане на електронно правосъдие и електронно управление в сектор „Правосъдие“ и Актуализираната пътна карта за изпълнение на Актуализирана Стратегия за развитие на електронното управление в Република България 2019-2025 г., както и информационно-технологично и ресурсно обезпечаване на предоставяните услуги за граждани.

Административните услуги, реализирани от дирекция „Електронно правосъдие и регистри” са в следните направления:

* *Централно бюро за съдимост (ЦБС)**и централен орган за обмен на информация с държавите членки на ЕС*
	+ Издаване на свидетелства за съдимост и справки за съдимост на лица, родени в чужбина или с неизвестно месторождение;
	+ Издаване на свидетелства за съдимост на лица, родени в чужбина или с неизвестно месторождение в изпълнение на споразумение на МВнР
	+ Предоставяне на служебен достъп на органите на изпълнителната власт до информационната система на МП за издаване на електронно служебно свидетелство за съдимост и електронна справка за съдимост и оказване на помощ на потребителите на услугата;
	+ Издаване на електронно свидетелство за съдимост по заявление на физическо лице и оказване на помощ на гражданите (help desk) на административната услуга;
	+ Обмен на информация по електронен път чрез ECRIS с компетентните централни органи на ДЧ на ЕС относно съдебния статус на лица;
	+ Обмен на информация с трети страни относно осъждания на техни граждани и на граждани на Република България в тези страни.

За отчетния период издадените свидетелства за съдимост на хартиен носител са 7 552 бр.; издадените справки за съдимост със служебна цел, направени по искане на съдилищата, прокуратурата и разследващите органи в страната за лица, които са родени извън България или са с неизвестно месторождение са 31 426 броя, а изпратените справки към други съдилища 7 770 бр. Издадени през ЦАИС „Съдебен статус“ служебни е-справки за съдимост 23 396 бр.

Увеличава се и натоварването при реализацията и обслужването на двете електронни административни услуги на МП, които са сред най-масово използваните в държавната администрация. За периода са издадени 111 139 бр. електронни служебни свидетелства за съдимост и 16 928 бр. електронни свидетелства за съдимост.

Във връзка със задълженията на ЦБС, като централен орган на България за обмен на данни за съдимост по електронен път чрез ECRIS с компетентните централни органи на ДЧ на ЕС относно съдебния статус на лица, са обработени 24 004 броя нотификации за осъждания на български граждани от съдилища на ЕС и са обработени 33 143 броя запитвания за данни от българския регистър за съдимост.

Във връзка с въвеждане на ЦАИС „Съдебен статус“ (от 19.09.2022 до 31.12.2022) от Министерство на правосъдието са подадени 847 броя заявки за реабилитация към районни съдилища. Получени от министерство на правосъдието са 75 броя заявки за реабилитация.

* *Удостоверяване на актовете на съдилищата и нотариусите и поддържане на регистър „Електронен апостил”(Апостил);*

През отчетния период във връзка с приема на документи за удостоверяване с апостил са обработени и сканирани 20 946 броя документи.

*- Единен регистър на медиаторите (ЕРМ)*

През отчетния период са обработени и отразени в Единния регистър на медиаторите 280 заявления.

* *Специален регистър на чужденците*

Води се и се поддържа Специален регистър на чужденците, получили разрешение за извършване на дейност с нестопанска цел в Република България, при спазване разпоредбите и на основание на Наредба № 1 от 15.08.2002 г. за условията и реда за издаване на разрешение за извършване на дейност с нестопанска цел от чужденци в Република България, издадена на основание на чл. 24, ал. 1, т. 16 от Закона за чужденците в Република България. Регистърът не е публичен.

За отчетния период са постъпили и са обработени 17 молби за първоначално разрешение и продължаване на разрешението, като са изготвени 4 разрешения, 2 продължения на пребивавания, 3 отказа, 3 прекратяване на преписките и 5 обработващи се.

* *Специализирани информационни системи*

Експерти от дирекцията участваха в работна група за изменение на Наредба № 8. Изготвиха технически спецификации за поддръжка на специализирани информационни системи и уебсайтове. Изготвиха се технически спецификации за надграждане на информационни системи и за реализиране на нова информационна система за регистър по несъстоятелност.

Централизирана информационна система „Съдебен статус“ е въведена в реална експлоатация през месец септември.

Експерти от МП участваха в дейности по управление и изпълнение на проект за разработване и внедряване на информационна система за единна входна точка за запори на движими вещи с регистрационен режим.

*Дейности, свързани с осигуряване на предоставяните административни услуги*

* Участие в експертните групи към Работна група по електронно правосъдие към Съвета на Европейския съюз;
* Участие в заседания на Консултативната група ECRIS-TCN, сформирана към Агенцията на Европейския съюз за оперативното управление на широкомащабни информационни системи в пространството на свобода, сигурност и правосъдие (eu-LISA), в т.ч. при изготвяне на отчети, експертни предложения и становища и/или попълване на въпросни от организационен или тематичен характер;
* Участие в работна среща (workshop), посветена на потребителския интерфейс на ECRIS-TCN и предназначена за експерти на Консултативната група ECRIS-TCN (ECRIS-TCN AG) и служители от компетентните институции – членове на ECRIS-TCN AG;
* Участие в заседания на Комисия по e-Codex.

*Дейности по администриране и поддръжка на информационната и комуникационна инфраструктура в МП*

Отделно от предоставяните на гражданите, организациите и бизнеса административни услуги, се извършват ежедневни дейности по администриране и поддръжка на информационната и комуникационна инфраструктура в МП и дейности, свързани със стратегическото планиране и развитие на сектор „Правосъдие“ във връзка с развитието на електронното правосъдие и електронното управление.

*Дейности, свързани със стратегическото планиране и развитие на сектор „Правосъдие“ във връзка с развитието на електронното правосъдие*

 Министерство на правосъдието работи по поставените задачи, свързани с въвеждане на електронното управление, в частта за сектор „Правосъдие“, като се извършва преглед на текущото състояние, обобщаване и анализиране на информация, набелязване на мерки за постигане на целите.

 Експерти от министерството участваха в изготвянето на Национална програма за развитие на България 2030 - рамков стратегически документ от най-висок порядък в йерархията на националните програмни документи, детерминиращ визията и общите цели на политиките за развитие във всички сектори на държавното управление, включително техните териториални измерения. Документът определя три стратегически цели, за чието изпълнение групира правителствените намерения в пет области (оси) на развитие и издига 13 национални приоритета. Министерството на правосъдието участва в разработването на приоритет 10 „Институционална рамка“, като дирекция „Електронно правосъдие и регистри“ разработи целите и мерките за изпълнение в област на въздействие 10.3.е „Електронно правосъдие“ и участва в тяхното изпълнение. Експерт от министерството участва в разработването на Плана за действие за изпълнението на Националната програма за развитие България 2030 за периода 2022-2024 г.

 Представител на министерството участва в работата на РГ 31 „Европейски семестър“. През отчетния период РГ 31 е изготвила структура на Националната програма за реформи 2022 г. в съответствие с фазите на Европейския семестър и по-конкретно в изпълнение на насоките на ЕК за ориентиране съдържанието на Националните програми за реформи на държавите членки към предстоящи инициативи на политиката и ангажименти за реформи в отговор на идентифицирани макроикономически дисбаланси и предизвикателства. В рамките на РГ 31, Министерството на правосъдието има ангажимент за цялостно подобряване на рамката за несъстоятелност и стабилизация в България чрез повишаване на ефективността на процедурите по несъстоятелност и преструктуриране чрез прилагане на законодателни изменения за реформиране на организацията на съдебните процедури за засилване на регулирането на професията на синдиците и позволяване използването на електронни средства по време на процедурите, като регулярно се отчита напредъкът по изпълнение на мярката. Експерти от министерството участват и в подгрупа „Цифрово десетилетие“ към Работна група № 31 към Съвета по европейски въпроси със следните задачи:

-да разработва, анализира и отчита изпълнението на национални политики и документи в областта на цифровата трансформация;

-да съдейства за попълване на въпросници от името на България в областта на цифровата трансформация;

-да съдейства за подготовката на националната стратегическа пътна карта съгласно изискванията на политическата програма „Цифрово десетилетие“ до 2030 г.

-да съдейства при подготовката на българския принос към ежегодния „Доклад за състоянието на цифровото десетилетие“, изготвен от Европейската комисия;

-да съдейства при координацията на оперативната работа по участието на Република България в процеса на разработване и приемане на европейски актове в сферата на цифровата трансформация;

-да съдейства при изготвянето и внасянето за разглеждане в Министерски съвет на проекти на актове, с които се приемат мерки на национално ниво, необходими за изпълнение на препоръките от Докладите за състоянието на цифровото десетилетия;

-да организира подготовката и да подпомага представянето на периодична обобщена информация за напредъка в изпълнението на целите на политическа програма „Цифрово десетилетие“.

 По проект европейски е-justice портал регулярно се актуализира информацията, отнасяща се до сектор „Правосъдие“ за Република България.

 Експерти от министерството участват в работата на постоянната междуведомствена група Цифрова България 2025 за изготвяне на отчет и актуализация на мерките по изпълнението на Националната програма „Цифрова България 2025“, предоставяне на информация за напредъка в областта на цифровите технологии за изготвяне на доклад за Индекса за навлизането на цифровите технологии в икономиката и обществото (DESI) и др.

 Експерти от министерството участват в работата на постоянна междуведомствена група „Телекомуникации и информационно общество“ с предоставяне на становища и съгласуване на решения и декларации, отразяващи позицията на Република България по въпроси, обсъждани в РГ „Телекомуникации и информационно общество“ към Съвета на Европейския съюз.

***Процесуално представителство на Република България пред Европейския съд по правата на човека (ЕСПЧ)***

 *Изплатени обезщетения по осъдителни решения/приятелски споразумения/ едностранни декларации в определения от ЕСПЧ срок:*

В изпълнение на 49 решения на ЕСПЧ на жалбоподателите бяха изплатени обезщетения в размер на 1 059 699 лв.

*Заявления по Глава „III а“ на Закона за съдебната власт:*

За отчетния период Инспекторатът към Висшия съдебен съвет е изпратил на Министъра на правосъдието 517 броя заявления на основание Глава трета „А“ от ЗСВ. Сключени са 204 споразумения, 195 заявления са приети за неоснователни, по 18 от получените заявления ИВСС е констатирал, че не е спазен срокът за подаване по чл. 60а, ал.4 от ЗСВ; по 20 бр. няма окончателен акт, съгласно чл.60а, ал.4 от ЗСВ; по 3 бр. заявителят не е отстранил нередовностите в срок; по 6 бр. заявителят не е страна съгласно чл. 60а, ал. 2 от ЗСВ, 3 бр. заявления са недопустими, тъй като процедурата по Глава трета „А“ от ЗСВ е била вече изчерпана, 3 заявления не попадат в приложното поле на Глава трета „А“ от ЗСВ.

До 31.12.2022 г. са изплатени обезщетения по 225 споразумения в размер общо на 618 800 лева. Сумите варират от 300 лева до 10 000 лева - максималната сума съгласно ЗСВ.

***Инспекторат на министъра на правосъдието по Закона за съдебната власт***

Дейността на Инспектората на министъра на правосъдиетое насочена към подпомагане на министъра на правосъдието при взаимодействието му с органите на съдебната власт, гражданите и юридическите лица.

Други дейности, свързани с изпълнението на програмата:

- Осъществяване на процесуално представителство по дисциплинарни производства пред Дисциплинарната комисия на прокурорската колегия към ВСС;

- Участие на инспектори от Инспектората в заседания на работни групи в министерство на правосъдието;

- Подпомагане на министъра на правосъдието при съгласуване на плановете за провеждане на задължителните стажове на студентите от различните курсове на обучение от всички юридически факултети;

- Подпомагане на министъра на правосъдието в процедурата по съгласуване с министъра на образованието и науката за включването на хабилитирани преподаватели в списъците за участие в държавни изпитни комисии;

- Инспекторатът изразява становище по всички постъпили до министъра на правосъдието решения на Дисциплинарната комисия на КЧСИ и решения на Дисциплинарната комисия на Нотариалната камара, с оглед необходимостта от обжалването им пред ВКС;

- Подпомагане на дирекция „Съвет по законодателство“ при изготвяне на становища от министъра на правосъдието по образувани конституционни дела;

- Инспекторатът изразява становища по образувани по жалби от проверявани лица съдебни дела срещу заповеди на министъра на правосъдието;

- Инспекторатът предоставя информация по искане от дирекция „ВСВ“ за извършени проверки на ЧСИ, ДСИ и съдии по вписванията.

***Взаимодействие със съдебната власт***

Дирекция „Взаимодействие със съдебната власт“ подпомага министъра на правосъдието по отношение на политиката, целяща постигане на ефективност, прозрачност, бързина, качество, отчетност и борба с корупцията в областта на съдебното изпълнение, нотариалната дейност и дейността на синдиците. Дирекцията активното си взаимодейства с органите на съдебната власт в Република България с цел осигуряване на изходни данни за предприемане на действия по постигане на ефективност, прозрачност, бързина, качество, отчетност и борба с корупцията в областта на правоохранителната и правораздавателната дейност.

С оглед правомощията на министъра на правосъдието по Закона за подпомагане и финансова компенсация на пострадали от престъпления и Закона за защита от домашното насилие, дирекцията осъществява активно съдействие с неправителствени организации и пострадали от престъпления.

За периода 01.01.2022 г. – 31.12.2022 г. са проведени 7 заседания на Националния съвет за подпомагане и компенсация на пострадали от престъпления (НСПКПП). На тези заседания са разгледани 54 молби за финансова компенсация. За 16 пострадали граждани е одобрена финансова компенсация в общ размер на 42 562 лв. Следва да се подчертае, че Националният съвет се произнася с решения за отказ по голяма част от молбите, когато се касае за престъпления, които не попадат в обхвата на ЗПФКПП или са извършени преди 30.06.2005 г. За извършените преди тази дата престъпления законът не се прилага. Също така, финансовата компенсация обхваща единствено имуществените вреди, пряка последица от престъплението, които изрично са посочени в чл. 14, ал. 1 от ЗПФКПП. Финансовата компенсация за всички правоимащи е в размер до 10 000 лв., а в случаите когато се предоставя на лица до 18-годишна възраст, които са наследници на починал от престъпление, компенсацията е до 10 000 лв. за всяко едно лице. Всички имуществени вреди се доказват от пострадалите с разходооправдателни документи. В много от случаите молбите не са придружени с документи, поради което Съветът ги оставя без движение, на молителите се изпраща уведомително писмо за представяне на необходимата информация и документация, а молбата се разглежда в следващо заседание. Министърът на правосъдието в предявил регресни искове по чл. 16 от Закона за подпомагане и финансова компенсация на пострадали от престъпления срещу извършителите на престъпления за възстановяване на изплатените финансови средства. Изплатените финансови компенсации за отчетния период по Закона за подпомагане и финансова компенсация на пострадали от престъпления са в размер на 75 272,18 лв. Сумата включва и предоставена финансова компенсация по молби от 2021 г.

За осигуряване на подпомагане на пострадалите от престъпления по чл. 9 и чл. 11, ал. 3 от Закона за подпомагане и финансова компенсация на пострадали от престъпления, чрез финансиране на организации за подкрепа на пострадали, действат договори с 2 организации: Фондация "Център Надя" и Сдружение „Граждански комитет равни пред закона“.

Чл. 9 и чл. 11, ал. 3 от Закона за подпомагане и финансова компенсация на пострадали от престъпления включват безплатни психологически консултации и подслон или друго подходящо временно настаняване на пострадалите от престъпления, за които е налице непосредствен риск от вторично и повторно виктимизиране, сплашване и отмъщение.

Изплатени са следните субсидии за организации с нестопанска цел по Закона за защита от домашното насилие през първото полугодие на 2022 г.:

|  |  |
| --- | --- |
| СДРУЖЕНИЕ АСОЦИАЦИЯ ДЕМЕТРА БУРГАС | 9 462,00 |
| ФОНДАЦИЯ "ЕС О ЕС СЕМЕЙСТВА РИСК" | 15 000,00 |
| СДРУЖЕНИЕ "ЦЕНТЪР МАРИЯ" | 14 303,07 |
| СНЦ "ЗНАНИЕ,УСПЕХ,ПРОМЯНА" | 14 685,87 |
| ФОНДАЦИЯ РЕГИОНАЛЕН ФОНД-ИГА | 8 218,10 |
| ФОНДАЦИЯ "П. У. Л. С." | 14 878,30 |
| ЦЕНТЪР НА НПО РАЗГРАД | 14 010,00 |
| СДРУЖЕНИЕ С НЕСТОПАНСКА ЦЕЛ "МЛАДЕЖКИ ФОРУМ 2001-РАЗГРАД" | 14 064,00 |
| ЖС ЕКАТЕРИНА КАРАВЕЛОВА | 13 249,54 |
| ФОНДАЦИЯ „БЦДИ“ | 14 557,37 |
| ФОНДАЦИЯ „ЦЕНТЪР НАДЯ“ | 14 584,00 |
| ФОНДАЦИЯ "ЦЕНТЪР НАДЯ" - КЛОН РУСЕ | 14 377,98 |
| СДРУЖЕНИЕ „АСОЦИАЦИЯ НАЯ“ | 14 384,16 |
| ФОНДАЦИЯ БЪЛГАРСКИ ФОНД ЗА ЖЕНИТЕ | 15 000,00 |
| СДРУЖЕНИЕ „ЦЕНТЪР ДИНАМИКА“ | 14 352,00 |
| СДРУЖЕНИЕ АЛИАНС ЗА ЗАЩИТА СРЕЩУ ДОМАШНО НАСИЛИЕ | 13 872,00 |
| ФОНДАЦИЯ "ДЖЕНДЪР АЛТЕРНАТИВИ"  | 12 210,00 |
| ФОНДАЦИЯ "Х И Д ДЖЕНДЪР ПЕРСПЕКТИВИ" | 14 736,76 |
| ФОНДАЦИЯ "ЦЕНТЪР ОТВОРЕНА ВРАТА" | 14 460,00 |
| **ОБЩО** | **260 405 лв.** |

Средствата са по договори, сключени през 2021 г., съобразени с Националната програма за превенция и защита от домашно насилие за 2021 г., като са финансирани следните дейности:

1. Програми за предоставяне на помощ на лица, пострадали от домашно насилие: социално, психологическо и правно консултиране – чл. 6, ал. 7, т. 2, б. „а“ от Закона за защита от домашното насилие;

2. Специализирани програми за лица, извършители на домашно насилие: социално и психологическо консултиране – чл. 6, ал. 7, т. 4 от Закона за защита от домашното насилие;

3. Програми за превенция и защита от домашно насилие, които се отнасят до издания и публикации – чл. 6, ал. 7, т. 1, б. „д“ от Закона за защита от домашното насилие.

На основание Националната програма за превенция и защита от домашно насилие за 2021 г. се финансира и Национална телефонна линия за пострадали от домашно насилие – 0800 1 8676 или 02/981 76 86, която се поддържа от Фондация „Асоциация Анимус“. Договорът е на стойност 64 980 лв., а изплатените през 2022 г. средства са 61 219 лв.

По сключените през 2022 г. договори, които са съобразени с Националната програма за превенция и защита от домашно насилие за 2022 г., са финансирани следните дейности:

1. Програми за предоставяне на помощ на лица, пострадали от домашно насилие: социално, психологическо и правно консултиране – чл. 6, ал. 7, т. 2, б. „а“ от ЗЗДН;

2. Специализирани програми за лица, извършители на домашно насилие: социално и психологическо консултиране – чл. 6, ал. 7, т. 4 от ЗЗДН;

3. Програми, които се отнасят до обучение на лицата, които извършват защитата по закона – чл. 6, ал. 7, т. 3 от ЗЗДН.

През 2022 г. са изплатени авансови плащания по договорите от 2022 г., както следва:

|  |  |
| --- | --- |
| СДРУЖЕНИЕ ЦЕНТЪР МАРИЯ | 7 599,20 |
| СДРУЖЕНИЕ АСОЦИАЦИЯ НАЯ | 7 600,00 |
| ФОНДАЦИЯ ЦЕНТЪР ОТВОРЕНА ВРАТА | 7 600,00 |
| СДРУЖЕНИЕ ЗНАНИЕ УСПЕХ ПРОМЯНА | 7 600,00 |
| ФОНДАЦИЯ Х И Д ДЖЕНДЪР ПЕРСПЕКТИВИ | 7 600,00 |
| ФОНДАЦИЯ ЦЕНТЪР НАДЯ | 7 600,00 |
| ЖС ЕКАТЕРИНА КАРАВЕЛОВА | 7 598,00 |
| ФОНДАЦИЯ ЕС О ЕС СЕМЕЙСТВА В РИСК | 7 600,00 |
| СДРУЖЕНИЕ АСОЦИАЦИЯ ДЕМЕТРА | 7 600,00 |
| НПО - ЦЕНТЪР ЗА СЪЗИДАТЕЛНО ПРАВОСЪДИЕ РАЗГРАД | 7 600,00 |
| **ОБЩО** | **75 997 лв.** |

***Отчет на показателите за изпълнение на програмата (Приложение № 6)***

|  |  |  |
| --- | --- | --- |
| **Показатели за изпълнение на бюджетна програма -1400.01.01 "Правна рамка за функционирането на съдебната система"** | **Мерна единица** | **Целева стойност** |
| **Бюджет 2022**  | **Отчет 31.12.2022** |
| 1 | Брой изготвени становища по конституционни дела, по които страна е министърът на правосъдието | Брой | 5 | 8 |
| 2 | Брой извършени съгласувания на изпратени на основание чл.32 от Устройствения правилник на Министерския съвет и на неговата администрация въпроси, на които членовете на Министерския съвет са вносители | Брой | 1 000 | 13 083 |
| 3 | Брой извършени оценки на въздействието | Брой | 5 | 26 |
| 4 | Брой пострадали от престъпления, получили компенсация по ЗПФКПП | Брой | 50 | 16 |
| 5 | Планови и тематични проверки от Инспекторат по ЗСВ и дирекция "Взаимодействие със съдебната власт" | Брой | 32 | 31 |
| 6 | Проверки по сигнал от Инспектората по ЗСВ и дирекция ВСВ | Брой | 900 | 752 |
| 7 | Извършени проверки по разпореждане на министъра от дирекция ВСВ и Инспектората по ЗСВ | Брой | 12 | 245 |
| 8 | Даване на задължителни указания за отстраняване на констатирани нарушения и подобряване на дейността на частни съдебни изпълнители | Брой | 15 | 11 |
| 9 | Предложения за налагане на дисциплинарна отговорност на частни съдебни изпълнители | Брой | 5 | 0 |
| 10 | Предложения от дирекция ВСВ и Инспектора по ЗСВ за актуализиране на нормативни актове | Брой | 3 | 2 |
| 11 | Организиране на изпити за придобиване на юридическа правоспособност от дирекция ВСВ | Брой | 2 | 4 |
| 12 | Организирани обучения на синдици | Брой | 2 | 1 |
| 13 | Издадени удостоверения на стажант-юристи, получили оценка "издържал" на изпита за придобиване на юридическа правоспособност | Брой | 1 500 | 726 |
| 14 | Организиране на конкурси/изпити за придобиване на правоспособност на частни съдебни изпълнители, помощник-частни съдебни изпълнители, нотариуси и помощник-нотариуси по заместване, съдии по вписвания и държавни съдебни изпълнители | Брой | 2 | 3 |
| 15 | Аналитични доклади за броя и състоянието на образуваните пред държавните и частни съдебни изпълнители изпълнителни дела | Брой | 2 | 0 |
| 16 | Предоставяна на различна по вид статистическа информация | Брой | 1 136 | 1 065 |
| 17 | Финансиране на проекти на юридически лица с нестопанска цел по чл.6 от ЗЗДН, във връзка с Глава III от ППЗДН | Брой | 15 | 10 |
| 18 | Мониторинг на процесуалното законодателство, свързано с дейността на Инспектората по ЗСВ | Брой | 0 | 0 |
| 19 | Препоръки за отстраняване на констатирани пропуски и маловажни нарушения от Инспектората по ЗСВ | Брой | 12 | 12 |
| 20 | Предложения за търсене на дисциплинарна отговорност на проверяваните лица от Инспектората по ЗСВ | Брой | 10 | 18 |
| 21 | Предложения за уеднаквяване на практиката по приложение на законодателството чрез подготвяне на искания за приемане на тълкувателни решения и становища по тълкувателни дела | Брой | 6 | 23 |
| 22 | Участие на Инспектората по ЗСВ в изпитни комисии за придобиване на юридическа правоспособност | Брой | 2 | 4 |
| 23 | Участие на Инспектората по ЗСВ в изпитни комисии при провеждане на конкурси на държавни съдебни изпълнители, съдии по вписванията, нотариуси, помощник-нотариуси по заместване, частни съдебни изпълнители, помощник частни съдебни изпълнители , синдици | Брой | 2 | 3 |
| 24 | Аналитични доклади за резултатите от извършени проверки на проверяваните лица в т. ч. и от мониторинг на законодателството от Инспектората по ЗСВ | Брой | 23 | 21 |
| 25 | Осъществяване на процесуално представителство по дисциплинарни производства пред КЧСИ и НК | Брой | 12 | 27 |
| 26 | Участие в дисциплинарни състави на дисциплинарната комисия към КЧСИ | Брой | 14 | 32 |
| 27 | Образувани преписки за промяна на гражданство | Брой | 20 000 | 20 825 |
| 28 | Издадени удостоверения по чл. 39 от ЗБГ | Брой | 5 000 | 4 515 |
| 29 | Преписки, насочени по електронен път към външни ведомства за съгласуване | Брой | 20 000 | 18 700 |
| 30 | Проведени интервюта с кандидатите | Брой | 14 000 | 12 279 |
| 31 | Изготвени отговори по въпроси, свързани с българското гражданство | Брой | 5 000 | 3 200 |
| 32 | Актуализиране на електронния регистър за лицата с променено гражданство | Брой лица | 20 000 | 44 156 |
| 33 | Обработени преписки, върнати от процедура на съгласуване с МВР и ДАНС | Брой | 15 000 | 13 000 |
| 34 | Изготвени проекти на протоколи и окончателни протоколи от заседанията на Съвета по гражданството, както и предложения на министъра на правосъдието по чл. 34 от ЗБГ | Брой | 150 | 150 |
| 35 | Издадени удостоверения по чл. 37, ал. 1 от ЗБГ и изготвени уведомления по чл. 37, ал. 2 от ЗБГ | Брой | 31 000 | 36 066 |
| 36 | Издадени свидетелства за съдимост | Брой | 6 500 | 5 659 |
| 37 | Електронни служебни свидетелства за съдимост | Брой | 100 000 | 69 789 |
| 38 | Електронни свидетелства за съдимост | Брой | 11 100 | 12 043 |
| 39 | Издадени справки за съдимост | Брой | 34 000 | 30 691 |
| 40 | Обработка на получени съобщения, тип нотификации, за осъждания на български граждани в ДЧ на ЕС | Брой | 95 000 | 23 092 |
| 41 | Обработка на получени от ДЧ на ЕС запитвания за съдебния статус на лица | Брой | 55 000 | 23 948 |
| 42 | Изпращане на съобщения за осъждания в България на граждани на ДЧ на ЕС | Брой | 110 | 129 |
| 43 | Изпращане на запитвания до ДЧ на ЕС за информация от съдебните им регистри за осъждания на лица | Брой | 350 | 249 |
| 44 | Съобразно сключени договори, предоставяне на информация на трети страни за осъждания на техни граждани от български съдилища | Брой | 1200 | 0 |
| 45 | Апостили | Брой | 17 500 | 16 034 |
| 46 | Издаване на разрешение на чужденци за извършване на нестопанска дейност в РБ | Брой | 10 | 13 |
| 47 | Брой заявления за вписване в Единния регистър на медиаторите | Брой | 230 | 156 |
| 48 | Разработени и внедрени нови електронни услуги в полза на гражданите и бизнеса | Брой | 1 | 1 |
| 49 | Разработени нови или актуализирани актуални информационни системи, поддържащи електронни регистри, в съответствие с изискванията на ЗЕУ | Брой | 1 | 1 |
| 50 | Защита на националния интерес в област „Правосъдие“ и „Дружествено право“ чрез участие в заседания на работните формати към Съвета на ЕС и Европейската комисия | Брой заседания | 270 | 193 |
| 51 | Защита на националния интерес в областта на правосъдието чрез участие в работата на експертни комитети на Съвета на Европа, Хагската конференция по МЧП, ОИСР, ООН и други международни организации във връзка с правното сътрудничество и правна помощ, както и в организирани от тях конференции и семинари | Брой заседания | 40 | 42 |
| 52 | Изпълнение на функциите на централен орган или отговорно ведомство и защита на интересите на българските съдебни органи, граждани и дружества посредством осъществяване на международната правна помощ по гражданскоправни и наказателноправни въпроси | Брой | 11 000 | 9 319 |
| 53 | Защита на националния интерес в област „Правосъдие“ и „Дружествено право“ чрез: изготвяне на позиции и указания за заседанията на работните органи на Съвета на ЕС и Европейската комисия; изготвяне на позиции за заседания на Съвета по европейски въпроси и Министерския съвет; подготовка на материали, информации, изказвания и опорни точки по темите от дневния ред на ЕС | Брой | 450 | 461 |
| 54 | Участие и подпомагане процеса на въвеждане на изискванията на европейски актове в българското законодателство в областта „Правосъдие“ | Брой европейски актове | 10 | 15 |
| 55 | Участие в управление и мониторинг на програми и проекти, в подкрепа изпълнението на политиките в системата на МП, финансирани от фондовете на ЕС и други международни донорски програми | Брой | 20 | 22 |
| 56 | Участие в междуведомствени звена и международни формати за планиране и наблюдение на изпълнението програми и проекти | Брой | 9 | 21 |
| 57 | Предоставена актуална информация за прилагането на Актуализираната стратегия за продължаване на реформата в съдебната система и гарантиране на върховенството на правото | Брой | 20 | 45 |
| 58 | Изготвяне и обобщаване на информация за изпълнение на мерките по Приоритет 10 от Тригодишния план за изпълнение на Националната програма за развитие на България 2030 в качеството на водещо ведомство  | Брой | 1 | 1 |
| 59 | Организирани и/ или проведени работни срещи с национални и международни институции и НПО за координиране на дейността и отчитане на прилагането на Актуализираната стратегия за продължаване на реформата в съдебната система и гарантиране на върховенството на правото | Брой | 20 | 35 |
| 60 | 100% изплатени обезщетения по осъдителни решения / приятелски споразумения / едностранни декларации в определения от ЕСПЧ в срок | Брой | 30 | 33 |
| 61 | Постъпили заявления за обезщетения за бавно правосъдие по реда на глава ІІІА от ЗСВ в нормативно определените срокове. 100% обработени преписки в срок | Брой | 400 | 372 |
| 62 | Изплащане на обезщетения по основателните заявления за бавно правосъдие по реда на глава ІІІА от ЗСВ в срок | Брой | 190 | 173 |
| 63 | Дадени от министъра на правосъдието съгласия за международно осиновяване | Брой | 150 | 112 |
| 64 | Извършени проверки по дейността на акредитирани организации за посредничество при международно осиновяване по документи и/ или на адреса на осъществяване на дейността | Брой | 8 | 6 |
| 65 | Обработени молби/случаи, в т. ч. нови или от предходни години по спорове за родителски права и трансгранично родителско отвличане | Брой | 40 | 51 |
| 66 | Обработени молби/случаи, в т. ч. нови или от предходни години за постановяване , признаване и/ или изпълнение на решения за издръжка | Брой | 50 | 171 |
| 67 | Успеваемост по делата спрямо общия брой приключили през годината дела по чл. 31 от ГПК  | % | 49% |   |
| 68 | Успеваемост по делата по чл. 31 от ГПК спрямо общата цена на исковете | % | 13% |   |
| 69 | Коефициент, представляващ съотношението между % успеваемост по делата по чл. 31 от ГПК спрямо общата цена на исковете и % успеваемост по делата спрямо общия брой приключили през годината дела  | Коефициент >/= | 0.2  |   |
| 70 | Спазване на процесуални срокове, относими към дейността на дирекция „Съдебна защита“ | % | 83% |   |

***Отчет на разходите по програмата с разпределение на ведомствени и администрирани разходи (Приложение № 7)***

|  |  |  |  |  |
| --- | --- | --- | --- | --- |
|  **№** | **Бюджетна програма 1400.01.01 “Правна рамка за функционирането на съдебната система”** | **Закон** | **Уточнен план** | **Отчет към 31.12.2022 г.** |
| **І.** | **Общо ведомствени разходи:** | **14 657 300** | **9 896 000** | **9 567 697** |
|   |  Персонал | 9 869 100 | 8 437 660 | 8 242 568 |
|   |  Издръжка | 4 788 200 | 1 458 340 | 1 325 129 |
|   |  Капиталови разходи | 0 | 0 | 0 |
| **1** | **Ведомствени разходи по бюджета на ПРБ:** | **14 657 300** | **9 896 000** | **9 567 697** |
|   |  Персонал | 9 869 100 | 8 437 660 | 8 242 568 |
|   |  Издръжка | 4 788 200 | 1 458 340 | 1 325 129 |
|   |  Капиталови разходи | 0 | 0 | 0 |
| **2** | **Ведомствени разходи по други бюджети, сметки за средства от ЕС и чужди средства** | **0** | **0** | **0** |
| **ІІ.** | **Администрирани разходни показатели по бюджета**  | **20 900 000** | **22 729 307** | **20 344 047** |
|  | Издръжка по Закона за подпомагане и финансова компенсация на пострадали от престъпление | 210 000 | 210 000 | 136 491 |
|   | Дължими суми по влезли в сила решения на международни съдилища, международни арбитражни съдилища или по споразумения, вкл. по реда на Глава III „А“ от ЗСВ | 0 | 1 829 307 | 1 678 499 |
|  | Дължими суми по влезли в сила решения по дела в страната, както и пред чужди юрисдикции, вкл. международни арбитражни производства по които министърът на правосъдието осъществява производството на държавата и средства за рамкови споразумения за заплащане на хонорари на международни адвокатски кантори и специализирани преводи |  |  | 0 |
|  | Субсидии за организации с нестопанска цел по Закона за политическите партии | 20 000 000 | 20 000 000 | 18 192 655 |
|   | Субсидии за организации с нестопанска цел по Закона за защита от домашното насилие  | 450 000 | 450 000 | 336 402 |
|   | Субсидии за организации с нестопанска цел по Закона за подпомагане и финансова компенсация на пострадали от престъпления | 240 000 | 240 000 |  |
| **ІІІ.** | **Администрирани разходни показатели по други бюджети, сметки за средства от ЕС и чужди средства** | **0** | **0** | **1 449 571** |
|   |  Персонал |   |   | 195 116 |
|   |  Издръжка |   |   | 257 850 |
|   |  Капиталови разходи |   |   | 996 605 |
|   | От тях за:  |   |   |   |
|   | 1.Оперативна програма "Добро управление" |   |   | 1 044 129 |
|   | 2. Други международни програми |   |   | 405 442 |
|   | 3.................................... |   |   |   |
|  | **Общо администрирани разходи (ІІ.+ІІІ.):** | **20 900 000** | **22 729 307** | **21 793 618** |
|   |   |   |   |   |
|  | **Общо разходи по бюджета (І.1+ІІ.):** | **35 557 300** | **32 625 307** | **29 911 744** |
|   |   |   |   |   |
|  | **Общо разходи (І.+ІІ.+ІІІ.):** | **35 557 300** | **32 625 307** | **31 361 315** |
|   | Численост на щатния персонал | 166 | 156 | 148 |

 Към 31.12.2022 г. за изпълнение на дейностите по програмата са извършени консолидирани разходи в размер на 31 361 315 лв., като администрираните разходи са 21 793 618 лв., а ведомствените 9 567 697 лв. Част от администрираните разходи в размер на 1 449 571 лв. са по проекти, финансирани по Оперативна програма „Добро управление“ и Норвежки финансов механизъм.

В администрираните разходи по програмата са включени и: изплатени обезщетения в размер на 1 059 699 лв. в изпълнение на 49 решения на ЕСПЧ. По глава IIIа от Закона за съдебната власт са изплатени обезщетения в размер на 618 800 лв. по 255 споразумения.

Във връзка с разпоредбите в Закона за политическите партии, Министерството на правосъдието изплаща държавна субсидия на партиите и партиите в съставите на коалициите. След всяко плащане, на сайта на министерството се публикува подробна информация.

През 2022 г. са изплатени общо 18 192 655 лв. държавна субсидия съгласно ЗПП.

**ПРЕГЛЕД НА ИЗПЪЛНЕНИЕТО НА Програма „РеГИСТРИ”**

Стратегическата цел на програмата е осигуряване на правна сигурност в икономическия, обществен и стопански живот на страната, подобряване на условията за инвестиции и предприемачество и подобряване на бизнес средата посредством създаване на законови и икономически условия за предоставяне на ефективни административни услуги чрез създаване, поддържане и развитие на електронните публични регистри и изграждане на Единен електронен регистрационен център.

Оперативна цел на програмата е повишаване на качеството на административното обслужване на физическите и юридически лица чрез предоставяне на ефективни, сигурни и достъпни услуги.

Програмата се изпълнява от Агенцията по вписванията и Централния регистър на особените залози.

***Централният регистър на особените залози*** има за цел осигуряване на правна сигурност на процесите, свързани с вписване на обстоятелствата по Закона за особените залози в Централния регистър на особените залози, чрез воденето, поддържането и съхраняването на регистъра и предоставяне на надеждни и навременни административни услуги на гражданите и бизнеса, включително по електронен път.

***Агенцията по вписванията*** има за цел осигуряване и предоставяне на услуги от правосъдната система към гражданите, бизнеса и държавната администрация чрез използване на информационни технологии.

***Организационни структури, участващи в програмата***

***Агенцията по вписванията*** и ***Централния регистър на особените залози***, които са юридически лица на бюджетна издръжка, второстепенни разпоредители с бюджет към министъра на правосъдието. На Агенцията по вписванията е възложено администрирането на четири регистъра с национално значение – Кадастър и имотен регистър, Търговски регистър и регистър на юридическите лица с нестопанска цел, Регистър БУЛСТАТ и Регистър на имуществените отношения на съпрузите, а ЦРОЗ отговаря за поддържането съответно на Централния регистър на особените залози.

***Отговорност за изпълнението на програмата***

Отговорността за изпълнението на програмата е на ресорния заместник-министър, изпълнителния директор на Агенцията по вписванията и директора на Централния регистър на особените залози.

 ***Преглед на изпълнението на Програма “Регистри“***

***Централният регистър на особените залози***е администрация, която подпомага министъра на правосъдието като централен едноличен орган на изпълнителната власт в осъществяването на правомощията му по Закона за особените залози (ЗОЗ).

Основната мисия на ЦРОЗ е да осигурява правна сигурност на процесите, свързани с финансиране срещу обезпечение, като поддържа, води и съхранява единен публичен електронен регистър – Централният регистър на особените залози.

В съответствие със стратегическите цели и приоритети, визията за развитието на Централния регистър на особените залози e модернизирането му и пълното му електронизиране посредством прилагането на съвременни информационни и комуникационни технологии за предоставянето на административни услуги по електронен път и прехвърлянето му в Агенцията по вписванията от 01.01.2023 г. (ЗИД на ЗОЗ, бр. 105/2016 г., в сила от 30.12.2016 г., изм.бр.65/2018г., в сила от 07.08.2018г., бр.102/2019г., в сила от 31.12.2019 г., бр.8/2022 г., в сила от 01.01.2022 г.).

През 2022 г. ЦРОЗ полага усилия за постигане на следните цели:

 - Качествено административно обслужване чрез предоставяне на достъп до ЦРОЗ на държавни органи и институции за извършване в реално време на справки за изпълнението на нормативно установени задължения;

 - Увеличаване на броя на извършените служебни вписвания по запорни съобщения, заявени от Националната агенция за приходите.

 - Намаляване на административната тежест за гражданите и бизнеса чрез участие на ЦРОЗ в електронния обмен на документи;

 - Постигане на висока степен на доверие във функционирането на ЦРОЗ чрез осигуряване на високо ниво на информационна сигурност.

Степен на изпълнение на заложените цели:

 В изпълнение на своите основни функции, през отчетния период ЦРОЗ е предоставил следните административни услуги:

|  |  |  |  |  |  |  |
| --- | --- | --- | --- | --- | --- | --- |
| Период | Вписвания | в т.ч. вписани запорни съобщения | Удостоверения и справки | в т.ч. издадени описи на имущество | Приложени заверени копия на документите към вписванията, брой страници | Общ брой предоставени административни услуги в периода |
| 1 | 2 | 3 | 4 | 5 | 6 | 7 |
| 01.01.2021– 31.12.2021 г. | 62 918 | 20 875 | 61 692 | 21 736 | 235 984 | 382 330 |
| 01.01.2022– 31.12.2022 г. | 52 380 | 14 519 | 52 225 | 18 749 | 208 757 | 332 111 |

 - Предоставени са общо 332 111 бр. административни услуги (вписвания, удостоверения и справки). Отчетено е намаление на броя на услугите в сравнение със същия период на 2021 г. Намаленият брой на извършените вписвания се дължи на прилагането на мярката за редуциране на броя на подлежащите на вписване запорни съобщения чрез отделяне на запорните съобщения, по които наложените обезпечителни мерки са вече отменени и е отпаднала необходимостта от вписването им в регистъра. При прилагането на мярката се влага необходимото технологично време за разглеждане на преписките, но по тях не се извършват вписвания, които да бъдат отчетени и това намалява общия брой на вписванията. Намалението по отношение на издадените удостоверения и справки с опис на имуществото в сравнение със същия период на 2021 г. е обяснимо с предоставения служебен достъп за извършване на онлайн справки в реално време в регистъра на особените залози на държавните органи, съдилищата, лица, осъществяващи публични функции и лица, предоставящи обществени услуги чрез уеб-приложението на ЦРОЗ (НАП, КПКОНПИ) и чрез Средата за междурегистров обмен (RegiX). - Основната цел, постигната при изпълнение на дейностите по предоставяне на административни услуги за отчетния период, е повишаване качеството на административното обслужване за гражданите и бизнеса. Услугите се предоставят в оптимално кратки срокове (в рамките на деня или следващия работен ден) при непрекъсваем режим на работа с потребителите в ЦАО на ЦРОЗ. Осигурени са оптимално възможните канали за достъп за предоставяне на административните услуги, включително по електронен път чрез Системата за сигурно електронно връчване.

 В края на 2022 г. е проведено годишно проучване на удовлетвореността на потребителите на административните услуги, предоставяни от ЦРОЗ. Анализът показа висока степен на обществено доверие в предоставяното административно обслужване – както по отношение на качеството, така и по отношение на сроковете за предоставяне на услугите. Основното очакване на потребителите на административните услуги, предоставяни от ЦРОЗ, е тяхната електронизация с възможността за подаване и получаването им по електронен път, както и за извършване на онлайн справки в регистъра чрез публичен достъп.

 Една от основните цели през 2022 г. е извършване на анализ и предприемане на нови, технически, организационни и други мерки за преодоляване на изоставането по отношение вписването на заявените от Националната агенция за приходите (НАП) запорни съобщения (ЗС). Прилага се мярката за редуциране на броя на подлежащите на вписване запорни съобщения чрез отделяне на запорните съобщения, по които наложените обезпечителни мерки са вече отменени, респективно, за които е отпаднала необходимостта от вписването им в регистъра. Мярката се прилага и по отношение новопостъпващите съобщения. Въпреки полаганите усилия за преодоляване на изоставането, поради изключително увеличеният брой на заявяваните от НАП запорни съобщения през последните 3-4 години, към 31.12.2022 г. броят на невписаните ЗС възлиза на близо 261 442 броя (от които близо 100 000 броя са постъпили само през 2019 г.).

 През отчетния период, в изпълнение на оперативни цели, ЦРОЗ реализира следните по-значими дейности:

 - Предоставяне на информация, данни и достъп до вписаните обстоятелства и електронните образи на документите в регистъра на особените залози на Агенция по вписванията, включително актуален, пълен и консистентен експорт от базата данни към 31.12.2022 г., в изпълнение на нормативно установените задължения на ЦРОЗ във връзка с преминаването на ЦРОЗ към АВ (параграф § 2 от преходните и заключителни разпоредби от Наредба № Н-3 от 31 юли 2020 г. за воденето, съхраняването и достъпа до Централния регистър на особените залози);

 - Изцяло е подменена морално и физически остарялата работна техника в Централната регистърна служба и местните регистърни бюра на ЦРОЗ с новозакупено през 2022 г. компютърно оборудване, с което е повишена е надеждността на работната техника, обезпечена е основната дейност на администрацията и са изпълнени планираните финансови ангажименти в утвърдения бюджет в частта „хардуер“;

 - Като присъединен към Средата за междурегистров обмен RegiX регистър, ЦРОЗ е обезпечил възможността за извършването на справки за вписани обстоятелства и електронни образи на документите, въз основа на които са извършени вписванията, на всички потребители на Средата. Предоставен е достъп на 25 лица (районни съдилища, частни съдебни изпълнители) до електронните административни услуги на ЦРОЗ чрез RegiX.

 - Осигурена е възможност за подаване на заявленията за най-често търсените административни услуги (справки и удостоверения) чрез Системата за сигурно електронно връчване и Средата за електронен обмен на съобщения. Чрез Системата за сигурно електронно връчване е намалена административната тежест за гражданите и бизнеса и е осигурен канал за комуникация с администрацията на ЦРОЗ по електронен път, гарантиращ сигурност и защитеност, гаранция за автентичност на обменените документи, удостоверяване на времето на изпращане и получаване на документите.

 - Във връзка с войната в Украйна, в изпълнение на Регламентите за изпълнение (ЕС) на Съвета за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна и Регламент (ЕО) № 765/2006 на Съвета от 18 май 2006 г. относно ограничителни мерки срещу президента Лукашенко и някои длъжностни лица на Беларус, в ЦРОЗ се извършват съответните проверки за наличие на партиди на санкционираните лица. През 2022 г. са извършени 36 ежеседмични проверки на публикуваните списъци, при които не са открити съвпадения с наличните партиди в регистъра. Със заповед на директора на ЦРОЗ проверките се извършват ежеседмично и резултатите се докладват на министъра на правосъдието.

С увеличаването на броя на лицата с предоставен служебен достъп чрез средата за междурегистров обмен (RegiX) до данните в ЦРОЗ, броят на издаваните удостоверения, справки и приложения към тях намалява, съответно намаляват приходите от държавни такси за издадените удостоверения и справки. С увеличаване на броя на служебните вписвания (на запорни съобщения, заявявани от НАП), при запазен общ брой на останалите вписвания, приходите от държавни такси за вписвания също намаляват, което се отразява в общия размер на приходите, реализирани от ЦРОЗ за отчетния период на 2022 г.

***Агенцията по вписванията*** е създадена по силата на Закона за кадастъра и имотния регистър (ЗКИР) като юридическо лице към министъра на правосъдието. Съгласно Закона за регистър БУЛСТАТ и Закона за търговския регистър, Агенцията по вписванията администрира съответните регистри по тези закони. От 01.10.2009 г. Агенция по вписванията е администратор на приходите по Семейния кодекс, във връзка с воденето и съхранението на Регистър на имуществените отношения на съпрузите (РИОС). От 01.01.2018 г. АВ води и регистъра на юридическите лица с нестопанска цел, като осигури техническа възможност да се регистрират, пререгистрират, вписват промени, заличават и обявяват актове по отношение на юридическите лица с нестопанска цел.

***Оперативни цели на Агенцията по вписванията:***

*1. Надграждане и поддръжка на интегрираната информационна система за кадастър и имотен регистър (ИИСКИР)*

 - Надграждане и поддържане на интегрирана информационна система за кадастър и имотен регистър като система, ориентирана към клиентите.

Дейностите, изпълнявани от Агенция по вписванията във връзка с целта, се осъществяват ежедневно посредством въвеждане на структурирани данни от стари актове в нови помощни партиди - по повод образувано нотариално производство и чрез преобразуване на стари актове в партиди.

През 2022 г. продължи изпълнението на производствата по чл. 70 от ЗКИР за въвеждане на система за имотни вписвания в седем съдебни района – Балчик, Каварна, Добрич, Асеновград, Благоевград, Троян и Несебър.

Ежедневно се допълва създаденият електронен архив (единна база данни) от всички постъпващи в службите по вписванията актове, въз основа на които са извършени вписвания, отбелязвания или заличавания, чрез тяхното сканиране в системата. Системата е проектирана така, че не позволява да се приключи вписването без да е прикачено сканирано изображение на акт. Това от своя страна предоставя допълнителна сигурност на архивните информационни масиви, тъй като документите се съхраняват освен на хартиен, и на електронен носител. Същевременно се спестява време и се улесняват служителите при откриване на конкретна информация и/или документ. По този начин се постига двойна сигурност по отношение на постъпващата информацията в имотния регистър.

Чрез ИИСКИР се поддържа интеграция на функционално ниво между Агенцията по вписванията и Агенцията по геодезия, картография и кадастър. В районите с одобрени и влезли в сила кадастрални карти и кадастрални регистри интеграцията се осъществява напълно, като се реализира едновременен достъп до имотните данни и данните в кадастралните карти и регистри.

 - Предприемане на действия за създаване на Имотен регистър, съобразно разпоредбите на Закона за кадастъра и имотния регистър и Наредба 2 от 21.04.2005 г. за воденето и съхраняването на имотния регистър.

За изпълнение на една от основните цели на АВ, а именно стартиране на производство по създаване на имотен регистър, в рамките на компетентността на АВ е заложено предприемането на действия по цифровизация на хартиените архиви и нанасяне на структурирана информация в ИИСКИР.

Съгласно действащата нормативна уредба, Агенция по вписванията съхранява книгите, съдържащи вписаните актове безсрочно. В службите по вписванията се съхраняват огромни архиви от актове и документи само на хартиен носител от 1900 година.

Агенция по вписванията е изготвила проектното предложение за "Дигитализиране на информационни масиви в администрацията, съдържащи регистрови данни и е-удостоверяване от регистри", което е част от Националния план за възстановяване и устойчивост.

Планирани са дейности по надграждане на информационната система с цел усъвършенстване на служебната справочна част за изготвяне на справки по различни критерии, които да служат за анализи и подпомагане на дейността на други администрации и гражданите.

*2. Надграждане и поддръжка на Търговския регистър* *и регистъра на юридическите лица с нестопанска цел*

- Поддържане на информационната система на ТРРЮЛНЦ

Изпълнението на тази цел се осъществява с извършването на постоянен мониторинг и контрол върху работата на регистъра.

Извършва се ежедневен мониторинг и контрол на Единния портал за заявяване на електронни административни услуги (ЕПЗЕУ), чрез които АВ предоставя бърз и лесен достъп на потребителите до актуална информация и до всички електронни услуги на ТРРЮЛНЦ, като софтуерът покрива всички изисквания за информационна сигурност и предполага използване на съвременни и актуални операционни системи и браузъри. ТРРЮЛНЦ е достъпен на следния електронен адрес - <https://portal.registryagency.bg/>.

- От 16.12.2022 г. Агенцията по вписванията предоставя нова услуга за гражданите, които ползват Единния портал за заявяване на електронни административни услуги за търговския, регистъра на юридическите лица с нестопанска цел и имотния регистър. Извършването на справки и услуги чрез използването на функционалността с портала за електронно разплащане на Министерство на електронното управление е без такси и комисионни. Услугата е възможна благодарение на интегрирането на системите на Агенцията по вписванията и на Министерството на електронното управление за електронно плащане.

- Предприемане на незабавни действия по привеждане на съответствие на регистъра с изискванията на Европейското законодателство

Във връзка с процедура за нарушение № 2020/2187 поради неизпълнение на задължението на Република България за свързване на националния търговски регистър към Европейската централна платформа – BRIS, произтичащо от Директива (ЕС) 2017/1132 относно някои аспекти на дружественото право, кодифицираща директиви 89/666, 2009/101, 2005/56 и директивата за изменение (ЕС) 2012/17, срещу Република България е започнала наказателна процедура, която от юли 2021 г. от административна премина в съдебна фаза.

На 25.03.2022 г. в 7 ч. Европейската комисия потвърди успешното свързване на българския търговски регистър със системата за взаимно свързване на търговските регистри (БРИС) в изпълнение на сключен договор с предмет „Осигуряване на оперативна съвместимост за обмен на данни между информационната система на търговския регистър и Европейската централна платформа и предоставяне на информация за действителни собственици“.

От 30.03.2022 г. в Европейския портал за електронно правосъдие, раздел „Търговски регистри, търсене на дружества в ЕС“, може да бъде направена справка по критериите, определени от Европейската централна платформа, а именно - фирма и единен идентификационен код за българските дружества, които попадат в приложното поле на Директивата за BRIS.

В резултат е постигнат целеният краен резултат от предприетите действия - прекратяване на наказателната процедура срещу Република България.

На 10.12.2022 г. е надградена информационната система на ТРРЮЛНЦ за осигуряване на информационния обхват и функции, с цел последващо свързване със системата за взаимно свързване на европейските регистри на действителните собственици – BORIS.

*3. Поддръжка на Регистър БУЛСТАТ*

- Поддържане на информационната система на Регистър Булстат

Изпълнението на тази цел се осъществява с извършването на постоянен мониторинг и контрол върху работата на регистъра, за което са възложени дейности на системния интегратор, както за поддръжка на базата данни, така и за поддръжка на приложния софтуер на системата. Допълнително служители от Агенция по вписванията непрекъснато осъществяват проверка за работоспособността на регистъра и необходимост от отстраняване на софтуерни дефекти.

 - Привеждане в съответствие на информационната система с изискванията на националното законодателство

 С промени в Закона за регистър БУЛСТАТ, в сила от 25 февруари 2022 г., се регламентира възможността лицата, упражняващи свободна професия или занаятчийска дейност, както и физическите лица - осигурители, вписани в регистър БУЛСТАТ, да заявяват избран от тях адрес за кореспонденция. С промените на чл. 7 по-ясно се уреждат обстоятелствата, които подлежат на вписване, осигурява се регламентиран достъп, който ще се извършва след идентификация на заявителя чрез квалифициран електронен подпис или чрез цифров сертификат, издаден от Агенция по вписванията.

В изпълнение на нормативните промени е възложено разработване на софтуер на „Информационно обслужване“ АД по заявка с предмет „Надграждане на информационната система на регистър Булстат в изпълнение на разпоредбите на закон за изменение и допълнение на Закона за регистър БУЛСТАТ”. През отчетния период е изготвен и одобрен системен проект на новите функционалности. Считано от 26.04.2022 г. е осигурена технологична възможност от АВ за изпълнение на влезлите в сила промени от 26.04.2022 г.

*4. Поддръжка на Регистър* *на имуществените отношения на съпрузите*

Регистърът на имуществените отношения на съпрузите е единна централизирана електронна база данни, съдържаща информация за брачните договори и за приложимия законов режим на имуществените отношения на съпрузите.

Изпълнението на тази цел се осъществява с извършването на постоянен мониторинг и контрол върху работата на регистъра, за което са възложени дейности на системния интегратор както за поддръжка на базата данни, така и за поддръжка на приложния софтуер на системата. Допълнително служители от Агенция по вписванията непрекъснато осъществяват проверка за работоспособността на регистъра и необходимост от отстраняване на софтуерни дефекти.

*5. Преминаване на Централния регистър на особените залози от Министерство на правосъдието към Агенция по вписванията*

Съгласно измененията на Закона за особените залози Централният регистър на особените залози е електронна база данни, съдържаща обстоятелства и актове, вписани или обявени по реда на този закон. Новите изисквания по отношение воденето и функционирането на ЦРОЗ от Агенция по вписванията влизат в сила от 01.01.2023 г.

Предприети са действия за нормативно осигуряване, за кадрова обезпеченост на Агенция по вписванията във връзка с воденето на ЦРОЗ и за реализиране на съвременна информационна система, която да отговори на изискванията, поставени от предстоящата административна реформа. Изготвени са предложения за изменение и допълнение на ЗОЗ относно защита на личните данни в ЦРОЗ, прецизира се уредбата на вписванията в ЦРОЗ, както и е предложена допълнителна уредба във връзка с преминаване на ЦРОЗ към Агенция по вписванията. Законопроектът е публикуван за обществени консултации на портала за обществени консултации на 26.07.2022 г.

Новите правила водят до създаване на нова електронна информационна система, с която да бъде воден ЦРОЗ от АВ и в която да бъдат прехвърлени данните от ИС “РОЗА“. За реализиране на софтуерното решение проектът е възложен на „Информационно обслужване" АД. През отчетния период са извършени редица съвместни действия от „Информационно обслужване" АД и Агенция по вписванията с цел еднозначно определяне на бизнес процесите, изготвяне и съгласуване на Системен проект, въз основа на който да се разработи софтуера.

Предпоставка за реализирането на реформата в регистрацията на особените залози и прехвърлянето им към Агенцията по вписванията е изграждането на законосъобразно функционираща информационна система на новия регистър, отговаряща на добрите практики при изграждането на подобни системи и осигуряваща на потребителите лесен и същевременно сигурен достъп до вписаната в регистъра информация.

Въпреки положените усилия, към края на 2022 г. не можеше да се потвърди пълната експлоатационна готовност на електронната система. Предвид рисковете и предизвикателствата, които поставя всяка подобна реформа и при докладваното състояние на процесите по изработване на системата, решението което беше взето е, че е необходимо отлагане с шест месеца на преминаването на регистрацията на особените залози от Министерство на правосъдието към Агенцията по вписванията.

**Сигурност на информационните системи и достоверни услуги**

Агенция по вписванията попада в списъка на администрациите по РМС № 727 от 05.12.2019 г. и възлага техническата си поддръжка като част от дейностите по системна интеграция на „Информационно обслужване“ АД. Агенция по вписванията е сключила рамков договор с нормативно определения системния интегратор съгласно параграф 45, ал 1 от ПРЗ на ЗИД на ЗЕУ. През отчетния период се изпълняват дейностите по заявка с предмет „Услуги по мигриране, управление и експлоатация на съществуващи и нови ресурси в ИКИ на АВ“, която включва дейности по поддръжка на системното, комуникационно и СУБД програмно осигуряване на цялата инфраструктура на Агенция по вписванията. Извършват се дейности по администрация, експертна помощ на място и реакция при инциденти, прилагане на препоръки от оценка на риска и изпълнение на задълженията по Наредбата за минималните изисквания за мрежова и информационна сигурност и прилагането на 24x7 проактивно наблюдение на системен софтуер, СУБД, комуникационно оборудване и т.н. Дейностите по заявката включват и гарантиране на сигурността и целостта на данните, като са базирани на следните основни принципи:

* Политики и процедури – политики за контрол на достъпа, управление на защитните механизми, наблюдение, процедури за реакция в случай на инцидент и други;
* Защити на периметъра – Основната цел при защитата на периметъра е да се спре ненужното и да се контролира и наблюдава всичко останало. Основни инструменти за защита на това ниво са защитните стени на мрежово и приложно ниво (NGFW и WAF), както и системи за превенция на атаки от тип разпределен отказ от услуга – DdoS (Distributed Denial of Service).
* Мрежови защити – Следващ слой на защита е вътрешната комуникационна мрежа. Между отделните мрежови сегменти се прилагат различни нива на достъп, ако е необходим такъв. Защитата се осигурява основно посредством мрежовите устройства – защитни стени, маршрутизатори и комутатори.
* Защити на крайните устройства – Основните инструменти, които се използват са антивирусни програми и агенти за събиране на системна информация (HIDS/HIPS, AV, EDR) и превенция на комуникацията със зловредни Интернет адреси (URL/WEB Filtering), ограничаване на преносимите носители на памет (CD/DVD дискове, флаш памети и външни хард дискове), ограничаване на административните права за инсталиране на софтуер от потребителите, ограничаване на Интернет достъпа и т.н.
* Защита на приложенията – Използват се специализирани системи за защита на уеб заявките – WAF (Web Application Firewalls), proxy сървъри, балансиране на заявките.
* Защита на информацията – Използват се специализирани системи за защита на информацията, които могат да управляват достъпа до нея на база множество параметри (потребители, системи или мрежови адреси и др.).

В допълнение са извършени дейности по реализиране и/или сключване на заявки през 2022 г., засягащи информационните активи и лицензи.

***Отчет на показателите за изпълнение на програмата (Приложение № 6)***

|  |  |  |
| --- | --- | --- |
| **Показатели за изпълнение на бюджетна програма- 1400.01.02 "Регистри"** | **Мерна единица** | **Целева стойност** |
| **Бюджет 2022 г.** | **Отчет 31.12.2022 г.** |
| Актуализирани и нови нормативни актове, уреждащи предоставянето на електронни услуги от ЦРОЗ | Брой | 1 | 1 |
| Обмен на данни и информация между ЦРОЗ и други публични регистри и информационни системи | Брой | 2 | 7 |

***Информация за наличността и качеството на данните:***

Източник на информацията за данните по показателите за изпълнение са доклади и обобщени справки за дейността на Агенция по вписванията и Централния регистър на особените залози.

***Отчет на разходите по програмата с разпределение на ведомствени и администрирани разходи (Приложение № 7)***

|  |  |  |  |  |
| --- | --- | --- | --- | --- |
| **№** | **1400.01.02 Бюджетна програма “Регистри”** | **Закон** | **Уточнен план** | **Отчет към 31 декември 2022** |
| **І.** | **Общо ведомствени разходи:** | **1 011 300** | **32 506 271** | **31 954 565** |
|   |  Персонал | 706 200 | 19 719 160 | 19 357 173 |
|   |  Издръжка | 225 400 | 8 405 111 | 8 374 752 |
|   |  Капиталови разходи | 79 700 | 4 382 000 | 4 222 640 |
| **1** | **Ведомствени разходи по бюджета на ПРБ:** | **1 011 300** | **32 506 271** | **31 954 565** |
|   |  Персонал | 706 200 | 19 719 160 | 19 357 173 |
|   |  Издръжка | 225 400 | 8 405 111 | 8 374 752 |
|   |  Капиталови разходи | 79 700 | 4 382 000 | 4 222 640 |
| **2** | **Ведомствени разходи по други бюджети, сметки за средства от ЕС и чужди средства** | **0** | **0** | **0** |
| **ІІ.** | **Администрирани разходни показатели по бюджета**  | **0** | **0** | **0** |
| **ІІІ.** | **Администрирани разходни показатели по други бюджети, сметки за средства от ЕС и чужди средства** | **0** | **0** | **0** |
|  | **Общо администрирани разходи (ІІ.+ІІІ.):** | **0** | **0** | **0** |
|   |   |   |   |   |
|  | **Общо разходи по бюджета (І.1+ІІ.):** | **1 011 300** | **32 506 271** | **31 954 565** |
|   |   |   |   |   |
|  | **Общо разходи (І.+ІІ.+ІІІ.):** | **1 011 300** | **32 506 271** | **31 954 565** |
|   | Численост на щатния персонал | 28 | 622 | 590 |

**ПРЕГЛЕД НА ИЗПЪЛНЕНИЕТО НА**

**Програма „ОХРАНА НА СЪДЕБНАТА ВЛАСТ“**

***Стратегическа цел***

Осигуряване на висока степен на сигурност и опазване на обществения ред в съдебните сгради; опазване здравето и живота на магистрати; конвоиране на задържани лица до органите на съдебната власт; оказване на своевременно съдействие на съдебната власт при призоваване, принудително довеждане на лица и привеждане в изпълнение на влезли в сила присъди, осигуряване на висока степен на сигурност и опазване на живота и здравето на застрашени/защитени лица.

***Оперативни цели***

* Доизграждане структурата на Главна дирекция „Охрана” (ГДО), развитие на кадровия потенциал и повишаване интегритета на служителите;
* Ефективност на подбора и повишаване квалификацията на личния състав;
* Подобряване на дейността и организацията;
* Доокомплектоване с технически, транспортни, помощни и комуникационни средства и въоръжение;
* Развитие на нови партньорства с аналогични служби по линия на международно сътрудничество.

***Отговорност за изпълнението на програмата***

Ресорният заместник-министър, главният директор на ГД ”Охрана” и ръководителят на Бюрото по защита на застрашени лица.

***Постигнати резултати и изпълнени дейности***

*Доизграждане структурата на ГДО,* *развитие на кадровия потенциал и повишаване интегритета на служителите.*

Общият брой на обектите, подлежащи на охрана от Главна дирекция „Охрана”, съгласно чл. 391, ал.3, т.1 от ЗСВ, през отчетния период е 248. От тях поетите под охрана към 31.12.2022 г. са 196 обекта, а 52 обекта са без охрана, поради недостиг на щатен състав.

Във връзка с цифровизиране на УКВ радио-оперативната връзка /по стандарт DMR/ в ГД „Охрана“ по конвойно трасе гр. Варна – гр. София, през отчетния период е конфигурирано техническо оборудване, като са извършени настройки за работа в тестова среда за ОЗ „Охрана“ – Габрово, Ловеч и Плевен.

Осъществени са дейности по покриване изискванията на правилата за информационна сигурност в ГД „Охрана“.

 През отчетния период до голяма степен е решен въпросът с обезпечаване на нужните допълнителни щатни бройки. С настоящия числен състав на служителите съществено се намалява риска от проваляне на съдебни дела поради невъзможност от представяне на лица с мярка принудително довеждане, конвоиране на задържани лица до орган на съдебната власт, застрашаване сигурността и вътрешния ред в съдебните сгради.

Налице е известен риск при организирането и изпълнението на задачи, свързани с Европейска заповед за арест, екстрадиции и трансфери на лица от и за Република България, обусловен и от външни фактори – основно от епидемиологичната обстановка в страната и чужбина.

*Ефективност на подбора и повишаване квалификацията на личния състав.*

Превантивната психологична работа има за цел предотвратяването на рисково поведение сред личния състав и подобряване на психоклимата в организацията. За постигането на тази цел през отчетния период бяха организирани и проведени 1 психологически тренинг и 3 изследвания на психологическия климат в Областните звена на ГД „Охрана”. Като резултат извършените дейности доведоха до получаването на подробна и полезна информация за евентуалните предизвикателства и трудности пред служителите, както и до усвояването на нови психосоциални компетентности (soft skills) в областта на междуличностното общуване, разрешаването на конфликтни ситуации и работата в екип. Неизпълнението в пълен обем на планираните тренинги и изследвания на микроклимата се дължи на наложените ограничения и забрани за провеждането на мероприятия в присъствена форма.

Повишаването на квалификацията и професионалното обучение на личния състав в ГДО е изведено като основен приоритет. Някои от планираните по график курсове и обучения се отложиха поради епидемиологичната обстановка в страната. Проведени са 2 курса за повишаване на професионалната квалификация на служители, спечелили конкурс за преминаване в по-висока по вид длъжност и 1 курс за актуализация на професионалната квалификация. През отчетния период е проведен специлизационният етап от курсовете за първоначално професионално обучение на новоназначени държавни служители в ЦСПП – Казанлък и ЦСПП – Варна към АМВР.

Здравословният психоклимат, работата в екип и адекватните професионални компетенции, съобразени с последните законодателни промени и със съвременните европейски практики не само водят до повишаване на ефективността на служителите в ГДО, но и рефлектират положително върху усещането за сигурност на отделния гражданин в обществото, както и до повишаване на доверието в държавните институции.

В БЗЗЛ е създадена организация за осъществяване на непрекъснат учебен процес, съобразен с ограниченията, свързани с пандемичната обстановка, която позволява поддържане на висока професионална подготовка на служителите, пряко ангажирани с изпълнение на мерките по специалната защита, както и на служителите, подпомагащи изпълнението на мерките. През последното тримесечие на отчетния период са проведени:

- обучение на оперативния състав на Бюрото в курс по оказване на първа медицинска помощ при спешни състояния, организирано от Военно медицинска академия;

- специализирано обучение/тренинг в областта на защита на свидетели, организирано от CEPOL.

*Подобряване на дейността и организацията.*

За постигането на тази оперативна цел в ГДО са предприети мерки за:

* подобряване на охрана на съдии, прокурори и следователи и техните близки;
* подобряване на охраната на съдебни сгради и обекти;
* подобряване на конвойна дейност, в т.ч. екстрадиции и трансфери;
* подобряване на призоваване, принудително довеждане и задържане;
* повишаване сигурността на информацията и личните данни;
* подобряване на информационното, технологично и техническо модернизиране.

Във връзка с Наредбата за минималните изисквания за мрежова и информационна сигурност и необходимостта от актуализирането им, през отчетния период са утвърдени „Политика за информационна сигурност в ГД „Охрана” и „Вътрешни правила за мрежова и информационната сигурност в Главна Дирекция „Охрана”, като документи, които са част от Система за управление на сигурността на информацията (СУСИ). В СУСИ са определени всички отговорности, които засягат разработката, внедряването и непрекъснатото подобрение на управленската система, както и текущите отговорности на управленските кадри.

В изпълнение на нормативните изменения, са предприети мерки по реорганизация на структурата на Бюрото по защита, с цел оптимално изпълнение на дейностите.

Чрез преразпределяне на функционалните задължения е постигнато повишаване на капацитета на Бюрото по отношение на изпълнение на мерките по предварителна защита и изпълнение на функциите извън специалната защита – лична физическа охрана по реда на НПК.

 След извършен функционален анализ на структурата и приетите изменения в щатната численост, през месец януари беше утвърдена нова щатна структура, в която беше създадена административна структура с отговорности при организирането и изпълнението на задачи, свързани с възлагане на обществени поръчки и управление на собствеността и активите. Бяха подсилени и други административни звена, като промените се извършиха за сметка на незаетите щатни бройки към момента на измененията. През отчетния период са изменени и утвърдени правила и заповеди, регулиращи функционирането на Бюро по защита на застрашени лица и служителите в него.

 *Доокомплектоване с технически, транспортни, помощни, комуникационни средства и въоръжение.*

 Обезпечаването на една от основните дейности на ГДО, свързана с конвоиране, призоваване и принудително довеждане, е свързана с осигуряване на служебни моторни превозни средства и тяхното техническо и експлоатационно осигуряване. Всички служебни автомобили са оборудвани с полицейска /светлинно - звукова/ техника, съгласно чл. 91 от ЗДП.

Наличието на повече от една охранителна система в съдебните сгради създава затруднения при добавянето им към Националната интегрирана система за електронна сигурност на съдебните сгради /НИСЕССС/.

Във връзка с увеличената щатна численост на персонала всички служители на Главна дирекция „Охрана“ са дооборудвани с необходимите оръжия, боеприпаси и помощни средства. Към момента има недостиг на защитни облекла.

За отчетния период оперативните, респективно стратегическата цели, са постигнати в значителна степен.

В БЗЗЛ, съгласно разчета за капиталови разходи за 2022 г. е изградена система за архивиране и съхранение на данни от видеонаблюдение, имаща за цел повишаване качеството на изпълнение на специалната защита. Закупени са активи, способстващи прилагане на иновативни методи за изпълнение на мерките по специалната защита.

*Развитие на нови партньорства с аналогични служби по линия на международно сътрудничество.*

През периода са осъществени срещи със служители от партньорски служби, с цел изучаване на възможностите за по-добро взаимодействие, чрез прилагане на добри практики на двустранна основа.

Осъществен е контакт със сродни структури от държави, с които до момента не е взаимодействано с цел разширяване на спектъра от възможности по линия на международното сътрудничество, като през отчетния период беше финализирано ново партньорство, чрез подписване на двустранно споразумение.

***Степен на постигане на полза/ефект за обществото***

По отношение на опазване сигурността и живота на застрашени съдии и техните близки, във връзка с изпълнение на функционалните им задължения, напълно е осигурено съдействие на органите на съдебната власт. Охраната на съдиите е от съществено значение за повишаване резултатите в борбата с тежките престъпления и организираната престъпност. Тяхната сигурност и спокойствие до голяма степен е предпоставка за своевременното правораздаване и за защитата на установения в страната правов ред, чрез вземане на решения, основани на закона и вътрешното им убеждение.

В максимална степен са постигнати очакваните резултати по отношение на въвеждането на ред и сигурност в съдебните сгради при провеждане на съдебния процес и административното обслужване на гражданите. През отчетният период, ефективно се организира и осъществява охраната на поетите под охрана съдебни сгради. Не са допуснати терористични актове, нападения и безредици на територията им.

Висока е степента на постигане на целта, свързана с бързото изолиране на лица, с влезли в сила присъда, както и предаването им в местата за лишаване от свобода, с цел прекъсване на тяхната престъпна дейност. Своевременното задържане на осъдения и предаването му в местата за лишаване от свобода до голяма степен е свързано с осъществяване на целите на индивидуалната и генерална превенция на престъпността.

В оптимална степен е постигната целта, свързана с бързото приключване на съдебните процеси, посредством призоваване и своевременно принудително довеждане на лица, участници в наказателно производство.

В максимална степен е постигната целта, свързана с привеждане на задържани лица от помещенията на затворите и следствените арести до органите на съдебната власт, при недопускане на нападения върху конвойните наряди за освобождаване на конвоирано лице, както и недопускане на бягства на задържани лица от конвойния наряд, изпълнение на съдебни поръчки по международни договори по екстрадиция и трансфер на лица, укриващи се от наказателно преследване. Не са допуснати нападения върху конвойните наряди за освобождаване на конвоирано лице.

През периода не са отчетени негативни въздействия върху застрашени/защитени лица. Осъществени са всички необходими мероприятия по взаимодействие на лицата със правоохранителните органи, както и със съдилищата.

Планираните мероприятия по интеграция в новата среда на защитените лица са изпълнявани съобразно изготвените програми за управление на риска индивидуално за всяко дело по защита, като успешно е завършен процеса по интеграция на лица по едно дело за защита.

След подписано двустранно споразумение БЗЗЛ изпълнява специална защита, съгласно чл. 26 и чл. 27 от ЗЗЛЗВНП. През четвърто тримесечие на 2022 г. се работи по подписване на още едно двустранно споразумение за съвместна дейност по линия на защита на свидетели.

За отчетния период оперативните, респективно стратегическата цели са постигнати в значителна степен. Изключение прави недостатъчния административен капацитет, свързан с функции на подпомагащата администрация. Проведоха се конкурсни процедури за попълване на щата на административните структури на Бюрото.

***Информация за наличността и качеството на данните***

Информацията е получена чрез анализ на извършените дейности и мероприятия за периода.

***Продукти/ услуги и постигнати резултати***

*Осигуряване на свидетели, подсъдими, обвиняеми*

Постигнати са в оптимална степен планираните резултати, а именно: изпълнение на разпореждания на органите на съдебната власт за призоваване на лица, за принудително водене на лица изпълнение разпореждания за привеждане в изпълнение на влезли в сила присъди и задържане на лица с мярка за неотклонение „Задържане под стража”.

С изпълнение на горепосочените мероприятия и мерки се подпомага в пълна степен дейността на съдебната система за ефективно и прозрачно правосъдие и издигане авторитета на съдебната система като цяло, като същевременно се подпомага целия сектор „Сигурност“ и затвърждава имиджа на дирекцията, като стабилен и предвидим партньор в борбата с престъпността.

*Защита на магистрати*

В максимална степен е осигурено опазването на сигурността, живота и здравето на съдии, прокурори и следователи, застрашени във връзка с изпълнение на служебните им задължения.

*Охрана на съдебните сгради*

Според моментната щатна численост добре са организирани охраната и опазването на обществения ред в поетите под охрана съдебни сгради и обекти, както и сигурността на органите на съдебната власт, при осъществяване на техните правомощия. Не са допуснати терористични актове и безредици.

*Конвоиране*

Отвеждането на задържаните лица от местата за лишаване от свобода до органите на съдебната власт, от едни места за лишаване от свобода до други такива, е извършено при спазване на изискванията на „Правила за условията и реда за осъществяване на конвойната дейност от служителите на ГД „Охрана” към МП, утвърдени със заповед № ЛС – 04 – 1228/14.07.2017 г. на министъра на правосъдието и Инструкция № И-1 от 30 септември 2022 г. за организацията и реда за осъществяване на конвойната дейност от Главна дирекция „Охрана”, обн., ДВ, бр. 80 от 7 Октомври 2022 г, като не са допуснати извънредни ситуации. Осъществявани са множество усилено строги конвои на особено опасни лица в т.ч. терористи и лица с доживотни присъди. Изпълнени са 14 конвоирания на обвиняеми и подсъдими с мярка за неотклонение задържане под стража при изключителни причини от личен и семеен характер, когато това е постановено от орган на съдебната власт.

Изпълнени са всички заявени съдебни поръчки по международни договори по екстрадиции и трансфери на лица, лица по Закона за екстрадицията и европейска заповед за арест (ЗЕЕЗА), Закона за признаване, изпълнение и изпращане на съдебни актове за налагане на наказание лишаване от свобода или на мерки, включващи лишаване от свобода и други международни договори.

Отчетено е максимално изпълнение на възложените преписки от органите на съдебната власт, допринесло за бързото приключване на съдебните дела. Не са допуснати инциденти. Спазени са напълно на правата на човека.

*Осигуряване на специална защита на застрашени/защитени лица.*

Осъществява се и се разширяване взаимодействието с органи на съдебната власт и правоохранителни органи за включване на лица, застрашени във връзка с наказателно производство в програмата за защита.

Осъществено е взаимодействие с държавни структури по събиране и анализиране на налична информация, с цел осигуряване на оптимална безопасност на лицата, организация на техния бит в условията на предоставена специална защита.

Изготвени са и са подписани двустранни споразумения с редица органи на изпълнителната власт, с цел осигуряване на своевременно и качествено взаимодействие при изпълнение на мерките от специалната защита.

Предприети са действия да осигуряване на финансова, психологическа, медицинска и правна подкрепа на лицата, по отношение на които се прилага специалната защита.

Осъществен е постоянен текущ контрол по изпълнение на сключените споразумения с лицата, с цел недопускане на възможности за ескалиране на заплахата срещу тях.

***Отчет на показателите за изпълнение на програмата (Приложение № 6)***

|  |  |  |
| --- | --- | --- |
| **Показатели за изпълнение на бюджетна програма -1400.01.03 "Охрана на съдебната власт"** | **Мерна единица** | **Целева стойност** |
| **Бюджет 2022 г.** | **Отчет 31.12.2022 г.** |
| 1. Поети под охрана съдебни сгради и обекти | бр. | 203 | 196 |
| % | 80 | 79 |
| 2. Максимална защита на съдии, прокурори и следователи, застрашени във връзка с изпълнение на служебните им задължения | бр. | 3 | 7 |
| % | 100 | 200 |
| 3. Защита на лица, застрашени във връзка с наказателни производства | бр. | 20 | 14 |
| 4. Изпълнение на призовавания, принудителни довеждания до орган на съдебната власт, изпълнение на влезли в сила присъди и мярка за неотклонение „задържане под стража” | бр. | 22 000 | 20 617 |
| % | 77 | 78 |
| 5. Конвоиране на територията на страната | бр. | 64 000 | 56 721 |
| % | 100 | 100 |
| 6. Изпълнение на съдебните поръчки по Европейска заповед за арест и по международни договори – екстрадиции и трансфери  | бр. | 500 | 367 |
| % | 95 | 100 |

*Поети под охрана съдебни сгради и обекти*

Общият брой на охраняваните сгради и обекти на съдебната власт, през отчетния период е 196, при планирани 203 за годината.

Планираната цел формално не е постигната, въпреки че има ръст на новопоетите под охрана сгради/обекти с един брой. На практика са разкрити пет нови поста в охранявани вече сгради/обекти, като два едносменни поста са трансформирани в двусменни. Намалял е общият брой на сградите, охранявани само с по един служител от 51 на 48. Като цяло е увеличен броят на служителите в страната, които са непосредствено ангажирани с охраната на сградите и обектите на съдебната власт, което е реална стъпка в посока повишаване на сигурността им. В този аспект е и високата степен на прецизиране на режима на проверка в сградата на Съдебна палата – Шумен, където от 01.03.2022 г. е въведен в експлоатация рентгенов апарат за проверка на багажи и пратки.

Недостатъчният числен състав не позволява дирекцията да поеме охраната на всичките 248 подлежащи на охрана сгради и обекти на съдебната власт (административни съдилища, районни съдилища и прокуратури, териториално-следствени отдели), както и изпълнение на функциите в пълен обем. Поради тази причина, в част от районните съдилища и прокуратури, присъствието на служители от областните звена „Охрана” е сведено до минимум и се осигурява единствено пропускателен режим, но не и вътрешният ред в обекта.

Въведената в експлоатация в 135 обекта „Единна система за електронна сигурност на съдебните сгради – интеграционната платформа (по финализиран проект по Програма ФАР – BG2006/018-343.07.01, компонент ІV-2) се поддържа успешно, като се осигурява устойчивото ѝ развитие и надграждане.

През 2022 г. в сградите и обектите на съдебната власт, охранявани от ГД „Охрана“ са допуснати три инцидента. По два от случаите има задържани лица. Предприети са мерки за недопускане на повторни посегателства върху сградите и обектите на съдебната власт.

*Максимална защита на съдии, прокурори и следователи, застрашени във връзка с изпълнение на служебните им задължения*

През отчетния период е осигурена личната физическа охрана на жилища на 7 лица. Служителите на ГД „Охрана“ ежедневно провеждат мероприятия по охрана на магистратите на територията на сградите и обектите на съдебната власт.

*Изпълнение на призовавания, принудителни довеждания до орган на съдебната власт, изпълнение на влезли в* *сила присъди и мярка неотклонение „задържане под стража”*

Общият брой на заявените преписки по оказано съдействие по призоваване, принудителни довеждания и задържания на лица за периода 01.01. – 31.12.2022 г. е 20 617, а изпълнените са 16 102, или налице е 78 % изпълнение.

Недостигът на човешки ресурс води до невъзможност за обособяване на специализирани групи, работещи по това направление и подобряване качеството на изпълнение.

*Съотношение на възложени и изпълнени конвои на територията на страната*

Реализирано е 100% изпълнение на възложените дейности по конвоиране. През отчетния период са конвоирани 56 721 задържани лица.

Работата през посочения период се осъществяваше под влиянието на ограниченията, свързани с пандемията от COVID-19. Макар и в страната да имаше моменти на драстични ограничения и прекъсване на работни процеси, то дейностите по призоваване, принудително довеждане и конвоиране не бяха спрени. Предприетите мерки от страна на Главна дирекция „Охрана“ доведоха до изпълнение на всички възложени през посочения период задачи от орган на съдебната власт.

Заложените показатели са в рамките на прогнозираните за периода.

*Изпълнение на съдебните поръчки по международни договори по екстрадиции и трансфери на лица*

Заявените екстрадиции и трансфери от Република България за други държави и от други държави са 100 % изпълнени. Ефектът, постигнат от извършените без допуснати грешки ЕЗА, екстрадиции и трансфери, е приносът на ГД „Охрана” към международния авторитет на страната. Главна дирекция „Охрана” изпълнява самостоятелно последната фаза по реализирането на процедури по Закона за екстрадицията и Европейската заповед за арест, екстрадиции и трансфери и от други държави за Република България, с което е постигнат и икономически ефект, като са намалени разходите за командироване на служители в чужбина.

При планирани 500 екстрадиции на задържани лица и трансфери на осъдени лица за 2022 год., през отчетния период са осъществени 367 бр. (от други държави за България - 185 и от България за други държави – 182).

От началото на 2022 г. отново силно влияние върху броя на заявените и изпълнени екстрадиционни процедури оказва пандемичната обстановка в световен мащаб и ограниченията свързани с нея, а именно намалени или анулирани самолетни полети и в тази връзка невъзможност за получаване на разрешение за транзитно преминаване през трети държави. В условията на пандемия са положени максимални усилия за безопасното и ефективно изпълнение на поставените задачи.

Дейността на ГД „Охрана” е свързана с:

- осигуряване пълно и надеждно функциониране на съдебната власт за успешно пресичане и ограничаване на организираната, тежката и общата престъпност; предотвратяване на терористични актове;

- повишаване индивидуалната сигурност на гражданите; възвръщане на доверието им към правовия ред в държавата;

- запазване на позитивния международен имидж на Правителството на Република България пред партньорите от Европейския съюз, останалите международни партньори и организации като Европол, Интерпол, Маршалската служба на САЩ и други чуждестранни структури;

- утвърждаване на Република България като надежден съюзник и партньор в сектора за сигурност в рамките на Европейския съвет и други държави извън съюза.

***Отчет на разходите по програмата с разпределение на ведомствени и администрирани разходи (Приложение № 7)***

|  |  |  |  |  |
| --- | --- | --- | --- | --- |
| **№** | **1400.01.03 Бюджетна програма “Охрана на съдебната власт ”** | **Закон** | **Уточнен план** | **Отчет към 31.12.2022 г.** |
| **І.** | **Общо ведомствени разходи:** | **83 295 700** | **84 507 570** | **83 987 001** |
|   |  Персонал | 74 707 900 | 76 590 811 | 76 118 165 |
|   |  Издръжка | 6 755 300 | 6 074 459 | 6 030 793 |
|   |  Капиталови разходи | 1 832 500 | 1 842 300 | 1 838 043 |
| **1** | **Ведомствени разходи по бюджета на ПРБ:** | **83 295 700** | **84 507 570** | **83 987 001** |
|   |  Персонал | 74 707 900 | 76 590 811 | 76 118 165 |
|   |  Издръжка | 6 755 300 | 6 074 459 | 6 030 793 |
|   |  Капиталови разходи | 1 832 500 | 1 842 300 | 1 838 043 |
| **2** | **Ведомствени разходи по други бюджети, сметки за средства от ЕС и чужди средства** | **0** | **0** | **0** |
| **ІІ.** | **Администрирани разходни показатели по бюджета**  | **548 500** | **143 500** | **142 795** |
|   | Издръжка - за изпълнение на дейности по Закона за екстрадицията и Европейската заповед за арест | 328 500 | 140 500 | 140 344 |
|   | Издръжка за дейности по Закон за признаване, изпълнение и изпращане на съдебни актове за налагане на наказание лишаване от свобода или мерки, включващи лишаване от свобода | 220 000 | 3 000 | 2 451 |
| **ІІІ.** | **Администрирани разходни показатели по други бюджети, сметки за средства от ЕС и чужди средства** | **0** | **0** | **0** |
|  | **Общо администрирани разходи (ІІ.+ІІІ.):** | **548 500** | **143 500** | **142 795** |
|   |   |   |   |   |
|  | **Общо разходи по бюджета (І.1+ІІ.):** | **83 844 200** | **84 651 070** | **84 129 796** |
|   |   |   |   |   |
|  | **Общо разходи (І.+ІІ.+ІІІ.):** | **83 844 200** | **84 651 070** | **84 129 796** |
|   | Численост на щатния персонал | 1 661 | 1 661 | 1 618 |

**ПРЕГЛЕД НА ИЗПЪЛНЕНИЕТО НА**

**Програма „равен достъп до правосъдие”**

***Цел на програмата***

Защита правата и законовите интереси на гражданите при гарантиране на равен достъп на лицата до правосъдие, чрез осигуряване и предоставяне на ефективна правна помощ.

***Организационни структури, участващи в програмата***

Програмата се реализира от **Националното бюро за правна помощ** (НБПП), второстепенен разпоредител с бюджет към министъра на правосъдието, съвместно с адвокатските съвети.

***Отговорност за изпълнението на програмата***

Изпълнението на целите на програма „Равен достъп до правосъдие” е отговорност на ресорния заместник-министър, председателя на НБПП и адвокатските съвети.

***Отчет на показателите за изпълнение на програмата (Приложение № 6)***

|  |  |  |
| --- | --- | --- |
| **Бюджетна програма “Равен достъп до правосъдие”*****Показатели за изпълнение*** | **Мерна единица** | **Целева стойност** |
| **Бюджет 2022 г.** | **Отчет 31.12.2022 г.** |
| Осигуряване на служебна защита на граждани с право на безплатна правна помощ по чл.22 ал.1 от ЗПП | бр. | 250 | 3 631 |
| Осигуряване на първична правна помощ - консултации, подготовка на документи, правни съвети - НТППП, РЦК | бр. | 2 600 | 5 066 |
| Осигуряване на правна помощ при задържане | бр. | 20 | 43 |
| Осигуряване на правна помощ по силата на закон- процесуално представителство по чл. 21 т. 3 от ЗПП | бр. | 30 000 | 28 683 |
| Разработени проекти за промени в нормативната база и на вътрешни правила | бр. | 2 | 6 |
| Адвокати предоставящи служебни защити вписани в Националния регистър | бр. | 6 000 | 6 324 |
| Извършени проверки – планови и по сигнал | бр. | 5 | 9 |
| Провеждане на информационни кампании за популяризиране на системата за правна помощ – изработка на информационни материали  | бр. | 2 000 | 2 000 |
| Провеждане на обучения за подобряване квалификацията на адвокатите, предоставящи правна помощ – бр. АК | бр. | 5 | 5 |

* *осигуряване на служебна защита на граждани с право на безплатна правна помощ*

До 31.12.2022 г. с решение на председателя на НБПП е предоставена безплатна правна помощ общо на 37 423 лица.

В това число са включени 233 броя решения за предоставяне на безплатна правна помощ на лица по чл.22 ал.1 от ЗПП; 16 броя решения за предоставяне на безплатна правна помощ на лица по Регламент /ЕО/4/2009г. и по Директива 2003/8/; 3382 броя решения за предоставяне на безплатна правна помощ на чужди граждани, търсещи или получили международна закрила, попадащи в уязвима група по смисъла на §1, т.17 от ДР на ЗУБ.

Изпълнението на показателя е над 100% спрямо годишно заложените показатели, поради увеличения брой на непридружени малолетни и непълнолетни чужди граждани, търсещи или получили международна закрила, за които са постъпили искания от ДАБ по реда на чл.25 от ЗУБ и с решения на председателя на НБПП са назначени адвокати за техни представители.

* *осигуряване на правна помощ – консултации и правни съвети по НТПП и РЦК към адвокатските колегии -* чрез национален телефон за правна помощ и регионални центрове за консултиране към адвокатските колегии са предоставени консултации на основание чл. 22, т.1 и т.2 и чл.25, ал.3 от ЗПП на 5066 граждани. Изпълнението на показателя е над 100 % спрямо годишно заложените показатели.
* *осигуряване на правна помощ по чл.21, т.3 от ЗПП –* на 28 683 граждани е предоставена правна помощ от НБПП, разследващи органи и съда за процесуално представителство по образувани граждански, наказателни и административни производства.
* *осигуряване на правна помощ при задържане –* на 17 лица.
* *разработени проекти за промени в нормативната база, методически указания и документи*

За 2022 г. НБПП, във връзка с подобряване работата на адвокатите, предоставящи правна помощ, бяха разработени следните указания:

- Указания за предоставянето на безплатна правна помощ - консултация и подготовка на документи на лица, пристигащи от Украйна със статут на временна закрила и отчетна форма, приети с Решение № 95 на НБПП от 07.03.2022 г.;

- Указания за определяне и назначаване на резервни защитници в наказателното производство, приети с Решение № 175 от 30.03.2022 г.;

- Указания за оценка на работата на адвокатите, предоставящи правна помощ и определяне на адвокатското възнаграждение, ведно с единни стандарти за качеството на предоставената правна помощ, приети с Решение № 174 на НБПП, в заседание, проведено на 30.03.2022 г.;

- Указания за реда и условията за представителство от адвокат на лица по чл.25 от Закона за убежището и бежанците и за отчитане и заплащане на осъществената от адвоката дейност, приети с Решение № 341 на НБПП от 02.11.2022 г.;

- Указания за реда и условията, при които адвокатите могат да предоставят правни консултации на лица, пострадали от домашно насилие извън Регионалните центрове за консултиране и отчетна форма, приети с Решение № 342 на НБПП от 02.11.2022 г.

Във връзка с изпълнение на т.2.Г.1 б.“Г“ т.2 на приетия Национален план за възстановяване и устойчивост на Република България се изготви предложение ЗИД на ЗПП.

 Предложеният ЗИД на ЗПП е в изпълнение на препоръките и посочените предизвикателства, съдържащи се в Доклада на Европейската комисия от 30 септември 2020 г. относно върховенството на закона за 2020 г. - за понижаване на прага за достъп до правна помощ. Подобряване на достъпа до правосъдие.

* *Адвокати, предоставящи служебни защити*

Дейността на бюрото по актуализация на Националния регистър за правна помощ се изразява в осъществени процедури по вписване, отписване и заличаване на адвокати. За отчетния период общия брой на действащите адвокати е 6 324.

* *Извършени проверки - планови и по сигнали и жалби*

През отчетния период са извършени общо 9 проверки по прилагането на ЗПП. Извършена е планова проверка в АС Пловдив, АС Търговище и АС Шумен за изпълнение на функциите им по чл.18 от ЗПрП. Изготви се доклад с дадени препоръки. По сигнали на граждани и съдилища срещу служебни защитници, съвместно с адвокатските съвети са извършени 4 броя проверки.

* *Провеждане на обучения за подобряване квалификацията на адвокатите, предоставящи правна помощ - бр. колегии*

През отчетния период са проведени 5 обучения на служебни защитници по бежанско право на тема „Практически аспекти на бежанското право: да помогнем на човека в беда“ .

***Продукти/ услуги, предоставяни от програмата:***

Ведомствените разходи са за предоставяне на контрол на правната помощ. Контролът включва: текущ контрол върху отчетите на служебните защитници, планови проверки върху дейността на адвокатските съвети във връзка с изпълнението на функциите им по чл.18 от ЗПП и контрол по сигнали от органите от системата за правна помощ и жалби от граждани.

През отчетния период НБПП продължава изпълнението на проект „Подобряване на достъпа до правосъдие на лица, живеещи под прага на бедност със специален фокус върху жени, деца и ромската общност“, финансиран от Норвежкия финансов механизъм. До 31.12.2022 г. извършените разходи по проекта възлизат общо на 266 110 лв.

Отчетените администрирани разходи са за адвокатски хонорари, определени съгласно Наредба за заплащането на правната помощ, включително и изплатени хонорари за предоставени консултации в РЦК и НТПП, изплатени суми за командировки на адвокати предоставящи правна помощ и възнаграждения на адвокатските съвети за осъществената дейност по администриране на правната помощ.

През отчетния период общо 37 423 лица са получили правна помощ, от които 28 683 лица са получили правна помощ за процесуално представителство, 5066 лица са получили консултации и правни съвети и 3631 лица достъп до правна помощ с решение на председателя на НБПП. Изпълнението на показателя е 100 % спрямо заложената годишна целева стойност.

За отчетния период е изпълнена основната цел по ЗПП, относно предоставяне на безплатна правна помощ на граждани, отговарящи на изискванията на закона по тяхна молба, по преценка и искане на органите по чл. 25 от ЗПП, както и в случаите, когато интересите на правосъдието налагат това.

Постигнат е пълен времеви синхрон между постъпването на отчетите за осъществената правна помощ от адвокатите и изплащане на възнагражденията. Незабавно след постъпване на искания от Държавна агенция за бежанците при МС председателя на Националното бюро за правна помощ издава решения за определяне и назначаване на представители на непридружени малолетни/непълнолетни чужденци, търсещи международна закрила по реда на чл. 25 от ЗУБ.

В края на месец февруари, след началото на войната между Русия и Украйна, НБПП предприе мерки за разширяване на дейността на адвокатските съвети по предоставяне на безплатна правна помощ на разселените лица от Украйна. Във връзка с това бяха издадени конкретни указания, приети с решение на НБПП от 07.03.2022 г., които са препратени до всички адвокатски колегии.

На официалния сайт на НБПП бе създаден отделен модул „Информация за правна помощ за граждани, пристигащи от Украйна“, с всички контакти за предоставяне на информация и консултация от адвокати.

За отчетния период НБПП съвместно с БХК обучи адвокати по бежанско право и правата на изселените лица, получили мярка за временна закрила, съгласно Директива на съвета 2001/55/ ЕС от 20 юли 2001 г. и Решение № 144 от 10.03.2022 г. на МС за предоставяне на временна закрила на разселени лица от Украйна и за изменение на Националния план за действие при временна закрила в Република България.

***Отчет на разходите по програмата с разпределение на ведомствени и администрирани разходи (Приложение № 7)***

|  |  |  |  |  |
| --- | --- | --- | --- | --- |
| **№** | **1400.01.04 Бюджетна програма “Равен достъп до правосъдие”** | **Закон** | **Уточнен план** | **Отчет 31.12.2022 г.** |
| **І.** | **Общо ведомствени разходи:** | **836 600** | **1 163 600** | **873 447** |
|   |  Персонал | 673 500 | 678 321 | 662 962 |
|   |  Издръжка | 158 100 | 465 279 | 193 057 |
|   |  Капиталови разходи | 5 000 | 20 000 | 17 428 |
| **1** | **Ведомствени разходи по бюджета на ПРБ:** | **836 600** | **1 163 600** | **873 447** |
|   |  Персонал | 673 500 | 678 321 | 662 962 |
|   |  Издръжка | 158 100 | 465 279 | 193 057 |
|   |  Капиталови разходи | 5 000 | 20 000 | 17 428 |
| **2** | **Ведомствени разходи по други бюджети, сметки за средства от ЕС и чужди средства** | **0** | **0** | **0** |
| **ІІ.** | **Администрирани разходни показатели по бюджета**  | **9 357 000** | **9 680 000** | **9 679 739** |
|   | Издръжка по Закона за правната помощ | 9 357 000 | 9 680 000 | 9 679 739 |
| **ІІІ.** | **Администрирани разходни показатели по други бюджети, сметки за средства от ЕС и чужди средства** | **0** | **0** | **266 110** |
|   |  Персонал |   |   | 250 190 |
|   |  Издръжка |   |   | 15 920 |
|   |  Капиталови разходи |   |   |  |
|   | От тях за: \*  |   |   |   |
|  2.1 | 1.Оперативна програма "Добро управление" |   |   |   |
|  2.2 | 2. Други международни програми  |   |   | 266 110 |
|  2.3 | 3. Други европейски средства |   |   |  |
|  | **Общо администрирани разходи (ІІ.+ІІІ.):** | **9 357 000** | **9 680 000** | **9 945 849** |
|   |   |   |   |   |
|  | **Общо разходи по бюджета (І.1+ІІ.):** | **10 193 600** | **10 843 600** | **10 553 186** |
|   |   |   |   |   |
|  | **Общо разходи (І.+ІІ.+ІІІ.):** | **10 193 600** | **10 843 600** | **10 819 296** |
|   | Численост на щатния персонал | 23 | 23 | 23 |

**ПРЕГЛЕД НА ИЗПЪЛНЕНИЕТО НА**

**ПОЛИТИКА В ОБЛАСТТА НА ИЗПЪЛНЕНИЕ НА НАКАЗАНИЯТА**

 Политиката по изпълнение на наказанията осигурява защитата на обществото от правонарушителите, тяхната ресоциализация и социалната им рехабилитация. Усилията са насочени към усъвършенстване и демократизиране на институциите на наказателно-изпълнителната система, като необходима предпоставка за хуманно третиране на закононарушителите и гаранция за спазването на правата на човека.

Политиката в наказателно**-**изпълнителната дейност цели утвърждаването на съвременен модел на управление и развитие на пенитенциарната система, в съответствие с международните минимални стандарти, приети за местата за задържане и Европейските правила за затворите.

Дейностите за реализиране на политиката се изпълняват от Главна дирекция „Изпълнение на наказанията“ (ГДИН).

***Стратегически цели***

* Реформиране на пенитенциарната система и хуманизиране изпълнението на наказанията

 Осъществяването на тази стратегическа цел е част от процеса на реформиране на пенитенциарната система и отразява намеренията на Министерството на правосъдието за провеждане на последователна и цялостна политика в наказателно-изпълнителната област, с акцентирането на вниманието и усилията върху подобряване условията на бит и живот в българските пенитенциарни институции и привеждането им в съответствие с международните минимални стандарти за третиране в местата за задържане и европейските правила за затворите.

* Ефективно и ефикасно управление и изпълнение на подписаните договори по европейски програми и проекти и засилване на международното сътрудничество

Между Министерство на правосъдието, в качеството му на Програмен оператор по програма „Правосъдие“, Програмна област 19 „Корекционни услуги и предварително задържане“ на Норвежки Финансов Механизъм 2014 – 2021, и Главна дирекция „Изпълнение на наказанията“ има сключени три договора за предоставяне на безвъзмездна финансова помощ както следва:

* „Повишаване капацитета на персонала в затворите, изграждане на пилотен затвор свързан с учебен център за подобряване на рехабилитацията на правонарушителите“ в размер на 41 639 620,70 лева за срок от 48 месеца;
* „Осигуряване на сигурна и безопасна материална среда в затворите и арестите“ в размер на 12 849 803,10 лева за срок от 48 месеца;
* „Засилване на прилагането на алтернативните мерки на лишаването от свобода“ в размер на 2 151 413 лева за срок от 48 месеца.
* Организационно развитие и укрепване на административния капацитет, осигуряващ изпълненията на наказанията.

 През отчетния период са проведени курсове дистанционно и присъствено в териториалните служби за първоначално професионално обучение на служители от затворите и арестите.

 - Осъвременяване и модернизиране на концепцията за обучение на персонал и изграждане на организация базирана на познанието, професионална етика и ценности

 - Подобряване на рехабилитацията на лишените от свобода и засилване на техните социални компетентности за намаляване на рецидива.

 През отчетния период се акцентира върху създаването на условия и търсенето на възможности за увеличаване на обема на реализираните културно-масови, информационни и спортни дейности, като алтернатива на понижената трудова ангажираност на лишените от свобода и осмисляне на свободното им време.

***Оперативни цели***

*Подобряване на жилищно-битовите условия в затворите и следствените арести*

По проект № 93-00-27/29.01.2020 г „Осигуряване на сигурна и безопасна материална среда в затворите и арестите“ се осъществяват следните дейности:

- Дейност 2 „Реконструкция на затворническо общежитие от открит тип „Хеброс“ с обособяване на преходно отделение (half way house) и подобряване на материалните условията в корпуса на затвора гр. Пловдив-- избран изпълнител, предстои сключване на договор.;

- Дейност 3 „Реновиране на затворническо общежитие от открит тип „Самораново” към затвора Бобов дол с обособяване на преходно отделение (half way house), и изграждане на арест- сключен договор за СМР и е открита строителната площадка;

- Дейност 4 "Преустройство и смяна на предназначението на сграда предназначена за преместване на затворническо общежитие от открит тип "Керамична фабрика" към затвора гр. Враца - сключен договор № 712/20.01.2022 г. с Билдинг ТД ЕООД за изпълнение на СМР ;

- Дейност 5 "Преустройство и смяна на предназначението на сграда за обособяване на арест и пробационна служба в гр. Петрич. Сключен е договор за изпълнение на СМР и е открита строителната площадка,

- Дейност 6 „Реконструкция на затворническо общежитие „Строител“ към затвора гр. Бургас с обособяване на преходно отделение (half way house)“ сключен договор за СМР и открита строителна площадка.

По договор с № 93-00-26/29.01.2020 г. и сключено допълнително споразумение 1 с рег. № 93-00-26/20/19.11.2021г. към цитирания договор на Главна дирекция „Изпълнение на наказанията“, като Бенефициент по проект с наименование „Повишаване капацитета на персонала в затворите, изграждане на пилотен затвор свързан с учебен център за подобряване на рехабилитацията на правонарушителите“, са постигнати следните резултати:

- Разработен и приет идеен и инвестиционен проект за изграждане на пилотен затвор свързан с учебен център и преходно отделение (half way house);

- Изграждане на пилотен затвор свързан с център за обучение на персонала и изграждане на преходно отделение (Half way house) - сключен договор с изпълнител.

*Повишаване на сигурността на затворите и следствените арести с внедряването на съвременни и модерни технически средства за наблюдение и контрол, охрана и управление*

Поддържането на сигурността в затворите и надеждността при охраната на осъдените е един от приоритетите в работата на ръководството на ГДИН. Полагат се усилия за нормалното функциониране на системите за видеонаблюдение и контрол в местата за лишаване от свобода, чрез които се предотвратяват и разкриват опитите за внасяне на неразрешени вещи. Осъществява се постоянен контрол на използването и правилното съхранение на числящото се оръжие, боеприпаси, технически съоръжения и помощни средства.

Надзорно-охранителният състав е основната сила, на която се разчита при осъществяване на реда и дисциплината сред лишените от свобода. Охраната и надзора на лишените от свобода/задържани лица продължава да се осъществява при 8, 12 или 24 часов график на дежурства, съгласно изискванията на чл. 301, ал. 3 от ППЗИНЗС. По този начин е постигната оптимална плътност и ангажираност на служителите от състава за осигуряване сигурността на затворите.

Други приоритети са: осъществяването на общото ръководство и контрол към усъвършенстване на придобитите вече знания, практически умения и навици по носенето на постовата и конвойна служба от служителите от надзорно-охранителния състав; пресичането и ликвидирането на корупционни практики, предотвратяването, пресичането и ликвидирането на опитите за нарушения и престъпления; осигуряването на реда и дисциплината, както и на защитата, безопасността и сигурността на настанените правонарушители, на служителите и на имуществото.

*По-интензивно прилагане на програмите за обществено въздействие в пробационните служби*

Основни приоритети в работата на пробационните служби към ОСИН са: повишаване професионалната подготовка на пробационните служители за по-нататъшното им специализиране в изпълнение на отделните пробационни мерки; контрол на осъдените при изпълнение на пробационните мерки; повишаване качеството на индивидуалната работа; разширяване обхвата на прилаганите програми за обществено въздействие и увеличаване на броя на участниците в тях; засилено прилагане на разработените и утвърдени от ГДИН методически указания и програми за обществено въздействие, утвърждаване на работата с високорисковите и непълнолетни правонарушители, оптимизиране на системата за супервизия и контрол на служителите.

В работата на пробационните служби се прилагат няколко програми за обществено въздействие за правонарушители:

Програма „Умения за мислене” предоставя на правонарушителите някои основни умения за решаване на проблеми. Тя обаче не е предназначена да даде решение за спиране на правонарушенията, а дава основа, на базата на която правонарушителя може да усвои други нови умения.

Целите на програмата, са свързани с:

* Разрешаване на междуличностни проблеми;
* Самоконтрол;
* Себеопознаване;
* Творческо мислене.

Задачата на програмата е да обучи тези умения чрез използване на стъпките за разрешаване на проблеми. Тя предоставя стъпките една по една и завършва със занятия, насочени към обединяването им в подробен анализ на правонарушението. АВС модела, вътрешния диалог и заместителният вътрешен диалог са идеи, които се използват в продължение на цялата програма. Характера на занятията е насочен към развиване на умения и упражняването им.

Формите, чрез които могат да бъдат реализирани целите и задачите на програмата са индивидуална и групова. Груповата работа е добър начин за обучаване в определени умения, тъй като при нея правонарушителите могат да се учат един от друг.

Тази програма може широко да се прилага по отношение на всички правонарушители, тъй като е базова и обхваща почти всички профили правонарушители. Ангажимент на ръководителя е да създава условия за повишаване на информираността на правонарушителите по отношение на обхвата и съдържанието им и да съдейства да се изготвят информационни брошури, които се предоставят на осъдените на пробация за запознаването им с основните цели на програмата, към кого е ориентирана тя, начина на провеждане, възможностите, които предоставя и промените, които цели.

При прилагането на програмите за обществено въздействие началникът на сектора трябва да следи дали се спазват националните изисквания за прилагане на програми, разработени в рамките на туининг проект „Укрепване устойчивостта и ролята на пробационната служба в България“.

 Сред съществуващите програми за обществено въздействие за правонарушители се очертават няколко, с които пробационните служители са запознати в най-голяма степен.

Посочените като познати програми за обществено въздействие са и тези, които пробационните служители най-често реализират в хода на своята работа или към които най-често насочват осъдени на пробация.

Интерес представлява фактът, че много по-голям дял от пробационните служители са прилагали програмите за обществено въздействие в индивидуална, отколкото в групова форма, като тази разлика е особено отчетлива при програмите за умения за мислене, шофиране след употреба на алкохол, овладяване на гнева, ограмотяване. Изключение прави програмата за насърчаване на толерантността, за която 18,7% от пробационните служители сочат, че са я прилагали в група, а 15,3% - в индивидуална форма.

*Усъвършенстване на система за електронен мониторинг по отношение на осъдените на пробация, лишените от свобода и лица с наложена мярка за неотклонение „Домашен арест“*

 Чрез увеличаване броя на правонарушителите, поставени под електронен мониторинг чрез Системата за електронно наблюдение /СЕН/, като способ за контрол върху поведението на осъдени на пробация, лишени от свобода и лица с наложена мярка за неотклонение „Домашен арест“, се разширява и оптимизира прилагането на алтернативните мерки на лишаването от свобода в съответствие с европейските стандарти за внедряването на електронния мониторинг.

 През отчетния период е увеличен броят на лицата поставени под електронно наблюдение. Това се дължи, както на увеличаване броя на лицата, поставени под „Домашен арест“ с електронно наблюдение, така и на разширяване приложното поле на института спрямо лишените от свобода, настанени в затворнически общежития от открит тип, които имат разрешение да работят и нощуват на работните обекти извън охраняемата зона на общежитието. Посочените тенденции ясно показват значимостта на електронното наблюдение в наказателно-изпълнителната система и неговата икономическа и социална ефективност при прилагането му като алтернатива на рестриктивните мерки при третирането на правонарушителите.

Към 31.12.2022 г. под електронно наблюдение са поставени 344 лица, като от тях броят на лицата с МНО „Домашен Арест“, спрямо които е било приложено електронно наблюдение е 311. Броят на лицата, лишени от свобода /ЛОС/, изтърпяващи наказание в затворническо общежитие, спрямо които е било приложено електронно наблюдение е 27 и лица с наложени пробационни мерки – задължителна регистрация по настоящ адрес или ограничение в свободното придвижване, спрямо които е било приложено електронно наблюдение – общо 6 осъдени лица.

***Отчет на показателите за полза/ефект (Приложение №5)***

|  |  |  |  |
| --- | --- | --- | --- |
| **Област на политика „Изпълнения на наказанията”** | **Мерна единица**  | **Целева стойност** | **Отчет 31.12.2022 г.** |
| ***Показатели за полза/ефект*** |
| 1. Брой на лишените от свобода | Бр. | 7500 | 5580 |
| 2.Брой на осъдените на пробация | Бр. | 4600 | 3461 |
| 3.Съотношение между броя на рецидивите спрямо общия брой на лишените от свобода | % | 40 |  33 |
| 4.Жилищна площ на 1 лишен от свобода | м**2** | 4 | 4 |
| 5.Времетраене на престоя на задържаните в следствените арести | човекодни | 395 000 | 319 897 |

През отчетния период се отчита запазване на броя на осъдените на пробация и тенденция за преобладаване на осъдените лица с краткосрочни присъди.

През последните години се наблюдава тенденция към намаляване на общия брой на лишените от свобода.

През отчетния период съотношението между броя на рецидивите и общия брой на правонарушителите е относително близко на плановите параметри. За това допринасят широкият спектър от ресоциализационните мероприятия в местата за лишаване от свобода в условията на пандемична обстановка и успешно провежданите програми за обществено въздействие върху осъдените, с които се подпомага ограничаването на криминалната активност в обществото и ангажирането на осъдените на пробация в позитивни дейности. Сравнявайки данните от отчетния период с тези от предходните година се забелязва намаляване в общия брой на задържаните лица, а именно:

- при общ брой задържани лица 12 619 за 2018 г. – 347 031 човекодни.

- при общ брой задържани лица 11 579 за 2019 г. – 367 943 човекодни.

- при общ брой задържани лица 10 683 за 2020 г. – 379 712 човекодни.

- при общ брой задържани лица 10 795 за 2021 г. – 317 805 човекодни.

- при общ брой задържани лица 11 308 за 2022 г. – 319 897 човекодни.

**ПРЕГЛЕД НА ИЗПЪЛНЕНИЕТО НА**

**Програма „затвори - изолация на правонарушителите”**

***Цели на програмата***

1. Повишаване на сигурността на затворите чрез внедряването на съвременни технически средства за контрол, охрана и управление
2. Увеличаване на жилищната площ на всеки лишен от свобода до 4 квадратни метра
3. Повишаване на издръжката на лишените от свобода
4. Промени в законодателната уредба на изпълнението на наказанията, с оглед създаване условия за хуманно третиране на правонарушителите
5. Социални дейности и възпитателна работа в затворите

***Отговорност за изпълнение на програмата***

Отговорни за изпълнение на програма “Затвори – изолация на правонарушителите” са ресорният заместник-министър и Главна дирекция „Изпълнение на наказанията“.

***Постигнати резултати и изпълнени дейности***

*Повишаване на сигурността на затворите чрез внедряването на съвременни и модерни технически средства за наблюдение и контрол, охрана и управление*

 Надзорно-охранителният състав е основната сила, на която се разчита при осъществяване на реда и дисциплината сред лишените от свобода. С поддържаната организация на работа, НОС осъществява контрол над всички лица, вещи и предмети, влизащи в МЛС през контролно-пропускателните пунктове, както и контрол по време на провеждане на редовните свиждания и други мероприятия, касаещи правното положение на лишените от свобода. Във всички затвори свижданията се контролират допълнително и чрез системите за видеонаблюдение. Нормалното и безаварийното функциониране на надзорно-охранителната техника е гарант за поддържане на високо ниво на сигурност в местата за лишаване от свобода, недопускане на нарушения и бягства, както и за осигуряване на реда и режима на лишените от свобода. Техниката се поддържа в изправност и в добро състояние, въпреки морално остарялата концепция на повечето съоръжения и системи. С наличните финансови средства се извършват частични ремонти и профилактика, като се закупуват резервни части за ремонт на дефектиралите устройства на отделните системи за сигурност. През отчетния период охраната и надзора на лишените от свобода в затворите продължи да се осъществява при 8, 12 или 24 часов график на дежурства, съгласно изискванията на чл. 301, ал. 3 от ППЗИНЗС. По този начин беше постигната оптимална плътност и ангажираност на служителите от състава за осигуряване сигурността на затворите.

 *Увеличаване на жилищната площ на всеки лишен от свобода до 4 квадратни метра*

Засега е преодоляна пренаселеността и се осигурява приблизително около 4 кв. м. жилищна площ на един лишен от свобода. Евентуалното частично регулиране на затворническата популация и ограничаване пренаселеността в затворите на този етап е донякъде възможно само чрез по-мащабното прилагане на пробацията като наказателна мярка и разширяване приложното поле на условно-предсрочното освобождаване.

*Повишаване на издръжката на лишените от свобода*

Бюджетната рамка на ГДИН, като второстепенен разпоредител с бюджет към министъра на правосъдието, в частта „издръжка” не позволява да се задоволят изцяло потребностите на местата за лишаване от свобода.

За осигуряване на нужните финансови ресурси в бюджета на ГДИН и териториалните ѝ служби е необходимо бюджетните средства за издръжка на местата за лишаване от свобода да се утвърждават въз основа на остойностените нормативи за облекло, постелни принадлежности, храна, перилни и миещи препарати и други, полагащи се на едно лице, изтърпяващо наказание лишаване от свобода, съгласно Наредбата за утвърждаване на стандарти за издръжката на 1 лишен от свобода.

*Промени в законодателната уредба на изпълнението на наказанията, с оглед създаване условия за хуманно третиране на правонарушителите.*

През отчетения период работи създадената със заповед на министъра на правосъдието работна група за предлагане на изменения и допълнения в ЗИНЗС, въз основа на направената оценка на въздействието от последните законодателни изменения. Това обстоятелство не се отрази съществено при работата с правонарушителите, тъй като за осигуряване на условия за хуманното им третиране са предприемани действия по изменения и допълнения на подзаконови нормативни и административни актове, регулиращи наказателно-изпълнителната дейност.

*Социални дейности и възпитателна работа в затворите*

През периода 01.01.2022 г. до 31.12.2022 г. приоритет в дейностите в сектор „Социална дейност и възпитателна работа” при Главна Дирекция „Изпълнение на наказанията” беше утвърждаване на постигнатите резултати и подобряване ефективността на социално-възпитателната дейност в местата за лишаване от свобода, в условията на усложнената епидемична обстановка в страната. Спецификата на работа е свързана с предоставяне на лишените от свобода на практически инструменти за социално интегриране, които да са приложими в обществото, утвърждаване на модели и практики за третиране на осъдените, гарантиращи човешките им права и създаване на условия за правилно осмисляне на престоя им в затвора.

По отношение на превенцията, свързана с рисковото поведение и суицидните опити сред осъдените, активно се прилага изготвеното методическо пособие за диагностика, превенция и работа с тази група лица..

Повишаването на здравната култура продължава да е приоритет в дейностите по отношение на лишените от свобода. По места регулярно се провеждат здравно-образователни мероприятия, свързани с превенция и намаляване риска от заболявания, вследствие употребата на наркотици, занижената хигиена и респираторни инфекции.

Спортната дейност е друг съществен фактор, който осмисля заетостта и свободното време на лишените от свобода, като ограничава участието им в субкултурални дейности. Отборните инициативи формират у лишените от свобода умения за екипно взаимодействие, тренират самоконтрола и вентилират натрупаното напрежение, тревожност и агресия, развиват физическата им култура.

Въпреки предлаганите социално-възпитателни, културни, художествени, спортни и други мероприятия, целящи осмисляне на времето прекарано в МЛС, осезаемо се чувства липсата на трудово ангажиране на осъдените лица, допълнително ограничено от обявената пандемична обстановка. Алтернативата за доброволен труд, която се предлага в чл. 80 ЗИНЗС е недостатъчна и в по-голямата си част е свързана със сезонен ангажимент. Същевременно косвено се ограничава и правната възможност, предвидена от законодателя за намаляване на срока на наложеното наказание „лишаване от свобода” с трудова дейност. Основните области, в които лицата полагат труд са обслужващата и комунално-битовата дейност; строителната дейност; селското стопанство; изработване на изделия на ишлеме и др. Резултат от включването на лишените от свобода е формирането на професионално ориентирани знания и умения, подобряване на вътрешния микроклимат, намаляване на риска от рецидив, промяна в мотивите и нагласите за социалнопозитивна реализация след изтърпяване на наказанието и др.

- Образователна и професионално квалификационна дейност.

През отчетния период в местата за лишаване от свобода продължава тенденцията да постъпват неграмотни лица и лица с вторична неграмотност, както и такива без професионална квалификация. Участието им в учебната дейност се отчита при определяне на степента на поправяне и превъзпитание, и се зачита за намаляване на срока на наказанието. От друга страна чрез обучението се постига не само повишаването на знанията и уменията на лишените от свобода в определена област, но и се стимулира тяхното законосъобразно поведение по време на изтърпяване на наказанието и се повишава конкурентоспособността им в условията на свободния пазар.

 Акцент в социално-възпитателната работа е мотивирането на тези лица за включване в образователен процес, редовно посещение на учебните занятия и ограничаване на безпричинните отсъствия.

През учебната 2021/2022 година успешно завършилите са 512 лишени от свобода.

През учебната 2022/2023 г. към училищата на затворите от 1-ви до 12-ти клас в учебна дейност са включени общо 825 лишени от свобода.

Активното включване на учениците в организираните извънкласни форми на работа е от съществено значение. С помощта на учителите се подготвят викторини, рецитали, беседи и празнични програми, които лишените от свобода-ученици представят пред останалите. Към училищата са създадени драматични състави, музикални формации, певчески групи и много други.

Професионалното обучение, по което се обучават лишените от свобода в училищата към затворите са „Шлосерство“, „Основни и довършителни работи в строителството“, „Сухо строителство“, „Мебелно производство“, „Вътрешни ВиК мрежи“, „Металообработващи машини“, „Производство на облекло от текстил“, „Електрически инсталации“ и „Озеленяване и цветарство“. Реализирани са три курса за придобиване на част от професия в три затвора – Плевен - помощник в строителството, специалност „Основни и довършителни работи“, завършили 12 л.св.; Бургас - помощник в строителството, специалност „Основни и довършителни работи“, завършили 9 л.св.; Бобов дол - „Работник в производството на кулинарни изделия в заведения за обществено хранене и развлечения“, завършили 10 л.св. Придобиването на професионална квалификация в условията на изтърпяване на наказанията е съществен елемент и предпоставка за бъдеща успешна ресоциализация на осъдените.

И през отчетния период продължи списването и издаването на вестници. Идеите, статиите и графичното оформление са дело на лишени от свобода под менторството на началник сектор СДВР в затвора и инспектор социални дейности и възпитателна работа. Периодичните срещи на екипа, освен като форма за осмисляне времето на престой са и своеобразен модел на развиваща програма за корекционно въздействие и придобиване на социални умения. Възприетите основни принципи на работа са достоверност, обективност, отразяване на позитивни събития и новини.

- Специализирани програми за групова работа.

Чрез реализирането на специализираните програми за въздействие се допринася за постигане на различни позитивни промени в поведението на лишените от свобода, като намаляват агресивните прояви, постига се по-добър самоконтрол и регулиране на импулсивността. Чрез предоставяне на нова информация се удовлетворяват потребностите на осъдените лица за усвояване на нещо ново. Научават се нови и социално приемливи начини за комуникация и нови ролеви модели на поведение, актуализират се наличните ресурси и се извеждат на преден план просоциалните нагласи на всеки един лишен от свобода.

През периода 01.01.2022 г. до 31.12.2022 г. са проведени 143 специализирани програми за въздействие, в които са взели участие 1188 лишени от свобода. Най-често реализираните програми са: „Умения за мислене”, „Толерантност в затвора, толерантност в живота“, „Насърчаване на толерантността“, „Асертивно поведение и корекция в уменията за мислене“, „Справяне с житейските проблеми чрез промяна в мисленето“, „Краткосрочна програма за работа с наркозависими лица“, „Овладяване на гнева“, „Шофиране след употреба на алкохол“, “Работа с лишени от свобода с ниско интелектуално ниво“ и др.

Посочените дейности имат за цел да подобрят дейността по третирането на лишените от свобода и подготовката им за живот на свобода, която започва с постъпването им в затвора.

***Отчет на разходите по програмата с разпределение на ведомствени и администрирани разходи (Приложение № 7)***

|  |  |  |  |  |
| --- | --- | --- | --- | --- |
| **№** | **1400.02.01 Бюджетна програма “Затвори - изолация на правонарушители”** | **Закон** | **Уточнен план** | **Отчет 31.12.2022 г.** |
| **І.** | **Общо ведомствени разходи:** | **141 487 400** | **152 884 992** | **152 189 044** |
|   |  Персонал | 119 289 700 | 139 030 541 | 139 028 156 |
|   |  Издръжка | 18 676 200 | 13 425 551 | 13 425 459 |
|   |  Капиталови разходи | 3 521 500 | 428 900 | -264 571 |
| **1** | **Ведомствени разходи по бюджета на ПРБ:** | **141 487 400** | **152 884 992** | **152 189 044** |
|   |  Персонал | 119 289 700 | 139 030 541 | 139 028 156 |
|   |  Издръжка | 18 676 200 | 13 425 551 | 13 425 459 |
|   |  Капиталови разходи | 3 521 500 | 428 900 | -264 571 |
| **2** | **Ведомствени разходи по други бюджети, сметки за средства от ЕС и чужди средства** | **0** | **0** | **0** |
| **ІІ.** | **Администрирани разходни показатели по бюджета**  | **20 295 600** | **33 949 512** | **33 931 386** |
|   | Други възнаграждения по Закона за изпълнение на наказанията и задържането под стража и правилника за неговото прилагане | 2 350 400 | 2 241 400 | 2 240 631 |
|   | Издръжка (храна, медикаменти и др.) по Закона за изпълнение на наказанията и задържането под стража | 17 945 200 | 31 708 112 | 31 690 755 |
| **ІІІ.** | **Администрирани разходни показатели по други бюджети, сметки за средства от ЕС и чужди средства** | **0** | **0** | **13 908 174** |
|   |  Персонал |   |   | 466 854 |
|   |  Издръжка |   |   | 590 964 |
|  |  Капиталови разходи |   |   | 12 850 356 |
|  | От тях за:  |   |   |   |
|  | 1.Оперативна програма "Добро управление" |   |   | 2 860 |
|  | 2. Други международни програми |  |  | 13 880 496 |
|  | 3. Други европейски средства |  |  | 24 818 |
|  | **Общо администрирани разходи (ІІ.+ІІІ.):** | **20 295 600** | **33 949 512** | **47 839 560** |
|   |   |   |   |   |
|  | **Общо разходи по бюджета (І.1+ІІ.):** | **161 783 000** | **186 834 504** | **186 120 430** |
|   |   |   |   |   |
|  | **Общо разходи (І.+ІІ.+ІІІ.):** | **161 783 000** | **186 834 504** | **200 028 604** |
|   | Численост на щатния персонал | 3 338 | 3 337 | 3 207 |

**ПРЕГЛЕД НА ИЗПЪЛНЕНИЕТО НА**

**Програма „следствени арести и пробация”**

***Цели* *на програмата***

* Ремонтиране на сградния фонд на следствените арести и пробационните служби
* Прилагане на краткосрочната програма за работа с оценка на правонарушителите в следствените арести, дейности в пробационните служби
* Надграждащо обучение на служителите за прилагане на Системата на електронен мониторинг в пробацията
* Разработване и внедряване на програмата на начална подготовка на пробационни служители

***Отговорност за изпълнението на програмата***

За изпълнение на програмата отговарят ресорният заместник-министър и Главна дирекция „Изпълнение на наказанията“.

***Описание на степента на изпълнение на оперативните цели на програмата***

*Ремонтиране на сградния фонд на следствените арести и пробационните служби* **-** По проект № 93-00-27/29.01.2020 г. „Осигуряване на сигурна и безопасна материална среда в затворите и арестите“ е сключен договор с фирма изпълнител с предмет "Преустройство и смяна на предназначението на сграда за обособяване на арест и пробационна служба в гр. Петрич“.

*Прилагане на краткосрочната програма за работа с оценка на правонарушителите в следствените арести. Дейности в пробационните служби*

През 2022 г. всички задържани лица в арестите са диагностицирани. На високорисковите задържани лица са изготвени планове за намаляване на риска и са взети мерки за недопускане на ескалация на рисковите поведения.

При диагностичната работа в арестите, като проблемни могат да се посочат фактите, че тя се извършва от служители на надзорно-охранителния състав без специална подготовка, както и липса на обособени помещения в някои от арестите, в които да се провежда интервюто със задържаното лице. Но ангажирането на служители от надзорно-охранителния състав в процедурите по диагностика в арестите заостря вниманието на служителите, особено при разпознаване на знаците и симптомите на суицидното поведение при ежедневното наблюдение на задържаните лица. Последните няколко години се наблюдава положителна тенденция в предотвратяване и прекратяване на суицидни действия от страна на задържаните лица.

Предстои продължаване на обученията на надзорно-охранителния състав по провеждане на диагностичните процедури и разпознаване рисковите поведения на задържаните. При прилагането на диагностичните инструменти, служители от надзорно-охранителния състав са подпомагани от инспектори пробация или инспектор-психолог към областните служби „Изпълнение на наказанията”.

 Наказанието пробация се изпълнява в 7 Областни служби „Изпълнение на наказанията“, 26 Районни служби „Изпълнение на наказанията“, 2 Сектора „Пробация“ със 110 пробационни звена, в които се организират и осъществяват пробационните мерки и ограничения.

През отчитания период в пробационните служби са изпълнявани 3 660 присъди, от които 2 801 са приведени в изпълнение. Общият брой на мъжете, осъдени на пробация през анализирания период е 3031 човека. Броят на жените изтърпяващи наказание през периода е общо 430, а на непълнолетните 177.

Най-голям е броят на осъдените на пробация лица 1448 за период от 6 месеца до 1 година, от 1 година до 2 години – 499, а до 6 месеца са 1282 лица. Броят на присъдите от 2 до 3 години (и над 3 години с пробационен надзор) за анализираният период е 232. Това показва, че се налагат пробационни мерки с по-голям срок, което е индикатор за утежняване на този вид наказание.

Осъдените на пробация през периода с втора или поредна присъда са 1004, а тези за първи път са 2457. За периода осъдените на пробация са 3092 човека, а лицата с условна присъда с пробационен надзор са 91. Броят на осъдените с УПО с пробационен надзор е 278. През 2022 г. са регистрирани 227 неприведени съдебни акта. През периода са приключени 3494 съдебни акта, като 3257 от тях са поради изтърпяване на наказанието, а в 81 от случаите е налице замяна на наказанието пробация с лишаване от свобода, които са със шест повече от предходния анализиран период.

Съществува баланс през периода между броя на стартираните и приключените присъди. Замяната на наказанието пробация с лишаване от свобода е осъществено в минимално количество случаи. За периода има 30 смъртни случая, като повечето вследствие на хронично заболяване или мозъчен инсулт и инфаркт на миокарда.

През отчетния период са преместени от една пробационна служба в друга 123 осъдени. Причините за преместванията са различни - от намиране на работа в друго населено място, закупуване на жилище или грижа за близки роднини, останали без възможност сами да се грижат за себе си.

Присъдите които включват пробационната мярка “безвъзмезден труд в полза на обществото” са 564 , на 151 осъдени е наложена мярка “включване в програми за обществено въздействие и курсове за професионална квалификация”. Продължава да бъде малък броят на налагане на последната пробационна мярка от съдилищата, което се дължи в голяма степен на липсата на информация за полезността на тази корекционна мярка на пробационните служби в сферата на специализираната групова работа.

Анализът на данните за периода 01.01.2022-31.12.2022 г. във връзка с дисциплинарната практика показва, че продължава да бъде най-разпространено нарушението на мярката “задължителна регистрация по настоящ адрес”. Намаляло е нарушението за неявяването на пробационни срещи с пробационен служител. През 2022 г. придобилите формално право лица са 2876, а предложените за облекчаване на режима на регистрация са 1141, което е около 39,67% процента. Този процент дава ясна представа, за това, че пробационните инспектори изключително прецизно преглеждат възможността за облекчаване на режима, с цел избягване на рецидив и вреди за обществото. Наблюдава се различна практика на отделните служби. В част от големите такива, по-голям процент от правонарушителите, придобили формално право се предлагат за облекчаване на мярката. От друга страна съществуват служби, които и при придобито формално право от страна на осъдените не са склонни да правят предложения, относно промяната на режима на регистрация. Броят на отхвърлените предложения внесени за разглеждане в пробационните съвети е 69. Това е индикатор за много добра аргументация и прецизна обработка на направените предложения.

Намалял е броят на обектите за полагане на безвъзмезден труд /365/, което ще облекчи организацията, изпълнението и контрола върху тази пробационна мярка. Службите по места са редуцирали обектите на безвъзмезден труд, с което са подобрили организацията си на работа и осъществяваният контрол.

Изготвените оценки на правонарушителите показват, че от всички присъди през периода преобладават случаите с нисък риск от рецидив и респективно нисък риск от вреди. При проверката на пробационните служби в рамките на 2022 г. проверяващите са идентифицирали някои проблеми и са предписали серия от мерки за преодоляването им. Тяхното изпълнение е задължително.

През периода проведените индивидуални срещи са 66 207, а 351 лица са включени в специализирани програми. Това е много висок брой на правонарушители, които са подложени на специализирано корекционно въздействие. Включването на доброволен принцип в програмите за обществено въздействие е резултат от добрата работа на пробационните инспектори по места, които успяват да мотивират осъдените лица да се включат.

С изменение и допълнение на Закона за административните нарушения и наказания, в сила от 23.12.2021 г. се въведе изпълнение на административно наказание „безвъзмезден труд в полза на обществото“ от пробационните служби, което започна своето изпълнение през март 2022 г. През 2022 г. в пробационните служби са получени за изпълнение 57 административни наказания „безвъзмезден труд в полза на обществото“, като приведени в изпълнение са 54.

*Основни приоритети в работата на пробационните служби*: повишаване професионалната подготовка на пробационните служители за по-нататъшно им специализиране в изпълнение на отделните пробационни мерки; контрол на осъдените при изпълнение на пробационните мерки; повишаване качеството на индивидуалната работа; разширяване обхвата на прилаганите програми за обществено въздействие и увеличаване на броя на участниците в тях; засилено прилагане на разработените и утвърдени от ГДИН методически указания и програми за обществено въздействие, утвърждаване на работата с високорисковите и непълнолетни правонарушители, оптимизиране на системата за супервизия и контрол на служителите.

***Отчет на показателите за изпълнение на програмата (Приложение № 6)***

|  |  |  |
| --- | --- | --- |
| **Показатели за изпълнение на бюджетна програма -1400.02.02 "Следствени арести и пробация"** | **Мерна единица** | **Целева стойност** |
| **Бюджет 2022 г.** | **Отчет 31.12.2022 г.** |
| 1. Брой на осъдените с мярка пробация | Бр. | 4 600 | 3 461 |
| 2. Времетраене на престоя на задържаните в следствените арести | човекодни | 395 000 | 319 897 |

***Отчет на разходите по програмата с разпределение на ведомствени и администрирани разходи (Приложение № 7)***

|  |  |  |  |  |
| --- | --- | --- | --- | --- |
| **№** | **1400.02.02 Бюджетна Програма “Следствени арести и пробация"** | **Закон** | **Уточнен план** | **Отчет 31.12.2022 г.** |
| **І.** | **Общо ведомствени разходи:** | **66 031 700** | **62 305 636** | **62 296 029** |
|   |  Персонал | 62 642 700 | 60 505 778 | 60 496 573 |
|   |  Издръжка | 2 220 000 | 1 771 663 | 1 771 261 |
|   |  Капиталови разходи | 1 169 000 | 28 195 | 28 195 |
| **1** | **Ведомствени разходи по бюджета на ПРБ:** | **66 031 700** | **62 305 636** | **62 296 029** |
|   |  Персонал | 62 642 700 | 60 505 778 | 60 496 573 |
|   |  Издръжка | 2 220 000 | 1 771 663 | 1 771 261 |
|   |  Капиталови разходи | 1 169 000 | 28 195 | 28 195 |
| **2** | **Ведомствени разходи по други бюджети, сметки за средства от ЕС и чужди средства** | **0** | **0** | **0** |
|   |  |   |   |   |
| **ІІ.** | **Администрирани разходни показатели по бюджета**  | **1 713 500** | **3 017 205** | **3 017 189** |
|   | Издръжка (храна, медикаменти и др.) по Закона за изпълнение на наказанията и задържането под стража | 1 713 500 | 3 017 205 | 3 017 189 |
| **ІІІ.** | **Администрирани разходни показатели по други бюджети, сметки за средства от ЕС и чужди средства** | **0** | **0** | **0** |
|  | **Общо администрирани разходи (ІІ.+ІІІ.):** | **1 713 500** | **3 017 205** | **3 017 189** |
|   |   |   |   |   |
|  | **Общо разходи по бюджета (І.1+ІІ.):** | **67 745 200** | **65 322 841** | **65 313 218** |
|   |   |   |   |   |
|  | **Общо разходи (І.+ІІ.+ІІІ.):** | **67 745 200** | **65 322 841** | **65 313 218** |
|   | Численост на щатния персонал | 1 250 | 1 250 | 1 215 |

**ПРЕГЛЕД НА ИЗПЪЛНЕНИЕТО НА**

**ПРОГРАМА „АДМИНИСТРАЦИЯ”**

***Цели на програмата***

* Ефективна организация на работа на администрацията в Министерството на правосъдието;
* Ефективна организация на работа в областта на административното, правното обслужване и човешките ресурси;
* Наблюдение, оценка и подпомагане функционирането на системите за финансово управление и контрол в Министерство на правосъдието;
* Осигуряване на независимост и обективност на дейността по вътрешен одит;
* Повишаване професионалната квалификация на администрацията;
* Ефективна организация на финансово-счетоводната дейност и бюджетирането;
* Изпълнение препоръките на Сметната палата от извършени одити на Министерство на правосъдието.

***Организационни структури, участващи в програмата***

Дейностите по програма „Администрация” се осъществяват от следните дирекции и административни структури:

* Дирекция „Канцелария”;
* Дирекция „Финанси и бюджет”;
* Дирекция „Правни дейности”;
* Дирекция „Управление на собствеността”;
* Дирекция „Управление на човешките ресурси”;
* Дирекция „Връзки с обществеността и протокол”;
* Дирекция „Вътрешен одит”;
* Звено „Сигурност“;
* Инспекторат по чл. 46 от Закона за администрацията;

***Отговорност за изпълнението на програмата***

Главения секретар на Министерството на правосъдието, директорите на дирекции от общата администрация и ръководителите на звена към министъра на правосъдието.

 В рамките на програма „Администрация” се осъществяват дейности по управление на човешките ресурси, осигуряване на правното, административното, информационното и материално-техническото обслужване на другите програми. Дейностите по програмата са насочени към създаване на условия за изпълнението на всички програми в структурата на програмния бюджет на Министерството на правосъдието. Услугите, които се предоставят по бюджетната програма имат за цел подпомагане ефективното осъществяване на дейностите на служителите на министерството при предоставянето на продукти/услуги в необходимото количество, качество и срок.

* ***В областта на човешките ресурси***

Всички дейности, свързани с управлението на човешките ресурси са извършвани в срок и в съответствие с нормативните изисквания, така че работата на администрацията на Министерството на правосъдието да бъде извършвана от мотивирани и висококвалифицирани служители.

* ***В областта на административното обслужване***

В областта на административното обслужване ежедневно през отчетния период бяха извършени следните дейности, свързани с:

- деловодното обслужване на документооборота, изразяващо се в приемане, регистриране и предоставяне на входяща, вътрешна и изходяща кореспонденция до адресатите в и извън министерството;

- систематизиране и съхраняване на документните материали за текущо и дългосрочно съхранение;

- организиране на работата за подготовка на документи, с цел извършване на експертиза за ценността им и предаване в Централния държавен архив;

- приемане, регистриране и осигуряване на информация за приетите актове на МС, чрез автоматизираната информационна система на министерството;

- регистриране на заповеди на министъра, заместник-министрите и главния секретар, с изключение на заповедите в областта на човешките ресурси и заповедите относно прилагането на ЗННД, ЗСВ и ЗЧСД.

Въведеният електронен документооборот в администрацията на МП значително улеснява работните процеси на всички нива.

* ***В областта на правното обслужване:***

Дирекция „Правни дейности“ отговаря за оказване на съдействие по правни въпроси, процесуалното представителство по дела в страната, развива административното производство по Закона за достъп до обществена информация, подпомага министъра на правосъдието по Закона за държавния печат и националното знаме на Република България и предприема действия по събиране на вземанията на Министерството на правосъдието.

* ***В областта на обществените поръчки***

Проведените обществени поръчки осигуряват на служителите в министерството подобрена функционалност на информационната инфраструктура, достъп до действащите български нормативни актове, достъп до първичното и вторично право на Европейския съюз, както и до актовете на всички видове съдилища и други правораздавателни органи в Република България. Подобряването на материалната база и повишаването на административния капацитет, макар и индиректно, носят ползи за гражданите.

* ***Вътрешен одит***

Дирекция „Вътрешен одит” в МП осъществява вътрешен одит по Закона за вътрешния одит в публичния сектор на всички структури, програми, дейности и процеси в министерството и на разпоредителите с бюджет от по-ниска степен към министъра. Дирекцията планира, извършва и докладва своята дейност в съответствие със Закона за вътрешния одит в публичния сектор, Международните стандарти за професионалната практика по вътрешен одит, Етичния кодекс на вътрешните одитори, Статута и вътрешните правила на дирекцията и утвърдената от министъра на финансите методология за вътрешен одит в публичния сектор.

* ***Инспекторат по чл. 46 от Закона за администрацията (ЗА)***

Инспекторатът по Закона за администрацията осъществява дейността си в съответствие с разпоредбите на чл. 46 от ЗА, чл. 15 от Устройствения правилник на МП и Вътрешните правила за дейността на Инспектората.

Дейността на инспектората е насочена основно за проверки по сигнали и жалби и проверки, възложени от ръководството на министерството и комплексни планови проверки.

***- Връзки с обществеността и протокол***

Организира и реализира мероприятията, свързани с медийното отразяване на дейността на МП. Повечето от тях са събития и срещи с участието на министъра на правосъдието и неговите заместници, включително организираните от Пресцентъра пресконференции и брифинги по актуални въпроси. Подробна информация, както и репортажни снимки от тези мероприятия, са предоставени на националните, регионални медии и кореспондентите на основните чужди агенции. Информацията е била публикувана на официалната страница на МП.

* ***Финанси и бюджет***

За отчетния период дирекция „Финанси и бюджет” извърши всички необходими дейности, осигуряващи бюджетното, финансовото и счетоводното обслужване на администрацията на Министерство на правосъдието и дейностите, свързани със съставянето и изпълнението на бюджета във второстепенните разпоредители с бюджет към министъра на правосъдието.

В установените срокове са изготвени и представени отчетните документи, изисквани от приложимото законодателство, указания и правила.

***Отчет на разходите по програмата с разпределение на ведомствени и администрирани разходи (Приложение № 7)***

|  |  |  |  |  |
| --- | --- | --- | --- | --- |
| **№** | **1400.03.00 Бюджетна програма “Администрация”** | **Закон** | **Уточнен план** | **Отчет 31.12.2022 г.** |
| **І.** | **Общо ведомствени разходи:** | **12 300 200** | **8 714 036** | **8 258 519** |
|   |  Персонал | 5 904 600 | 5 942 395 | 5 793 456 |
|   |  Издръжка | 4 025 600 | 2 316 641 | 2 091 741 |
|   |  Капиталови разходи | 2 370 000 | 455 000 | 373 322 |
| **1** | **Ведомствени разходи по бюджета на ПРБ:** | **12 300 200** | **8 714 036** | **8 258 519** |
|   |  Персонал | 5 904 600 | 5 942 395 | 5 793 456 |
|   |  Издръжка | 4 025 600 | 2 316 641 | 2 091 741 |
|   |  Капиталови разходи | 2 370 000 | 455 000 | 373 322 |
| **2** | **Ведомствени разходи по други бюджети, сметки за средства от ЕС и чужди средства** | **0** | **0** | **0** |
| **ІІ.** | **Администрирани разходни показатели по бюджета**  | **0** | **0** | **0** |
| **ІІІ.** | **Администрирани разходни показатели по други бюджети, сметки за средства от ЕС и чужди средства** | **0** | **0** | **0** |
|  | **Общо администрирани разходи (ІІ.+ІІІ.):** | **0** | **0** | **0** |
|   |   |   |   |   |
|  | **Общо разходи по бюджета (І.1+ІІ.):** | **12 300 200** | **8 714 036** | **8 258 519** |
|   |   |   |   |   |
|  | **Общо разходи (І.+ІІ.+ІІІ.):** | **12 300 200** | **8 714 036** | **8 258 519** |
|   | Численост на щатния персонал | 104 | 104 | 90 |

***Общо разходи по бюджетните програми***

|  |  |  |  |  |
| --- | --- | --- | --- | --- |
| **№** | **1400.03.00 Бюджетна програма “Администрация”** | **Закон** | **Уточнен план** | **Отчет 31.12.2022 г.** |
| **І.** | **Общо ведомствени разходи:** | **319 620 200** | **351 978 105** | **349 126 302** |
|   |  Персонал | 273 793 700 | 310 904 666 | 309 699 053 |
|   |  Издръжка | 36 848 800 | 33 917 044 | 33 212 192 |
|   |  Капиталови разходи | 8 977 700 | 7 156 395 | 6 215 057 |
| **1** | **Ведомствени разходи по бюджета на ПРБ:** | **319 620 200** | **351 978 105** | **349 126 302** |
|   |  Персонал | 273 793 700 | 310 904 666 | 309 699 053 |
|   |  Издръжка | 36 848 800 | 33 917 044 | 33 212 192 |
|   |  Капиталови разходи | 8 977 700 | 7 156 395 | 6 215 057 |
| **2** | **Ведомствени разходи по други бюджети, фондове и сметки** | **0** | **0** | **0** |
| **ІІ.** | **Администрирани разходни параграфи по бюджета**  | **52 814 600** | **69 519 524** | **67 115 156** |
|   | Други възнаграждения по Закона за изпълнение на наказанията и задържането под стража и правилника за неговото прилагане | 2 350 400 | 2 241 400 | 2 240 631 |
|   | Издръжка (храна, медикаменти и др.) по Закона за изпълнение на наказанията и задържането под стража | 19 658 700 | 34 725 317 | 34 707 944 |
|   | Издръжка по Закона за правната помощ | 9 357 000 | 9 680 000 | 9 679 739 |
|   | Издръжка - за изпълнение на дейности по Закона за екстрадицията и Европейската заповед за арест | 328 500 | 140 500 | 140 344 |
|   | Издръжка за дейности по Закон за признаване, изпълнение и изпращане на съдебни актове за налагане на наказание лишаване от свобода или мерки, включващи лишаване от свобода | 220 000 | 3 000 | 2 451 |
|   | Издръжка по Закона за подпомагане и финансова компенсация на пострадали от престъпление | 210 000 | 210 000 | 136 491 |
|   | Дължими суми по влезли в сила решения на международни съдилища, международни арбитражни съдилища или по споразумения, вкл. по реда на Глава III „А“ от ЗСВ | 0 | 1 829 307 | 1 678 499 |
|  | Дължими суми по влезли в сила решения по дела в страната, както и пред чужди юрисдикции, вкл. международни арбитражни производства по които министърът на правосъдието осъществява производството на държавата и средства за рамкови споразумения за заплащане на хонорари на международни адвокатски кантори и специализирани преводи | 0 | 0 | 0 |
|  | Субсидии за организации с нестопанска цел по Закона за политическите партии | 20 000 000 | 20 000 000 | 18 192 655 |
|   | Субсидии за организации с нестопанска цел по Закона за защита от домашното насилие  | 450 000 | 450 000 | 336 402 |
|   | Субсидии за организации с нестопанска цел по Закона за подпомагане и финансова компенсация на пострадали от престъпления | 240 000 | 240 000 | 0 |
| **ІІІ.** | **Администрирани разходни параграфи по други бюджети, фондове и сметки** | **0** | **0** | **15 623 855** |
|   |  Персонал | 0 | 0 | 912 160 |
|   |  Издръжка | 0 | 0 | 864 734 |
|   |  Капиталови разходи | 0 | 0 | 13 846 961 |
|   | От тях за:  | 0 | 0 | 0 |
|   | 1.Оперативна програма "Добро управление" | 0 | 0 | 1 046 989 |
|   | 2.Други международни програми | 0 | 0 | 14 552 048 |
|   | 3. Други европейски средства | 0 | 0 | 24 818 |
|  | **Общо администрирани разходи (ІІ.+ІІІ.):** | **52 814 600** | **69 519 524** | **82 739 011** |
|   |   |   |   |   |
|  | **Общо разходи по бюджета (І.1+ІІ.):** | **372 434 800** | **421 497 629** | **416 241 458** |
|   |   |   |   |   |
|  | **Общо разходи (І.+ІІ.+ІІІ.):** | **372 434 800** | **421 497 629** | **431 865 313** |
|   | Численост на щатния персонал | 6 570 | 7 153 | 6 891 |